text:
༄༅། །སེ་ར་རྗེ་བཙུན་ཆོས་ཀྱི་རྒྱལ་མཚན་གྱི་དགོངས་རྫོགས་དུས་ཆེན།
རྗེ་འདི་ནི་ཉང་སྟོད་ཕྱུག་པོ་གཞུང་སྨིན་དྲུག་ཁྱུང་རྩེ་ཞེས་པའི་དཔོན་རྒྱུད་དུ་ཡབ་ནང་སོ་བསོད་ནམས་འཕེལ་དང་། ཡུམ་སྒྲོལ་མ་འབུམ་གཉིས་ཀྱི་སྲས་སུ་རབ་བྱུང་བརྒྱད་པའི་ས་གླང་(༡༤༦༩)ལོར་འཁྲུངས། དགུང་ལོ་དྲུག་ལ་རྒྱལ་བ་དགེ་འདུན་གྲུབ་ཆབ་ཚན་ལ་ཕེབས་པ་སྐབས་འཁེལ་གྱིས་གདན་དྲངས་ཏེ་གྲུབ་རྒྱལ་ལུགས་ཀྱི་ཚེ་དབང་ཞུ་གནང་མཛད་། དགུང་ལོ་བདུན་ལ་གནས་རྙིང་ཆོས་རྗེ་ཀུན་དགའ་བདེ་ལེགས་རིན་ཆེན་གྱི་དྲུང་དུ་དགེ་བསྙེན་གྱི་སྡོམ་པ་བཞེས། མཚན་ཆོས་ཀྱི་རྒྱལ་མཚན་ཞེས་གསོལ། དེའི་དྲུང་ནས་ཟབ་ཆོས་མང་དུ་གསན། སྨིན་དྲུག་ཁྱུང་རྩེར་བཞུགས་ནས་དཀའ་ཆེན་བཞིའི་རྩ་གཞུང་དང་། རྩ་འཇུག་གཉིས། མདོ་སྡུད་པ་། ལམ་སྒྲོན་སོགས་ཐུགས་འཛིན་གནང་ནས་ལོ་ལྔ་བཞུགས། དགུང་ལོ་བཅུ་གསུམ་ལ་བཀྲ་ཤིས་ལྷུན་པོར་གསན་སྦྱོང་ལ་ཕེབས་ནས་པཎ་ཆེན་ལུང་རིགས་རྒྱ་མཚོ་དང་མཇལ། ཀུན་མཁྱེན་ཆོས་འབྱོར་དཔལ་བཟང་དགེ་རྒན་དུ་བསྟེན་ནས་གཞུང་ཆེན་བཀའ་པོད་ལྔར་གསན་སྦྱོང་མཛད། དགུང་ལོ་བཅོ་ལྔ་ལ་ཚད་མ་སྡེ་བདུན་གཟིགས་ནས་མཁས་པའི་གྲགས་པ་ཐོབ། དགུང་ལོ་བཅུ་དྲུག་པ་ལ་པཎ་ཆེན་ཡེ་ཤེས་རྩེ་མོ་བཀྲ་ཤིས་ལྷུན་པོའི་ཁྲི་ཐོག་ཏུ་ཕེབས། དེའི་དྲུང་ནས་འདུལ་བ་མདོ་རྩ། མངོན་པ་མཛོད་སོགས་གསན། དགུང་ལོ་བཅོ་བརྒྱད་ལ་ཕེབས་སྐབས་ཕར་ཚད་དབུ་གསུམ་དང་། འདུལ་མཛོད་བཅས་བཀའ་པོད་ལྔར་མཁས་པའི་གཙུག་རྒྱན་དུ་གྱུར། དགུང་ལོ་ཉེར་གསུམ་ལ་བཀྲ་ཤིས་ལྷུན་པོའི་དགེ་སྐོས་མཛད། དེ་ནས་དཔའ་འཁོར་བདེ་ཆེན་དང་། གནས་རྙིང་གཟུངས་སྒྲུབ་རྣམས་སུ་རབ་འབྱམས་པའི་གྲྭ་སྐོར་མཛད་། དགུང་ལོ་ཉེར་བཞི་པར་དབུས་སུ་ཕེབས་ནས་སེ་རར་ཆོས་རྗེ་དོན་ཡོད་དཔལ་ལྡན་དང་མཇལ།
དེ་ནས་གཉལ་སྟོན་དཔལ་འབྱོར་ལྷུན་གྲུབ་ཀྱི་དྲུང་དུ་རྩ་འཇུག་གཉིས་ཀྱི་ཊཱིཀྐ། དྲང་ངེས། ཚུལ་ཁྲིམས་ལེའུའི་རྣམ་བཤད། ཧོར་སྟོན་གྱི་བློ་སྦྱོང་སོགས་བཤད་ལུང་གསན། སེ་ར་རྩེར་དཔེ་མཚམས་ལ་བཞུགས་ནས་ཤེར་ཕྱིན་མདོའི་འགྲེལ་རྐང་ཐུགས་སུ་ཆུད། རྗེ་ཤེས་རབ་བཟང་པོའི་དྲུང་དུ་བསྙེན་རྫོགས་བསྒྲུབས། དགུང་ལོ་ཉེར་བདུན་ལ་གནས་རྙིང་ཆོས་རྗེའི་བཀའ་བཞིན་སླར་ཡང་གཙང་ཕྱོགས་ལ་ཕེབས་ནས་ལོ་གསུམ་རིང་མདོ་སྔགས་ཀྱི་ཆོས་འཁོར་སྐོར། དགུང་ལོ་ཞེ་གསུམ་པ་ལྕགས་ལུག་(༡༥༡༡)ལོར་མཁས་གྲུབ་དོན་ཡོད་དཔལ་ལྡན་གྱི་སྐུ་ཚབ་ཏུ་སེ་ར་བྱེས་མཁས་སྙན་གྲྭ་ཚང་གི་མཁན་པོ་མཛད། མཁས་པའི་གྲགས་པ་ཆེས་ཆེར་གྲགས་སྟབས་སྟེ་པ་སྒར་པས་ས་སྐྱའི་དགེ་བཤེས་མཁས་པ་མང་པོ་བསགས་ནས་པོ་ཏ་ལ་དང་གཞིས་ཀ་སྣེའུ་རྣམས་སུ་སེ་འབྲས་ཀྱི་བླ་མ་རྣམས་ཀྱི་དབུས་སུ་རྗེ་འདིས་ས་སྐྱའི་མཁས་པ་དང་བགྲོ་གླེང་མཛད་དེ་ཕས་ཀྱི་རྒོལ་བར་མཛད།
དགུང་ལོ་ང་ལྔ་ལོ་ལ་སྟག་རྩེ་རིན་ཆེན་སྒང་གི་མཁན་པོར་ཕེབས། རྗེ་འདི་རྒྱུ་མཚན་ཉིད་དང་འབྲས་བུ་སྔགས་ལ་མཁས་པས་སྔགས་པ་ཆེན་པའི་མཚན་ཐོབ་ཅིང་། དེ་ནས་མི་རིང་བར་སེ་རའི་ཁྲི་ཐོག་བཅུ་གཉིས་པར་ཕེབས། དགུང་ལོ་བདུན་ཅུར་ཕེབས་པ་ས་ཁྱི་(༡༥༣༨)ལོར་རྒྱལ་བ་དགེ་འདུན་རྒྱ་མཚོའི་ཁྲི་ཚབ་བསྐྱར་དུ་སེ་རའི་ཁྲི་པ་གནང་། དགུང་ལོ་དོན་གསུམ་ལ་ཆོས་རྗེ་ཤེས་རབ་སེང་གེ་ལ་གྲྭ་ཚང་གི་འཆད་ཉན་འགན་འཁྲི་གནང་ནས་རྗེ་ཉིད་ཟུར་བཞུགས་མཛད། བཀའ་རྩོམ་སྐོར་། 《བསྟན་བཅོས་མངོན་རྟོགས་རྒྱན་གྱི་མཐའ་དཔྱོད་སྐོར་དང་》《དྲང་ངེས་རྣམ་འབྱེད་ཀྱི་སྤྱི་དོན་རྒོལ་ངན་ཚར་གཅོད་རིན་པོ་ཆེའི་ཕྲེང་བ།》《བསམ་གཟུགས་ཀྱི་མཐའ་དཔྱོད།》《དབུ་མ་འཇུག་པའི་མཐའ་དཔྱོད།》《ཟབ་མོ་སྟོང་པ་ཉིད་ཀྱི་ལྟ་བ་ལོག་རྟོག་འགོག་པར་བྱེད་པའི་བསྟན་བཅོས་ལྟ་བ་ངན་པའི་མུན་སེལ།》ཞེས་གོ་ཤཀ་གཉིས་ལ་གདམས་པ་སོགས་མང་པོ་མཛད། སྐུ་ཚེའི་སྨད་དུ་བདེ་ཆེན་གསང་སྔགས་མཁར་གྱི་གདན་སར་ཕེབས་ནས་མཐར་དགུང་ལོ་དོན་དྲུག་ལ་ཕེབས་པ་རབ་བྱུང་དགུ་པའི་ཤིང་འབྲུག་(༡༥༤༤)ལོར་ཞི་བར་གཤེགས།


c: text/html

text:
༄༅། །ཕྱི་ལོ་ ༢༠༡༧ ཟླ་ ༦ ཚེས་ ༨ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་ཕོ་བྲང་གི་མཇལ་འཕྲད་ཁང་དུ་འདི་ག་ཤེས་རིག་ལས་ཁུངས་ཀྱིས་གོ་སྒྲིག་ཞུས་པའི་སློབ་ཕྲུག་རྣམས་ལ་ཆོས་ལུགས་ལ་མ་བརྟེན་པའི་བཟང་སྤྱོད་སྤེལ་ཐབས་ཀྱི་ཚོགས་འདུར་ཕེབས་པའི་གཏན་ཉིན་སློབ་གྲྭ་ཁག་གི་དགེ་རྒན་ཚོར་དམིགས་བསལ་བཀའ་སློབ་སྩལ་ཡོད་པ་རེད།
དེ་ཡང་སྔ་དྲོ་ཆུ་ཚོད་ ༩།༣༠ ཙམ་ལ་གཏན་ཉིན་སློབ་གྲྭ་ཁག་གི་དགེ་རྒན་རྣམས་དགའ་ལྡན་ཕོ་བྲང་གི་མཇལ་འཕྲད་ཁང་དུ་ཕེབས་པ་དང་། གཏོང་ལེན་ཉལ་ཁང་གི་སློབ་ཕྲུག་གཉིས་ཀྱིས་དགེ་རྒན་རྣམ་པར་ཆོས་དང་མ་འབྲེལ་བའི་བཟང་སྤྱོད་ཀྱི་མྱོང་ཚོར་སྤྱན་འབུལ་ཞུས། ཆུ་ཚོད་ ༡༡།༠༠ ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཆིབས་བསྒྱུར་གྱིས་ཚོགས་མགོན་དུ་དབུ་བཞུགས་མཛད་རྗེས་ཤེས་རིག་བཀའ་བློན་དངོས་གྲུབ་ཚེ་རིང་མཆོག་གིས་འཚམ་འདྲིའི་གུས་ཕྱག་དང་འབྲེལ་ཚོགས་འདུ་འདིར་རྡ་ས་བོད་ཁྱིམ་དང་མ་སུ་རི་བོད་ཁྱིམ། སམ་བྷོ་ཊ་བོད་སློབ། དབུས་བོད་སློབ་འཛིན་ཚོགས། བལ་ཡུལ་གངས་ཅན་བདེ་རྩ། བྷུན་ཏར་དང་ས་རཱ་མཐོ་སློབ། བྷེང་ལོར་ཏཱ་ལའི་བླ་མ་མཐོ་སློབ། ཤེས་རིག་ལས་ཁུངས་ཀྱི་ལས་བྱེད། སྦྱིན་བདག་བཅས་ཚོགས་བཅར་བ་ ༣༠༣ ཡོད་པ་དང་། ཤི་རི་ན་གྷར་ནས་སྐུ་ཚབ་གཉིས་མགྲོན་འབོད་བྱས་ཀྱང་ཕེབས་ཐུབ་མེད་པ་སོགས་སྙན་སེང་ཞུས་པ་དང་། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དུས་ཡུན་རིང་པོ་ནས་ཆོས་ལུགས་ལ་མ་བརྟེན་པའི་བཟང་སྤྱོད་སྐོར་ལ་བཀའ་སློབ་དང་ཕྱབ་དེབ་ཁ་ཤས་བཏོན་གནང་ཡོད་པ་དང་། འཛམ་གླིང་རྒྱལ་ཁབ་ཁག་གི་སྲིད་འཛིན་དང་གྲོས་ཚོགས་འཐུས་མི་སོགས་ཚུད་པའི་ཚོགས་འདུ་རིམ་པར་བཟང་སྤྱོད་སྐོར་ལ་བཀའ་སློབ་གནང་ནས་བཟང་སྤྱོད་ཀྱི་སློབ་དཔོན་ཆེན་པོ་ཞིག་ལ་མངའ་གསོལ་གནང་ཡོད་པའི་མཐོང་ཚུལ་བྱུང་བའི་སྐོར་དང་།
གཞན་ཡང་། ཟླ་ ༤ ཚེས་ ༢༧ དང་ ༢༨ ལ་རྒྱ་གར་གྱི་རྒྱལ་ས་ལྡི་ལིར་མཐོ་རིམ་སློབ་གྲྭ་དང་འབྲེལ་ཡོད་དགེ་རྒན་ཚོར་ཚོགས་འདུ་ཞིག་གནང་སྐབས་བཀའ་བློན་ཁོང་དང་ཤེས་ཡོན་འགན་འཛིན་བཅར་བ་དང་། སྐབས་དེར་༸གོང་ས་མཆོག་གིས་ཆོས་དང་མ་འབྲེལ་བའི་བཟང་སྤྱོད་ཧ་ཅང་གལ་ཆེན་པོར་གཟིགས་གནང་ཡོད་པ་མ་ཟད་ཕྱག་རོགས་ཞུ་དགོས་པ་གལ་ཆེན་ནན་ཆེར་བཀའ་ཕེབས་ཡོད་པ་དང་། ཤི་ལོང་ཁུལ་ལ་འཚམས་གཟིགས་ཤིག་གི་སྐབས་སུ་སྐུ་སྒེར་དྲུང་ཆེ་བསྟན་འཛིན་སྟག་ལྷ་ལགས་ཀྱིས་སྐུ་མདུན་གྱིས་བོད་པའི་དགེ་རྒན་ཚོར་ཆོས་དང་མ་འབྲེལ་བའི་བཟང་སྤྱོད་སྐོར་ལ་བཀའ་སློབ་དང་མཇལ་ཁ་ཞིག་ལ་དགོངས་བཞེས་གནང་གི་འདུག་པས་དེ་ལྟར་གྲ་སྒྲིག་བྱེད་ཐུབ་ཀྱི་ཡོད་མེད་བཀའ་འདྲི་ཕེབས་པར་ང་ཚོས་གྲ་སྒྲིག་བྱེད་ཐུབ་པ་བྱེད་ཀྱི་ཡིན་ཞེས་ཤེས་རིག་ལས་ཁུངས་ནས་གོ་བསྡུར་བྱས་ཏེ་བོད་ཁྱིམ་ཁག་གཉིས་དང་སམ་བྷོ་ཊ་བཅས་ནས་མཉམ་རུབ་ཀྱིས་དགེ་རྒན་རྣམ་པ་དང་ལྟ་གྲུབ་དགེ་རྒན་རྣམ་པ་སོགས་དེ་རིང་འདིར་འབྱོར་ཐུབ་པ་བྱུང་ཡོད། ཅེས་སོགས་གསུང་བཤད་གནང་བ་དང་།
དེ་བཞིན་ནམ་རྒྱུན་བརྗེད་མི་རུང་བ་གསུམ་ཞེས་ཞུ་བསྡད་ཡོད། རང་ཉིད་བོད་པ་ཡིན་པ་བརྗེད་མི་རུང་བ་སྟེ། བོད་པ་ཞིག་ཡིན་པའི་ཆ་ནས་རང་ཉིད་ལ་ལས་འགན་ཞིག་ཡོད་སྟབས་དེའི་བརྗེད་མི་རུང་བ་ཡིན། ༧གོང་ས་༧སྐྱབས་མགོན་རིན་པོ་ཆེ་མཆོག་གི་བཀའ་དྲིན་བརྗེད་མི་རུང་བ། བོད་མིའི་སྒྲིག་འཛུགས་ཀྱི་གལ་ཆེ་རང་བཞིན་བརྗེད་མི་རུང་བ་ཡིན་ཞེས་ནན་སྐུལ་ཞུས།
དེ་རྗེས་བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེང་གེ་མཆོག་གིས། ཆོས་དང་མ་འབྲེལ་བའི་བཟང་སྤྱོད་ཅེས་པ་འདི་ཧ་ཅང་གལ་ཆེན་པོ་རེད་ལ། ༸གོང་ས་མཆོག་གིས་དུས་རྟག་ཏུ་འཛམ་གླིང་ས་ཁུལ་གང་སར་བཀའ་སླེབས་ཕེབས་ཀྱི་ཡོད་པས་ཤེས་རིག་ལས་ཁུངས་བརྒྱུད་ནས་རང་རེའི་སློབ་གྲྭ་ཁག་བཟང་སྤྱོད་སྐོར་ཐེངས་དང་པོར་ཁྲིད་མཁན་ཡིན་པ་མ་ཟད། ཡག་ཤོས་དང་སྤུས་དག་ཤོས་ཁྲིད་དགོས་པ་ཆགས་དགོས་ཀྱི་རེད། ༸གོང་ས་མཆོག་གིས་འཛམ་གླིང་དུ་བཟང་སྤྱོད་སྐོར་བཀའ་སློབ་གནང་བཞིན་པའི་སྐབས་སུ་ང་ཚོའི་སྤྱི་ཚོགས་དང་སློབ་གྲྭའི་ནང་སློབ་ཕྲུག་སྤུས་ཚད་ལྡན་པ་ཡོད་ཅེས་མིག་དཔེ་ལྟ་ས་བྱུང་བ་ཡིན་ན། བོད་པའི་གཤིས་ཀ་ཡག་པོ་ཡོད་ཅེས་པ་ངོམས་ཆོག་པ་ཞིག་འབྱུང་གི་རེད། དེར་བརྟེན་གལ་ཆེན་དོན་ཆེན་བརྩི་གནང་རོགས་ཞུ་རྒྱུ་ཡིན། ཞེས་དང་།
དགེ་རྒན་རྣམ་པས་ཆོས་ལུགས་ལ་མ་བརྟེན་པའི་སློབ་ཚན་ཁྲིད་པ་གཅིག་པུ་མ་ཡིན་པར་དགེ་རྒན་རང་ཉིད་ཀྱིས་དེ་ལ་སྦྱོང་བརྡར་དང་ཉམས་ལེན་གྱིས་ངེས་པ་རྙེད་པའི་ཐོག་ནས་སེམས་ལ་བརྩེ་བ་དང་ཚོར་བ་ཡོད་པའི་ཐོག་ནས་སློབ་ཚན་ཁྲིད་རྒྱུ་གལ་ཆེན་པོ་ཡིན་སྐོར་སོགས་གསུང་བཤད་གནང་།
དེ་ནས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་སློབ་སྩལ་དོན། ང་ཚོ་བཙན་བྱོལ་བ་ཆགས་ནས་ཤེས་ཡོན་གྱི་ཐོག་ལ་གལ་ཆེན་དོན་ཆེན་དུ་བརྩིས་ནས་ལས་ཀ་བྱས་པ་རེད། ཞིབ་ཕྲ་ངོས་ནས་བཤད་དགོས་པ་མི་འདུག་ཚང་མས་མཁྱེན་གསལ་རེད། དེ་སྔ་བོད་ལ་ཡོད་པའི་སྐབས་ནས་བཀའ་བློན་ཚོ་དང་གཙོ་བོ་ང་ཕོད་རེད། སྐབས་དེར་ང་ཕོད་ཀྱིས་རྒྱ་མི་ཚོར་འབྲེལ་བ་བྱས། རང་སྐྱོང་ལྗོངས་གྲ་སྒྲིག་ཨུ་ཡོོན་ལྷན་ཁང་ནང་དུའང་དྲུང་ཆེ་རེད། ང་ཚོས་ཤེས་ཡོན་ཡར་རྒྱས་གཏོང་དགོས་ཀྱི་འདུག དེང་དུས་ཀྱི་ཤེས་ཡོན་སློབ་སྦྱོང་བྱེད་དགོས་ཀྱི་འདུག་ཅེས་བཤད་མྱོང་། དེ་ནས་ང་ཚོ་བཙན་བྱོལ་བ་ཆགས་ནས་སོ་སོར་རང་དབང་ཡོད་པ་རེད། བོད་ལ་ཡོད་དུས་ཕྱོགས་གཅིག་ནས་ང་ཚོ་རང་དབང་རེད་ཟེར་དགོས་སམ། བོད་ཞི་བའི་བཅིངས་འགྲོལ་བཏང་ཞེས་འགྱུར་བ་ཆེན་པོ་འགྲོ་བཞིན་ཡོད་ཀྱང་། དགའ་ལྡན་ཕོ་བྲང་ཟེར་ནའང་འདྲ། ས་གནས་སྲིད་གཞུང་ཟེར་ནའང་འདྲ་བྱེད་རྒྱུ་གང་ལ་གང་འཚམ་ཡོད་པ་རེད། ཡིན་ནའང་། ཕྱོགས་གཅིག་ནས་ང་ཚོའི་བོད་པ་ཚོ་སྔར་མེད་གསར་གཏོད་བྱས་ན་ཡག་པོ་ཡོད་པ་མ་རེད་ཅེས་སྔར་ལམ་གྱི་ལུགས་སྲོལ་དེད་ནས་འགྲོ་རྒྱུ་ཧ་ཅང་དགའ་བོ་ཡོད་པ་རེད། དོན་དག་ཁྱོན་ནས་མེད་པ་དེ་འདྲ་ལ་གལ་ཆེན་པོ་ཞིག་ཏུ་བརྩི་ཡི་རེད། ཅེས་དེ་སྔ་ལྷ་སར་གཞུང་ཞབས་ཤིག་ལ་སྲིད་སྐྱོང་ལས་ཁུངས་ནས་ཉེས་པ་བཏང་བའི་སྐོར་དྲན་གསོ་གནང་བ་དང་།
ཡང་། རྒྱ་གར་ལ་སླེབས་ནས་ལམ་ལུགས་བསྡད་མེད་པ་དང་ཐབ་གསར་གཞི་གསར་ཆགས་པ་རེད། དེ་ལྟ་བུའི་སྐབས་དཔལ་ལྡན་ནེ་ཧ་རུ་ཡོད་དུས་ནས་ཤེས་ཡོན་གྱི་འགྲོ་སོང་རྒྱ་གར་གཞུང་གིས་འགན་ཆ་ཚང་བཞེས་ནས་ཧ་ཅང་ཡག་པོ་ཡིན། དེ་ལྟར་རང་དབང་ལུང་པའི་ནང་དུ་སོ་སོས་ནུས་པ་འདོན་རྒྱུ་མེད་ན་མ་གཏོགས་ཡོད་ཚད་འདོན་ཐུབ་པ་ཞིག་དང་གོ་སྐབས་ཡོད་པ་ཞིག་བྱུང་བ་རེད། ད་ལྟའི་བར་དུ་ཡག་ཐག་ཆོད་བྱུང་། ཡིན་ནའང་། ལས་ཀ་མང་པོ་ཞིག་འགོ་འཛུགས་དུས་ཨ་གསར་དང་སྦྲགས་ནས་ཧ་ཅང་ཡག་པོ་ཡོད་པ་ཞིག་དང་། རིམ་གྱིས་འཆར་ཅན་སྒང་ལ་ཕྱིན་ནས་བོད་པའི་དཔེ་ལ། ཡར་རླངས་པ་མར་ཐིགས་པ་ཟེར་བ་ལྟར་ཡར་རླངས་པ་དང་མར་ཐིགས་པ་མེད་པ་ཞིག་བྱུང་ན་འགྲིག་བསྡད་པ་ལྟར་འགྲོ་རྒྱུ་ཞིག་ཡོང་གི་འདུག ཡར་རྒྱས་ལ་གཏོང་མ་དགོས་པར་ནམ་རྒྱུན་འཆར་ཅན་གྱི་ལས་ཀས་ཆོག་ཤེས་བྱས་ཏེ་འགྲིག་ཡོད་ཅེས་པ་ལྟར་མ་ཡིན་པར་སྐྱོན་ཆ་ཅི་ཞིག་འདུག སྐྱོན་སེལ་ཇི་ལྟར་བྱ་དགོས་ཀྱི་འདུག ལེགས་ཆ་བླངས་ནས་ཡར་རྒྱས་གཏོང་བར་ཅི་ཞིག་བྱེད་དགོས་ཀྱི་འདུག དུས་དང་དུས་ལ་ཚོགས་ནས་བགྲོ་གླེང་བྱས་གོ་བསྡུས་བྱེད་རྒྱུ་ཧ་ཅང་གལ་ཆེན་པོ་རེད། དེ་ལ་ཚང་མས་ཁུར་མཉམ་ལེན་བྱས་དགོས། ངོས་ཀྱིས་སྔོན་ནས་བཀའ་ཤག་ལ་ཁྱོད་རང་ཚོ་བཀའ་སྒུག་རིང་ལུགས་བྱེད་ཀྱི་འདུག ང་ཚོས་བསམ་བློ་འཁོར་ནས་མར་ལབ་ན་གཏོགས་སོ་སོས་བསམ་བློ་བཏང་ནས་རང་འགུལ་གྱི་ཐོག་ནས་བྱེད་རྒྱུ་མེད་པར་བཀའ་སྒུག་ནས་བསྡད་པ་ཞིག་རེད། འཛིན་སྐྱོང་གི་སྡེ་ཚན་གང་ཞིག་ཡིན་ནའང་བཀའ་ཕེབས་སོང་ཞེས་གཅིག་བྱས། སོ་སོ་ནམ་རྒྱུན་འཆར་ཅན་ལྟར་མ་གཏོགས་བསམ་བློ་མེད་པ་ལྟ་བུ་ཆགས་པ་ཡིན་ན་འཐུས་ཤོར་ལ་འགྲོ་གི་རེད། དེར་བརྟེན་ང་རང་ཚོ་ཚང་མས་ཁུར་མཉམ་ལེན་བྱས་ཏེ་ཧུར་ཐག་བྱ་རྒྱུ་ཧ་ཅང་གལ་ཆེན་པོ་རེད།
འདིར་གསུངས་པ་ལྟར་ཚང་མས་སེམས་ལ་ཚོར་བ་ཡོད་པ་ཞིག་དང་། བྱམས་བརྩེ་ཟེར་བ་ཚིག་ཙམ་གྱི་སྐད་ཆ་གཅིག་པུ་མ་ཡིན་པར་མི་ལ་བྱམས་བརྩེ་ངོ་སྤྲོད་དང་བསླབ་བྱ་བྱེད་པའི་སྐབས་སུ་དགེ་རྒན་རང་ཉིད་ཀྱི་ཉིན་རེའི་འཚོ་བ་དང་། ལྷག་པར་དུ་འཛིན་གྲྭ་ཚོགས་ནས་སློབ་ཕྲུག་ཚོར་འགྲེལ་བཤད་བརྒྱག་པའི་སྐབས་སུ་བྱམས་བརྩེ་ལྡན་པ་ཞིག་གི་ཐོག་ནས་སློབ་ཕྲུག་གི་མི་ཚེའི་མདུན་ལམ་ལ་སེམས་ཁུར་བླངས་ནས། འཛིན་གྲྭ་ཚོགས་པའི་སྐབས་ལ་སློབ་ཚན་ལ་རྒྱུགས་འཕྲོད་ཙམ་ཞིག་བཤད་པ་གཅིག་པུ་མ་ཡིན་པར་ཚོར་བ་ཡོད་པ་ཞིག་བྱེད་དགོས། བློ་བཟང་སེང་གེ་ལགས་ཀྱིས་གསུངས་པ་བཞིན་རེད། བྱམས་བརྩེ་ལྡན་པའི་ཐོག་ནས་སློབ་ཁྲིད་བྱེད་མཁན་དེར་སློབ་ཕྲུག་གི་བསམ་བློའི་ནང་དུ་གུས་པ་དང་བརྩེ་བ་བསླེབས་པས་དགེ་རྒན་གྱིས་བསླབས་པ་དེའང་སློབ་ཕྲུག་གི་སེམས་ལ་འཇུག་པ་དང་། བྱམས་བརྩེ་མེད་པ་ཞིག་ཡིན་ན་འཛིན་གྲྭ་འཚོགས་པའི་སྐབས་སུ་ཁྲལ་ལྟར་བསླབ་པ་དེ་སློབ་ཕྲུག་གིས་སེམས་གཏིང་ལ་འཛིན་མི་ཐུབ་པ་དངོས་ཡོད་གནས་ཚུལ་དེ་ལྟར་རེད། དགེ་བའི་བཤེས་གཉེན་གྱི་མཚན་ཉིད་གསུངས་པའི་སྐབས་སུ་བཤེས་གཉེན་དུལ་བ་ཞི་བ་ཉེར་ཞི་བ། །ཡོན་ཏན་ལྷག་པ་བརྩོན་བཅས་ལུང་གིས་ཕྱུག ། དེ་ཉིད་རབ་ཏུ་རྟོགས་ལ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་བ་སྤངས་ལ་བསྟེན། ། ཞེས་གསུངས་ཡོད། སྤྱིར་བཏང་གི་དགེ་རྒན་ཡིན་ནའང་དེ་ཁོ་ན་ཉིད་རྟོགས་དགོས་ཀྱི་ཡོད་མེད་གང་ཤེས་མ་གཏོགས་བརྩེ་བ་ནི་ཧ་ཅང་གལ་ཆེན་པོ་རེད། རྗེ་རིན་པོ་ཆེའི་ལམ་རིམ་ཆེན་མོའི་ནང་དུ། བཤེས་གཉེན་དུལ་བ་ཞི་བ་ཉེར་ཞི་བ།། ཅེས་པའི་མདོ་སྡེ་རྒྱན་གྱི་ཚིག་འགྲེལ་བཤད་སྐྱོན་པའི་སྐབས་སུ་རང་མ་བཏུལ་བར་གཞན་གདུལ་བའི་གནས་མེད་པས་གཞན་རྒྱུད་འདུལ་བར་འདོད་པའི་མི་དེས་ཐོག་མར་རང་གི་རྒྱུད་བཏུལ་བ་ཞིག་དགོས་སོ། ཞེས་གསུངས་ཡོད། དེ་བཞིན་དགེ་ཕྲུག་ཚོར་བྱམས་བརྩེ་སྤེལ་བ་དང་སློབ་ཁྲིད་བྱེད་པ་ཞིག་ཆགས་ཡོད་པས་སྔོན་ལ་སོ་སོ་རང་ཉིད་བྱམས་བརྩེའི་ཚོར་བ་ཡོད་པ་ཞིག་བྱེད་དགོས། ཞེས་དང་།
མུ་མཐུད་དུ་བཀའ་སློབ་སྩལ་དོན། བྱམས་བརྩེ་ཟེར་བ་ནི་ང་ཚོ་བོད་པ་གཅིག་པུའི་སྐད་ཆ་མ་རེད། འཛམ་གླིང་སྤྱི་ལ་ཉིན་རེར་ང་ཚོས་གསར་འགྱུར་ཉན་པའི་སྐབས་སུ་མིས་མི་ལ་སྡུག་པོ་བཏང་ནས་མིས་མི་གསོད་རེས་གཏོང་བ་ཧ་ལས་པ་ཞིག་འདུག ད་གང་དྲག་བསམ་པ་ཡོང་གི་འདུག སྨོན་ལམ་བརྒྱབ་ནས་བསྡད་ཚེ་ཕན་ཐོགས་མི་འདུག ཆོས་ཁས་ལེན་མཁན་ཚོས་དུས་ད་ལྟ་བར་དུ་སྟོན་པའམ་དཀོན་མཆོག་ལ་གསོལ་བ་བཏབ་ནས་བསྡད་པ་རེད། དེས་ཕན་རྒྱུ་མི་འདུག གང་ལྟར་མིས་བཟོས་པའི་རྙོག་དྲ་མིས་སེལ་དགོས་པ་རེད་མ་གཏོགས་ལྷ་དང་དཀོན་མཆོག་ལ་གསོལ་བ་བཏབ་ནས་སེལ་ཐབས་མེད། དེ་ངོས་རང་ཐག་བཅད་ནས་བཤད་ཐུབ་ཀྱི་རེད། ངོས་རང་ལ་མཚོན་ན་སྟོན་པ་བཅོམ་ལྡན་འདས་ཀྱི་རྗེས་འབྲང་རེད། ཉིན་རེར་ཁ་འདོན་ཆུ་ཚོད་ལྔ་ལ་བྱེད་ཀྱི་ཡོད། དེ་དུས་དཔྱད་སྒོམ་བྱེད་པ་དང་བཅོམ་ལྡན་འདས་ཀྱི་སྐུ་གསུང་ཐུགས་ཀྱི་ཡོན་ཏན་དྲན་པའི་སྒོ་ནས་རྩེ་གཅིག་ཏུ་སྐྱབས་སུ་འགྲོ་བ་དང་། གཙོ་བོ་བཅོམ་ལྡན་འདས་ཀྱི་བསླབ་བྱ་ཟབ་པ་དང་རྒྱ་ཆེ་བའི་ཆོས་སྐོར་ལ་ཉིན་རེར་བཞིན་བསམ་བློ་གཏོང་བཞིན་ཡོད། འཛམ་གླིང་སྤྱིའི་སྟེེང་ལ་བསམ་བློ་གཏོང་སྐབས་ང་ཚོ་བོད་ལ་མཚོན་ནའང་རྒྱ་མི་མ་སླེབས་སྔོན་ལ་ཞབས་བརྟན་ཧ་ཅང་མང་པོ་འཚོགས་ཡང་ཕན་ཐོགས་གང་ཡང་བྱུང་མ་སོང། སྐབས་རེ་ཆོས་སྐྱོང་ཚོས་སྔ་ས་ནས་འཛམ་གླིང་རྒྱལ་ཁབ་གཞན་ལ་འབྲེལ་བ་བྱེད་དགོས་པ་རེད་ཅེས་གསུངས་དགོས་ཡང་དེ་གསུངས་མཁན་ཡང་བྱུང་མི་འདུག་དྲན་གྱི་འདུག དེར་བརྟེན་ང་ཚོ་མི་རང་གིས་འགུལ་བསྐྱོད་མ་བྱས་པར་སྔར་ལམ་རང་ལ་འཁོར་བསྡད་པས་ང་ཚོའི་ལུང་པ་ཤོར་ནས་ཐབས་སྐྱོ་པོ་དེ་བྱུང་བ་རེད།
ལོ་རྒྱུས་ཀྱི་ཐོག་ནས་ཆོས་རྒྱལ་བཀའ་དྲིན་ཅན་ཚོའི་སྐབས་དུས་རབས་བདུན་པ་བརྒྱད་པ། དགུ་བ་བཅས་སུ་རྒྱ་བོད་ཧོར་གསུམ་ཞེས་སྟོབས་ལྡན་རྒྱལ་ཁབ་བྱས་ཏེ་བསྡད་པ་རེད། དེ་ནས་བོད་སིལ་བུར་འཐོར་ནས་སྤྱི་སེམས་མེད་པ་ཆགས་པ་རེད། ། ཆེ་ས་ནས་བསམ་བློ་མ་འཁོར་བར་ཆུང་ས་ནས་ཕྲག་དོག་དང་འགྲན་སེམས། རྒྱལ་པོའི་ཁྱིམ་ཚང་ནང་དུ་དགའ་མ་དགའ་བྱས་ཏེ་མངའ་བདག་ཁྲི་རལ་བ་ཅན་གྱི་མགུལ་གཅུས་ནས་བཀྲོངས་པ་རེད་ཅེས་ཟེར་གྱི་འདུག དེ་ནས་བཟུང་སྤྱི་བའི་དོན་ལ་བསམ་བློ་གཏོང་མཁན་ཧ་ཅང་ཉུང་ཉུང་རེད། སྟབས་ཡག་པ་ཞིག་ལ་སངས་རྒྱས་ཀྱི་བསྟན་པ་འདིས་བོད་ཆོལ་ཁ་གསུམ་ཡོངས་རྫོགས་གོང་བུ་གཅིག་གྱུར་བྱས་ཏེ་བསྡད་ཐུབ་པ་བྱུང་བ་རེད། ཆབ་སྲིད་ཀྱི་ཐོག་ནས་རྦད་དེ་ང་ཚོས་ཀོ་ཐག་གློད་འདུག ང་ཚོ་དེ་ལྟ་བུའི་ཐབས་སྐྱོ་པོ་ཆགས་པ་དང་བོད་མི་རིགས་རིག་གཞུང་དང་བཅས་པ་གནས་དང་མི་གནས་ཟེར་བའི་མཚམས་ལ་སླེབས་པ་རེད། ཧ་ཅང་ཐབས་སྐྱོ་པོ་རེད། དེ་སྔ་བོད་ལ་རྐྱེན་ངན་མང་པོ་བྱུང་ཡང་མི་རིགས་རྩ་མེད་འགྲོ་བ་དང་རིག་གཞུང་རྩ་མེད་འགྲོ་བའི་ཉེན་ཁ་ཕལ་ཆེར་བྱུང་ཡོད་པ་མ་རེད།
དེང་སང་ཀྲུང་གོ་གུང་ཁྲན་ཏང་དམར་པོའི་རྒྱལ་ཁབ་གཅིག་སྡུད་རིང་ལུགས་ཡིན་པས་ལས་ཀ་ཤུགས་ཆེན་པོ་དང་ཚགས་ཚུད་པོ་བྱེད་མཁན་ཞིག་རེད། དེས་སྲིད་ཇུས་བཟུང་ཡོང་དུས་དེ་སྔ་རྒྱ་མིའི་དཔོན་པོ་དང་དམག་དཔོན་དེ་འདྲ་ཡོང་ནས་དགོན་པ་མེར་བསྲེགས་གཏོང་བ་སོགས་ཨ་མདོ་ཁུལ་དང་། ཁམས་ཁུལ་དུ་མང་པོ་བྱུང་ཡོད་ཀྱང་ཧ་ཅང་ཛ་དྲག་པོ་རང་བྱུང་མེད། ད་ལྟ་བོད་ཡུལ་ཡོངས་རྫོགས་ཇི་ལྟ་བུ་ཞིག་ཆགས་ཡོང་བསམ་པའི་དུས་ཚོད་སླེབས་འདུག ཡིན་ནའང་། བོད་ནང་གི་གཞིས་བཞུགས་རྒྱ་ཆེའི་མི་མང་ཚོ་ཧ་ལས་པའི་སེམས་ཤུགས་འདུག རྒྱ་ནག་ལ་སློབ་གྲྭར་བཞག་ཡོད་པའི་སློབ་ཕྲུག་ཚོས་བོད་སྐད་ཁྱོན་ནས་བརྒྱབ་མ་ཆོག་པ་དང་། སོ་སོའི་ཁྱིམ་ལའང་འབྲེལ་བ་བྱས་མ་ཆོག་པར་སློབ་གྲྭའི་ནང་ཆོས་ལ་སྐྱོན་བརྗོད་དང་ཆོས་མེད་རིང་ལུགས་ཆེད་མངགས་བསླབ་ཡོད་པའི་སློབ་ཕྲུག་ཁ་ཤས་ཚགས་པར་སྒང་ལ་སླེབས་འདུག ཆོས་ང་ཚོས་ཁྱོན་ནས་བྱེད་ཡ་ཡོད་པ་མ་རེད་ལབ་འདུག གང་ལྟར་མི་རབས་བརྗེ་འགྲོ་བཞིན་ཡོད་ཀྱང་བོད་མི་རིགས་ཀྱི་རིགས་ཞེན་དང་སོ་སོའི་ནང་པ་སངས་རྒྱས་པའི་ཆོས་ཀྱི་སྒང་ལ་ཧ་ཅང་བློ་རྩ་བརྟན་པོ་རེད། སྲོག་གི་ཉེན་ཁ་ཡོད་མཁན་ཚོ་དེ་ལྟར་འགྲོ་བཞིན་ཡོད་དུས་ང་ཚོ་རང་དབང་ལུང་པར་ཡོད་མཁན་ཚོས་ཤུགས་རྒྱག་དགོས་པ་ཆགས་ཡོད། ཅེས་སོགས་བཀའ་སློབ་སྩལ་ཡོད་པ་བཅས།།
(29)

robotstxt: allowed

filter: keep


text:
སྨན་ཞབས་དང་སྤྱི་ཚོགས་ཞབས་ཞུ་བ་ཁག་གཅིག་དང་ལྷན་དུ་རིག་གཞུང་བརྗེ་རེས།
- Details
- དཔར་འགྲེམས་ཟླ་ཚེས།: Thursday, 10 November 2016 09:00
དེ་ཡང་ཕྱི་ཟླ་ ༡༠ ཚེས་ ༥ ནས་བཟུང་བདུན་ཕྲག་གཅིག་ཙམ་རིང་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་གོ་སྒྲིག་འོག་ཨ་རི་ནས་ཡིན་པའི་ (Hospice Care) ཞེས་པའི་སྤྱི་ཚོགས་ཞབས་ཞུ་ཆེད་ལས་པ་བཅུ་གཉིས་ལ་ལྷ་ཚོགས་པས་རིག་གཞུང་བརྗེ་རེས་ཀྱི་ལས་གཞིའི་ཐོག་ནས་སྣེ་ལེན་གནང་ཡོད་པ་རེད།
ཁོང་རྣམས་འདིར་ཕེབས་རྗེས་ཚོགས་པའི་དྲུང་ཆེ་རྡོ་རྗེ་སྐྱིད་ལགས་ཀྱིས་ཚོགས་པའི་ལས་དོན་དང་ལས་འཆར་སོགས་ངོ་སྤྲོད་བྱས་ཤིང་། ཁོང་ཚོ་དྷ་སར་སྡོད་རིང་བོད་ཀྱི་རིག་གཞུང་དང་ནང་ཆོས་ལ་ཤེས་རྟོག་དང་། སྐྱབས་བཅོལ་བོད་མའི་སྤྱི་ཚོགས་ལ་རྒྱུས་ལོན་བྱས་ཤིང་། བོད་ཀྱི་འགྲེམས་སྟོན་ཁང་དང་། དཔེ་མཛོད་ཁང་ཐེ་བའི་ཚོགས་སྡེ་ཁ་ཤས་ལ་སྐོར་སྐྱོད་དང་རྒྱུས་ལོན་སོགས་ཀྱང་བྱས། བོད་ཀྱི་དཔེ་མཛོད་ཁང་གི་འགན་འཛིན་དགེ་བཤེས་ལྷག་རྡོར་ལགས་ཀྱིས་བདེ་སྐྱིད་ཀྱི་འཚོ་གནས་དང་འཆི་བར་ནང་པས་བལྟ་སྟངས་ (Buddhist perspectives on Joy of Living and Dying) ཞེས་པའི་བརྗོད་གཞིའི་ཐོག་གསུང་བཤད་དང་། མཇུག་ཏུ་དྲི་བ་དྲིས་ལན་
གྱི་གོ་སྐབས་གནང་ཤིང་། ཁོང་རྣམས་ཀྱི་ནང་ཆོས་ལ་ཡོད་པའི་ཐེ་ཚོམ་དང་དོགས་གཞི་རྣམས་ལ་ལན་འདེབས་ཀྱིས་དོགས་སེལ་གསལ་བཤད་གནང། ཉིན་མཐའ་མར་ཚོགས་པའི་ལས་བྱེད་རྣམས་དང་མཉམ་དུ་མྱོང་ཚོར་བརྗེ་རེས་དང་འབྲེལ་ཕེབས་སྐྱེལ་གསོལ་སྟོན་སྟབས་བདེ་ཞིག་འདེགས་འབུལ་ཞུས་ཡོད་པ་རེད།
ལྷ་ཡི་རིག་གཞུང་བརྗེ་རེས་ཀྱི་ལས་འཆར་འདི་ནི་དྷ་སར་རིག་གཞུང་བརྗེ་རེས་སླད་ཕེབས་པའི་སྤྱི་ཚོགས་ཞབས་ཞུའི་སློབ་ཐོན་པ་ཁག་གཅིག་དང་ལྷན་དུ་ཕྱི་ལོ་ ༢༠༠༢ ལོར་ཐོག་མར་འགོ་བཙུགས་ཤིང་། དེ་ནས་བཟུང་སྟེ་ལྷ་སྤྱི་ཚོགས་ཞབས་ཞུ་དང་ཤེས་ཡོན་ལྟེ་གནས་ཁང་གིས་རྒྱལ་ཁབ་གཞན་གྱི་སློབ་ཕྲུག་དང་། ཆེད་ལས་པ་རྣམས་ལ་དྷ་སའི་རྒྱ་གར་ཡུལ་མི་དང་། བོད་མི་སྐྱབས་བཅོལ་བའི་སྤྱི་ཚོགས་ནང་ཞབས་ཞུ་སྒྲུབ་པར་རོགས་རམ་གྱིས་མཐུན་རྐྱེན་སྦྱར་ཡོད།
དེང་སྐབས་རིག་གཞུང་བརྗེ་རེས་ཀྱི་ལས་འཆར་ཡར་རྒྱས་ཕྱིན་ནས་ལོ་རེར་ཚོགས་ཁག་ ༡༥ ནས་ ༢༠ ཙམ་ལ་སྣེ་ལེན་ཞུ་བཞིན་ཡོད། ལོ་མང་རིང་རིག་གཞུང་བརྗེ་རེས་བྱས་པའི་ཉམས་མྱོང་གི་ཐོག་ནས་ཞུས་ན་ལས་གཞི་འདིས་སྤྱིར་བོད་དོན་ཁྱབ་བསྒྲགས་དང་། སྐྱབ་བཅོལ་བོད་མིའི་དཀའ་ངར་སེལ་བར་ཕན་ཐོགས་ཆེན་པོ་ཡོད་པར་མ་ཟད། ལས་གཞི་འདི་བརྒྱུད་ནས་ལྷའི་སློབ་ཕྲུབ་རྣམས་ཀྱི་ཨིན་སྐད་དང་། ཧྥ་རན་སིའི་སྐད་སོགས་སྐད་ཡིག་ཡར་རྒྱས་མགྱོགས་མྱུར་ངང་འགྲོ་བར་ཧ་ཅང་ཕན་ཐོགས་ཆེན་པོ་ཡོང་གི་ཡོད་པ་རེད།
ཐེངས།{hits}196{/hits} བཀླགས་འདུག


text:
སྒོམ་སྐྱོན་སྐོར་ལ་དྲི་བ།
ལན་འབུལ་མཁན། རྩོམ་སྒྲིག་པ། བཀའ་དྲི་གནང་མཁན། ཨར་ལྟ་བླྃ ApTaлaM
དྲི་བ། སྒོམ་སྐྱོན་གྱི་སྐོར་ལས། ལྡིངས་དང་། འཐོར། འདྲེད། འཛུར། འཐས། བཅས་སུས་མཁྱེན་རྟོགས་ཡོད་ན་ལན་གནང་རོགས་ཞུ།
ལན། ད་ལན་དྲི་བ་གནང་མཁན་ཉིད་རྫོགས་ཆེན་གྱི་རྣལ་འབྱོར་བ་ཞིག་ལ་གུས་ལྟ་བུས་འདི་ཚོའི་སྐོར་འདི་ཡིན་གྱི་མཆིད་གླེང་མི་ནུས་ཀྱང་། རང་འདྲ་འགའ་ལ་དཔེ་གཟིགས་ཆེད་རིམ་པར་ཞུས་ན།
དྲི་ཚིག་འདི་དག་ནི་རྫོགས་ཆེན་གྱི་གནས་ལུགས་སྒོམ་སྐབས་སྐྱོན་དགུ་དང་བཅུ་དྲུག་སོགས་དུ་མ་ཞིག་འཆད་སྐབས་སུ་བྱུང་བར་སྣང་ལ། དེའང་ལྡིངས་ཞེས་པ་ནི། ཤེས་པ་རང་སར་མི་གནས་པར་གཡེང་བའི་དོན་ཡིན་འདུག་སྟེ། དབྱིལ་སྟོན་ཁྱུང་རྒོད་རྩལ་གྱི་གཏེར་མ་(གསང་ཐིས་ཐེག་ལེའི་བཀོད་པ་)ལས། “ ལྡིངས་པ་ནི། སྒོམ་ལ་མི་གནས་པའི་ཤེས་པ་ཕྱོ་སངས་གཡེངས་སོ་སོར་ཡིན། ” ཞེས་དང་།
འཐོར་བ་ནི། སེམས་རྩེ་གཅིག་ཏུ་མི་གནས་པར་གྲམ་པའི་དོན་ཡིན་པར་སྣང་སྟེ། དེ་ཉིད་ལས། “ འཐོར་བ་ནི་སེམས་རྩེ་གཅིག་དུ་མི་སྡོད་པར་ལ་བཅད་མང་པོའི་སྟེང་དུ་གྲམ་པ་ཡིན། ” ཞེས་དང་།
འདྲེད་པ་ནི། སེམས་སྒོམ་པའི་སྟེང་དུ་མི་སྡོད་པར་འདུ་བྱེད་རྟོག་ཚོགས་མང་པོའི་སྟེང་དུ་ཤོར་བ་ལ་བྱ་བར་འདྲ་སྟེ། དེ་ཉིད་ལས། “ དྲེད་པ་ནི། དང་པོ་ཡིད་མ་ཐུལ་བ་དང༌། བར་དུ་བློ་མ་འགྱུར་བ་དང༌། ཐ་མ་ཉོན་མོངས་འགྱུར་བར་ནུབ་པ་འབྱུང་སྟེ། དེའི་རྟགས་སེམས་བསྒོམས་པའི་སྟེང་དུ་མི་སྡོད་པར་མ་བསྒོམས་པའི་འདུ་བྱེད་མང་པོ་འོང་ཞིང་ཁ་ལྟའི་སྟེང་དུ་ཤོར་ཏེ། ཡིན་ལུགས་གྱི་ལྟ་བ་རྟོགས་ཚུལ་སྨེ་བ་ཡིན། དེའི་དཔེ་ནི་རྨིག་ཟླུམ་ཆགས་བྲོམས་(ཆབ་རོམ་)ལ་འདྲེད་པ་འདྲའོ། ། ” ཞེས་དང་།
འཛུར་བ་ནི། སྒོམ་དུ་འཇུག་སྙིང་མི་འདོད་པར་ལུས་ངག་ཡིད་གསུམ་ཀྱི་སྤྱོད་པ་ཐ་མལ་བར་འགྱུར་བ་ལ་བྱ་འདུག་སྟེ། དེ་ཉིད་ལས། “ འཛུར་བ་ནི། བར་དུ་བློ་མ་འགྱུར་བ་ལ་བྱ་སྟེ། ཐུན་ལ་འཇུག་སྙིང་མི་འདོད་དེ་འཛུར་ཞིང་ཐ་མལ་བྱེད། སྒྱིད་པ་སྐྱུར་ལྡད་ཤིག་འཕྲད། ངག་དུ་ག་ལ་ཟེར་ཤུགས་རིང་དབང་མེད་དུ་འབྱུང་པའོ། །དེའི་དཔེ་བུ་ཡར་མོ་མ་གཡར་མོ་ཁ་ཚ་མོའི་དྲུང་དུ་འགྲོ་བ་དང་འདྲའོ། ། ” ཞེས་དང་།
འཐས་པ་ནི། ཉོན་མོངས་ལ་གཉེན་པོ་མ་ཐིངས་ནས་ཡུན་རིང་སྒོམ་ཡང་བོགས་དང་རྩལ་གང་ཡང་མ་ཐོན་པ་ལ་བྱ་དགོས་པ་འདྲ་སྟེ། གོང་ཉིད་ལས། “ འཐས་པ་ནི། ཉོན་མོངས་པ་ལ་གཉེན་པོ་མ་ཐིངས་ཤིང༌། ཤེས་པ་འཁྲུལ་མ་ནུས་པ་ལས་འབྱུང༌། བསྒོམས་པས་སེམས་ཅི་གནས་པ་དེ་ལས་བོགས་མ་ཐོན། འཁྲུལ་མ་ཤེས་ཏེ་མཚན་མ་དེ་ཀ་ལ་ཟིན་ཀོ་འཐས་སུ་སོང་པ་སྟེ། དེའི་དཔེ་རྔ་ལྤགས་སྐམ་པོ་འཐེན་པ་དང་༌། ། ” ཞེས་སོགས། སྒོམ་སྐྱོན་དགུ་ཡི་ངོ་བོ་དང་དཔེ། དེ་དག་ཇི་ལྟར་སེལ་ཚུལ་སྐོར་རྒྱས་པར་མཇལ་རྒྱུ་ཡོད་ས་འདུག་ཞུ། །
ཞོར་བྱུང་།_____
སྒོམ་སྐྱོན་དགུ་ནི།
དབྱིལ་སྟོན་ཁྱུང་རྒོད་རྩལ་གྱི་གཏེར་མ་(གསང་ཐིས་ཐེག་ལེའི་བཀོད་པ་)ལས། “ ཡང་ཡབ་ཀྱིས་གསོལ་པ། གྱེར་སྤུངས་ལགས། སྒོམ་པ་ཤུགས་ལ་འབྱུང་པའི་སྐྱོན་གྱིས་དགོངས་པའི་གགས་བྱེད་པ་གང་ལགས། །ཞེས་ཞུས་པས། སྲས་ཀྱིས་གསུངས་པ། ཡབ་ལགས། དེ་ནི་འདི་ལྟར་ཏེ། དྲེད་དང་འཛུར་དང་འཐམས་(འཐས་)པ་གསུམ། བྱིང་དང་རྨུགས་པ་འཁོས་པ་གསུམ། རྒོད་དང་ལྡིངས་དང་འཐོར་བ་གསུམ། ངོས་བཟུང་རེ་དང་སྐྱལ་སེལ་རེ། སྐྱོན་དགུ་ཀུན་ལ་བསྟན་པ་ཡིན། ” ཞེས་སོ། །
སྒོམ་སྐྱོན་བཅུ་དྲུག་ནི།
མ་རྒྱུད་ཐུགས་རྗེ་ཉི་མ་ལམ་མངོན་སངས་རྒྱས་པའི་རྒྱུད་ལས། “ སྦྱངས་པ་ཡོད་ཀྱང་རྟོག་འཛིན་འཕྲང་རིང་ལ། །བགྲོད་མཐར་མ་སོང་རྒས་པ་ཉམ་ཆུང་ལ། །ཉམས་མྱོང་མཁར་བ་གེགས་སེལ་གྲོགས་པོ་དང་། །གདམས་ངག་བཞོན་པ་དགེ་ལ་བརྟེན་བྱས་པས། །ཉམས་ལེན་འཕྲང་གྱུར་སྒོམ་སྐྱོན་བཅུ་དྲུག་སེལ། །བྱིང་བ་རྒོད་པ་འཐམ་པ་འགྲས་པ་དང་། །སྲབ་པ་རྐའ་བ་ཆད་པ་འཐོར་བ་དང་། །རྒལ་བ་འཕྱོས་པ་བྱེར་བ་སྟོར་བ་དང་། །འཐས་པ་ལྡིང་བ་རྒྱ་ཆུང་དཔང་དམའ་དང་། །གསང་བའི་སྒོམ་སྐྱོན་བཅུ་དྲུག་དེ་ཡིས་སེལ། །སྐྱོན་མེད་ཉེས་པ་ཟད་པའི་སྐྱེས་བུ་ཡི། །བསོད་ནམས་ལྡན་པའི་རྒྱལ་པོ་ཚོགས་ཀྱི་མཆོག །” ཅེས་སོགས་སོ། །
འདི་དག་གི་ངོ་བོ་དང་སྐྱོན་སེལ་ཚུལ་སོགས་སྐབས་བབ་གཞུང་རྣམས་སུ་རྒྱས་པར་ཡོད།


text:
འདི་ག་རྩོམ་སྒྲིག་ཁང་གི་ལས་བྱེད་ཚོས་ལོ་གཉིས་ལྷག་ལ་ལས་ཞོར་དུ་མ་དཔེ་དང་གཤིབ་བསྡུར་བྱས་ཏེ་རྗེ་ཙོང་ཁ་པའི་གསུང་འབུམ་ཡོངས་འཕྲུལ་དེབ་ཏུ་རྩོམ་སྒྲིག་བྱས་ཏེ་ལེགས་པར་གྲུབ་སོང་། དེ་ཡང་འདི་... རྒྱས་པར་གཟིགས་་་
༧གོང་ས་༧སྐྱབས་མགོན་ཆེན་པོ་མཆོག་གིས་སེར་སྨད་ཐོས་བསམ་ནོར་གླིང་གྲྭ་ཚང་གི་ཆོས་ར་གསར་པ་སོགས་དབུ་འབྱེད་གནང་སོང་། བོད་རྒྱལ་ལོ་༢༡༤༤ལོའི་བོད་ཟླ་༡༡ཚེས༣དང་ཕྱི་ལོ་ ༢༠༡༧ ཟླ་ ༡༢ ཚེས་ ༢༡ ར... རྒྱས་པར་གཟིགས་་་
སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་རྟ་མགྲིན་ཡང་གསང་གི་བཀའ་དབང་སྩལ་སོང་། ཕྱི་ལོ་༢༠༡༧ལོའི་ཟླ་༡༢ཚེས་༢༠ རེས་གཟའ་ལྷག་པའི་ཉིན་གྱི་སྔ་དྲོའི་ཆུ་ཚོད་༨:༠༠ནས་༡༡:༣༠པར་ལ་༧སྤྱི་ནོ... རྒྱས་པར་གཟིགས་་་
སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་འདི་ག་སེ་ར་ཆོས་སྒར་དུ་ཆིབས་བསྒྱུར་བསྐྱངས་སོང་། ཕྱི་ལོ་༢༠༡༧ལོའི་ཟླ་༡༢ཚེས་༡༩ ཉིན་གྱི་ཕྱི་དྲོའི་ཆུ་ཚོད་དང་པོ་ཡོལ་ཙམ་ལ་༧སྤྱི་ནོར་༧གོང་ས... རྒྱས་པར་གཟིགས་་་
སེར་བྱེས་མཁས་སྙན་གྲྭ་ཚང་གི་ཤེས་ཡོན་ལྷན་ཚོགས་ཀྱིས་གོ་སྒྲིག་འོག་རྒྱལ་སྤྱིའི་འདུལ་བའི་བགྲོ་གླེང་ཐེངས་གསུམ་པ་ཚོགས་སོང་། བོད་རྒྱལ་ལོ་ ༢༡༤༤ ལོའི་བོད་ཟླ་ ༡༠ ཚེས་ ༢༩ ནས་དང་ཕྱི་ལོ་ ༢༠... རྒྱས་པར་གཟིགས་་་
དཔེ་ཁྲིད་གསན་མཁན་རྣམ་པར་ཆེད་ཞུ། འདི་གའི་དྲ་ཚིགས་ཀྱི་སྒྲ་མཛོད་དུ་ཤོང་ཚད་ཀྱི་དཀའ་ངལ་དང་། ཁྲིད་གཅིག་གི་ཚན་པ་རེ་རེ་ཡང་ ( Inode ) ནང་དུ་གྲངས་ཀའི་གྲས་སུ་ཚུད་འགྲོ་ཞིང་། ( Inode Limits ) ལ་ཚད་གཞི་ཡོད་པས་རྗེས་ཕྱོགས་ཀྱི་བྱ་བར་དཀའ་ངལ་མི་འབྱུང་སླད། སྒྲ་མཛོད་ཕབ་ལེན་གྱི་ནང་དུ་གཉེན་ཆས་ (soundcloud) འདི་ཉོས་ཏེ་དྲ་ཚིགས་སུ་གང་ཡོད་ཀྱི་དཔེ་ཁྲིད་ཚང་མ་མཉེན་ཆས་འདིའི་ནང་དུ་བཞག་ཡོད་ཅིང་། སྒྲ་མཛོད་ཀྱི་ཕབ་ལེན་དང་འབྲེལ་སྣེ་མཐུད་ཡོད་པས། རྣམ་པ་ཚོས་རང་ལ་མཁོ་བའི་དཔེ་ཁྲིད་ཀྱི་རིགས་ཐད་ཀར་གསན་པའམ་རང་མོས་ལྟར་ཕབ་ལེན་ཡང་བྱེད་ཐུབ།


text:
གཅོད་ལུགས་པ་ནི་ཞེ་བྱེད་པའི་ཡ་གྱལ་ཞིག་ཡིན་པས་ཐོག་མར་ཕ་དམ་པ་སངས་རྒྱས་ནས་སྤེལ་བ་ཡིན། གྲུབ་མཐའ་དེ་ཤེར་ཕྱིན་མན་ངག་ལ་བརྟེན་ནས་སྐྱེ་བུ་ཆུང་ངུའི་སྐབས་ཚེ་འདིའི་རྣམ་ཤེས་གཅོད་པ། འབྲིང་གི་སྐབས་འཁོར་བའི་སྡུག་བསྔལ་གཅོད་པ། ཆེན་པོའི་སྐབས་རང་དོན་ཡིད་བྱེད་དང་། བདག་འཛིན་གཉིས་གཅོད་པ་ལ་ཟེར། ཡང་དེར་སྤྱོད་ཅེས་ཀྱང་བྱ་སྟེ། རྒྱལ་བའི་སྲས་ཀྱི་ཉམས་ལེན་ཐབས་ཤེས་ཀྱི་ལམ་ལ་སྤྱོད་པས་ན་དེ་ལྟར་དུ་གྲགས།
གཅོད་ཀྱི་གདམས་པ་འདི་ཕ་དམ་པ་སངས་རྒྱས་བོད་དུ་སྔ་ཕྱིར་ལན་ལྔ་བྱོན་པར་གྲགས་པ་ལས་ལན་གསུམ་པ་བྱོན་པའི་དུས་སུ་གཙང་དུ་སྐྱོ་སྟོན་བསོད་ནམས་བླ་མ་དང་། ཡར་རླུང་སེར་པོས་རང་གི་ཉེ་གནས་སྨྱོན་པ་སེ་རོང་དང་དེས་རྩེ་སྟོན་སུམ་སྟོན་གཉིས་ལ་གདམས་ངག་གནང་། རྩེ་སྟོན་གྱིས་གཉན་སྟོན་ལ་གནང་། སུམ་སྟོན་གྱིས་སྐལ་ལྡན་སྲས་མོ་དང་། གཙང་སྟོན་དེས་གཉན་སྟོན་སོགས་ལ་གཅོད་ཀྱི་གདམས་པ་གནང་བ་དེ་དག་ལ་ཕོ་གཅོད་ཅེས་གྲགས། སྐྱོ་སྟོན་བསོད་ནམས་བླ་མས་མ་གཅིག་ལབ་སྒྲོན་ལ་གཅོད་ཀྱི་གདམས་པ་གནང་། དེ་ནས་བརྒྱུད་པ་ལ་མོ་གཅོད་ཅེས་གྲགས།
མ་གཅིག་ལབ་སྒྲོན་ནི་ཡབ་ཆོས་བླ་དང་། ཡུམ་ཀླུ་མོ་འབུམ་ལྕོག་གཉིས་ཀྱི་སྲས་མོར་གཡེ་ལབ་གྲོང་ཚོ་མེ་མོར་འཁྲུངས། ཁོང་གི་འཁྲུངས་འདས་ལ་བཤད་སྲོལ་མང་ནའང་། མང་ཆེ་བའི་ངོས་འཛིན་ནི་སྤྱི་ལོ་༡༠༣༡ནས་༡༡༢༩བར་ཡིན་པར་བཞེད། གཏེར་བཏོན་གྲྭ་པ་མངོན་ཤེས་ཅན་ལས་རབ་ཏུ་བྱུང་། ཕ་དམ་པ་སངས་རྒྱས་དང་མཇལ་ནས་གཅོད་ཀྱི་གདམས་པ་ཐོབ། སྐྱོ་སྟོན་བསོད་ནམས་བླ་མ་ལའང་གཅོད་ཞུས། སྐབས་ཤིག་ལ་རྒྱ་གར་པ་ཐོད་པ་འབབ་རེ་བྱ་བ་དང་བཟའ་མི་བྱས་ཏེ་སྲས་གསུམ་དང་སྲས་མོ་གཉིས་བྱུང་། སྐུ་ཚེ་སྨད་ལ་ཟངས་རི་མཁར་མར་ཕུ་སོགས་སུ་སྒྲུབ་པ་མཛད། སློབ་མ་གྲུབ་ཐོབ་ཕོ་མོ་ཉི་ཤུ་རྩ་གཅིག་བྱུང་།
གཅོད་ཀྱི་ངོ་བོ་ནི། ཤེས་རབ་ཀྱི་ཕ་རོལ་དུ་ཕྱིན་པ་སྔགས་དང་རྗེས་སུ་མཐུན་པར་སྤྱོད་པ་སྟེ། གདམས་པའི་ཁུངས་ཡུམ་རྒྱས་འབྲིང་བསྡུས་གསུམ་དང་ལྷག་པར་དུ་མདོ་སྡུད་པ་ཡིན་པར་ངེས་ལ་ཁྱད་པར་དུ་གཅོད་ཀྱི་ཉམས་ལེན་གྱི་རྒྱུ་བཞི་དང་ལྡན་ལ། དང་པོ། སྟོང་ཉིད་ཀྱི་ལྟ་བ་སྒོམ་པ་དང་། གཉིས་པ། བྱམས་སྙིང་རྗེ་བྱང་ཆུབ་སེམས་པ་སྒོམ་པ་སྟེ། དེ་གཉིས་ཞི་གཅོད་ཀྱི་ཉམས་ལེན་དངོས་གཞི་ཡིན། གསུམ་པ། ལམ་གྱི་རྩ་བ་བཤེས་གཉེན་བརྟེན་པ་དང་། བཞི་པ། སྐྱབས་འགྲོ་ཚོགས་ཞིང་ཡན་ལག་བདུན་པ་མཎྜལ་དབུལ་བ(དེ་གཉིས་ནི་ཉམས་ལེན་གྱི་སྔོན་འགྲོ་ཡིན)རྣམས་ཡིན་ལ་དེ་འདྲའི་རྒྱུ་བཞི་དང་ལྡན་པའི་ཆོས་འདི་དག་བདུད་བཞིས་ཐུབ་པར་དཀའ་བ་དང་། གཅོད་ཀྱི་གདམས་པ་འདི་ནི་བྱང་ཆུབ་སེམས་དཔའི་ཐབས་ཀྱི་ཉམས་ལེན་སྲིད་ཞིའི་རྒུད་པ་འཇོམས་པའི་སྟོབས་དང་ལྡན་པར་བསྟན་ནོ། མདོར་ན། བྱམས་སྙིང་རྗེ་དང་། སྟོང་པ་ཉིད་ཀྱི་ལྟ་བ་བསྒོམས་པ་དེ་དངོས་གཞི་ཡིན། ལུགས་འདི་པ་རྣམས་ནི་དུར་ཁྲོད་དང་། མ་མོའི་ཁྱིམ། དབེན་གནས་སོགས་སུ་མཚན་མོར་ཉམས་སུ་བླངས་ན་བོགས་ཐོན་པ་བཤད་ལ། ཐོག་མར་བློ་སྦྱངས་ཏེ་དུས་སུ་སླེབས་ན་ལུས་དངོས་སུ་བྱིན་པ་ལའང་འཇིག་སྐྲག་མི་སྐྱེ་བ་ཡིན། གཅོད་ལུགས་འདི་གྲུབ་མཐའ་ཀུན་ལ་དར་ཁྱབ་ཆེ་ཞིང་ཕྱིས་སུ་རང་རང་གི་གྲུབ་མཐའ་ལྟ་བ་སྒོམ་ཚུལ་ཅི་རིགས་སུ་བཤད་པའང་ཡོད་དོ།


text:
ཕོ་རོག
ཕོ་རོག་ནི་བྱ་སྒྲོ་ནག་པོ་ལྡན་པའི་བྱ་ཁྭ་ཏ་ལས་ཅུང་ཆེ་བའི་འདབ་ཆགས་བྱའི་རིགས་ཞིག་རེད། འདི་ལ་བྱ་རོག་ཡང་ཟེར་རོ། དབྱིན་ཇིའི་སྐད་དུ་ raven ཟེར་
ནང་དོན།
གསལ་བཤད།[རྩོམ་སྒྲིག]
བྱ་རོག་གི་སྐད་ལ་བརྟག་ཚུལ[རྩོམ་སྒྲིག]
ཀློང་རྡོལ་བླ་མ་རིན་པོ་ཆེས་མཛད་པའི་བྱ་རོག་གི་སྐད་ལ་བརྟག་ཚུལ། རྒྱ་གར་སྐད་དུ། ཀཱ་ཀ་ཛ་རི་ཏི། བོད་སྐད་དུ། བྱ་རོག་གི་སྐད་བརྟག་པར་བྱ་བ་འདི་ལྟ་སྟེ། བྲམ་ཟེ་དང་། རྒྱལ་རིགས་དང་། རྗེ་རིགས་དང་། དམངས་རིགས་ཞེས་སོ། ། དེ་ལ་ཞོ་ལ་བརྩི་བ་བྲམ་ཟེའོ། ། མིག་དམར་བ་རྒྱལ་རིགས་སོ། ། གཤོག་པ་སྦུག་པ་རྗེ་རིགས་སོ། ། ཉའི་གཟུགས་ལྟ་བུ་དམངས་རིགས་སོ། ། མི་གཙང་བ་ཟ་བ་དང་། ། ཤ་འདོད་པ་ཡང་དེ་བཞིན་ནོ། ། འདི་དག་གི་སྐད་ཀྱི་རྣམ་འགྱུར་ནི། ། ཁྱིམ་བདག་གིས་ཅིག་ཅར་བདེན་པར་འགྱུར་བ་ནི་བརྗོད་པར་བྱ་སྟེ། ། ཐུན་དང་པོ། ཐུན་དང་པོ་ཤར་དུ་བྱ་རོག་སྐད་སྒྲོགས་ན་སེམས་ཅན་གྱི་འདོད་པ་འགྲུབ་པར་འགྱུར་རོ། ། ཤར་ལྷོར་བྱ་རོག་སྒྲ་སྒྲོགས་ན་དགྲ་འོང་པར་འགྱུར་རོ། ། ལྷོ་རུ་བྱ་རོག་སྐད་སྒྲ་སྒྲོགས་ན་གྲོགས་པོ་འོང་བར་འགྱུར་རོ། ། ལྷོ་ནུབ་ཏུ་བྱ་རོག་སྐད་སྒྲོགས་ན་མ་བསམ་པའི་རྙེད་པ་འོང་བར་འགྱུར་རོ། ། ནུབ་ཏུ་བྱ་རོག་སྐད་སྒྲོགས་ན་རླུང་ཆེན་པོ་འབྱུང་བར་འགྱུར་རོ། ། ནུབ་བྱང་གི་ཕྱོགས་སུ་བྱ་རོག་སྐད་སྒྲོགས་ན་མགྲོན་པོ་འོང་བར་འགྱུར་རོ། ། བྱང་དུ་བྱ་རོག་སྐད་སྒྲོགས་ན་ནོར་གཏོར་བ་རྙེད་པར་འགྱུར་རོ། ། བྱང་ཤར་དུ་བྱ་རོག་སྐད་སྒྲོགས་ན་བུད་མེད་འོང་བར་འགྱུར་རོ། ། ཚངས་པའི་གནས་སུ་བྱ་རོག་སྐད་སྒྲོགས་ན་མགྲོན་པོ་འོང་བར་འགྱུར་རོ། ། ཐུན་དང་པོའི་འཁོར་ལོ་རྫོགས་སོ།། ཐུན་གཉིས་པ། ཐུན་གཉིས་པར་ཤར་དུ་བྱ་རོག་སྐད་སྒྲོགས་ན་རང་གི་ཉེ་བ་འོང་བར་འགྱུར་རོ། ལྷོ་རུ་བྱ་རོག་སྐད་སྒྲོགས་ན་མེ་ཏོག་དང་གོ་ས་ཐོབ་པར་འགྱུར་རོ། ། ལྷོ་ནུབ་ཏུ་བྱ་རོག་སྐད་སྒྲོགས་ན་རྒྱུད་པ་འཕེལ་བར་འགྱུར་རོ། ། ནུབ་ཏུ་སྐད་སྒྲོགས་ན་ཐག་རིང་དུ་འགྲོ་བར་འགྱུར་རོ། ། ནུབ་བྱང་གི་མཚམས་སུ་སྐད་སྒྲོགས་ན་རྒྱལ་པོ་གཞན་དུ་འགྱུར་བའི་རྟགས། ། བྱང་དུ་སྐད་སྒྲོགས་ན་འཕྲིན་ལས་ལེགས་པར་ཐོབ་པར་འགྱུར་རོ། །བྱང་ཤར་དུ་སྐད་སྒྲོགས་ན་འཁྲུག་པ་འོང་པར་འགྱུར་རོ། ཚངས་པའི་གནས་སུ་སྐད་སྒྲོགས་ན་འདོད་པའི་འཇུག་པ་རྙེད་པར་འགྱུར་རོ། ། ཐུན་གཉིས་པའི་འཁོར་རྫོགས་ལོ་སོ། ། ཐུན་གསུམ་པ། ཐུན་གསུམ་པར་ཤར་དུ་བྱ་རོག་སྐད་སྒྲོགས་ན་ནོར་རྙེད་པར་འགྱུར་རོ། ། ཤར་ལྷོར་བྱ་རོག་སྐད་སྒྲོགས་ན་འཐབ་མོ་འོང་བར་འགྱུར་རོ། ། ལྷོ་རུ་སྐད་སྒྲོགས་ན་རླུང་པོ་འོང་བར་འགྱུར་རོ། ། ལྷོ་ནུབ་ཏུ་སྐད་སྒྲོགས་ན་དགྲ་འོང་བར་འགྱུར་རོ། ། ནུབ་ཏུ་སྐད་སྒྲོགས་ན་བུད་མེད་འོང་བར་འགྱུར་རོ། ། ནུབ་བྱང་ཕྱོགས་སུ་སྐད་སྒྲོགས་ན་ཉེ་བ་འོང་བར་འགྱུར་རོ། ། བྱང་ཕྱོགས་སུ་སྐད་སྒྲོགས་ན་གྲོགས་བཟང་པོ་འོང་བར་འགྱུར་རོ། ། བྱང་ཤར་དུ་སྐད་སྒྲོགས་ན་མེས་འཚིག་པར་འགྱུར་རོ། ། ཚངས་པའི་གནས་སུ་སྐད་སྒྲོགས་ན་རྒྱལ་པོས་ཐུགས་ལ་བཏགས་འི་རྙེད་པ་ཐོབ་པར་འགྱུར་རོ། ། ཐུན་གསུམ་པའི་འཁོར་ལོ་རྫོགས་སོ།།
ཐུན་བཞི་པ། ཐུན་བཞི་པར་ཤར་དུ་བྱ་རོག་སྐད་སྒྲོགས་ན་འཇིགས་པ་ཆེ་བའི་རྟགས་སོ། ། ཤར་ལྷོར་སྐད་སྒྲོགས་ན་རྙེད་པ་ཆེ་བའི་རྟགས་སོ། ། ལྷོ་རུ་སྐད་སྒྲོགས་ན་འགྲོན་པོ་འོང་བར་འགྱུར་རོ། ། ལྷོ་ནུབ་ཏུ་སྐད་སྒྲོགས་ན་ཞག་བདུན་དུ་རླུང་པོ་འབྱུང་བར་འགྱུར་རོ། ། ནུབ་ཏུ་སྐད་སྒྲོགས་ན་རླུང་པིའ་ཆར་པ་འོང་བར་འགྱུར་རོ། ། ནུབ་བྱང་གི་མཚམས་སུ་སྐད་སྐད་སྒྲོགས་ན་ནོར་གཏོར་བ་རྙེད་པར་འགྱུར་རོ། ། བྱང་དུ་བྱ་རོག་སྐད་སྒྲོགས་ན་རྒྱལ་པོ་འོང་བར་འགྱུར་རོ། ། བྱང་ཤར་དུ་སྐད་སྒྲོགས་ན་གོ་ས་རྙེད་པར་འགྱུར་རོ། ། ཚངས་པའི་གནས་སུ་བྱ་རོག་སྐད་སྒྲོགས་ན་ལྟོགས་པའི་རྟགས་སོ། ། ཐུན་ཕྱེད་དང་བཞིའི་འཁོར་ལོ་རྫོགས་སོ། ། ཉི་མ་ནུབ་པའི་ཚེ་ཤར་དུ་བྱ་རོག་སྐད་སྒྲོགས་ན་ལམ་དུ་དགྲ་འོང་བར་འགྱུར་རོ། ། ཤར་ལྷོར་སྒྲ་སྒྲོགས་ན་གཏེར་འོང་བར་འགྱུར་རོ། ། ལྷོ་རུ་སྒྲ་སྒྲོགས་ན་ནད་ཀྱིས་འཆི་བར་འགྱུར་རོ། ། ལྷོ་ནུབ་མཚམས་སུ་སྒྲ་སྒྲོགས་ན་སེམས་ཀྱི་འདོད་པ་འགྲུབ་པར་འགྱུར་རོ། ། ནུབ་ཏུ་བྱ་རོག་སྐད་སྒྲོགས་ན་ཉེ་བའ་འོང་བར་འགྱུར་རོ། ། ནུབ་བྱང་མཚམས་སུ་སྐད་སྒྲོགས་ན་ནོར་རྙེད་པའི་རྟགས་སོ། ། བྱང་དུ་སྐད་སྒྲོགས་ན་རྒྱལ་པ་ལ་བཀུར་སྟི་འོང་པར་འགྱུར་རོ། ། ཚངས་པའི་གནས་སུ་སྐད་སྒྲོགས་བསམ་པའི་རྙེད་པ་འཐོབ་པར་འགྱུར་རོ། ། ཐུན་བཞི་པའི་འཁོར་ལོ་རྫོགས་སོ། ད་ནི་འགྲོ་བའི་མཚན་ཉིད་བརྗོད་པར་བྱ་སྟེ། ། འགྲོ་བའི་དུས་སུ་བྱ་རོག་གི་སྐད་ཀྱི་མཚན་ཉིད་བརྗོད་པར་བྱ་སྟེ། ། རགས་དང་ཆུའི་འགྲམ་དག་ལ། ། ཤིང་གཅིག་ལ་ནི་དེ་བཞིན་དུ ། གྲོག་སྟོང་དང་ནི་ལམ་བཞི་ལ། ། གཡས་སུ་བྱ་རོག་སྒྲ་སྒྲོགས་ན། ། འགྲོ་བ་དེ་ནི་ལོགས་པར་ཤེས། ། ལམ་ལ་རབ་ཏུ་འགྲོ་བའི་ཚེ། ། རྒྱབ་ཏུ་བྱ་རོག་སྒྲ་སྒྲོགས་ན། ། དངོས་གྲུབ་རབ་ཏུ་འཐོབ་པར་འགྱུར། ། ལམ་དུ་འགྲོ་བའི་ཚེ་ཤོག་པ་སྤྲུག་ཅིང་སྐད་འདོན་ན། ། བར་ཆད་ཆེན་པོ་འོང་བར་འགྱུར་རོ། ། ལམ་དུ་ཞུགས་པའི་ཚེ་སྐྲ་མཆུས་གཟིགངས་ཤིང་སྒྲ་སྒྲོགས་ན་དེའི་ཚེ་འཆི་བའི་རྟགས་སོ། ། ལམ་དུ་ཞུགས་པའི་ཚེ་མི་གཙང་བ་ཟ་ཞིང་སྒྲ་སྒྲོགས་ན་ཟས་དང་སྐོམ་འོང་བའི་རྟགས་སོ། ། ལམ་དུ་ཞུགས་པའི་ཚེ་ཚེར་མ་ལ་གནས་ཤིང་སྒྲ་སྒྲོགས་ན་འགྲའི་འཇིགས་པར་ཤེས་པར་བྱའོ། ། ལམ་དུ་ཞུགས་པའི་ཚེ་འོ་མ་ཅན་གྱི་ཤིང་ལ་གནས་ཤིང་སྒྲ་སྒྲོགས་ན་དེའི་ཚེ་འོ་ཐུག་གི་བཟའ་བ་འོང་བར་འགྱུར་རོ། ། ཤིང་སྐམ་ལ་གནས་ཤིང་སྒྲ་སྒྲོགས་ན་དེའི་ཚེ་བཟའ་བ་དང་སྐོམ་པ་མེད་པའི་རྟགས་སོ། ། ཕོ་བྲང་ལ་གནས་ནས་གང་གི་ཚེ་སྐད་སྒྲོགས་ན་དེའི་ཚེ་སྡོད་ས་བཟང་པོ་རྙེད་པར་འགྱུར་རོ། ། གདན་ལ་གནས་ནས་སྒྲ་སྒྲོགས་ན་དགྲ་འོང་བར་འགྱུར་རོ། ། སྒོར་ལྟ་ཞིང་སྒྲ་སྒྲོགས་ན་མཚམས་ཀྱི་འཇིགས་པར་ཤེས་པར་བྱའོ། ། མཆུས་གོས་གཟིངས་ཤིང་བྱ་རོག་སྐད་སྒྲོགས་ན་གོས་རྙེད་པར་འགྱུར་རོ། ། ལམ་ལ་བཞུགས་པའི་ཚེ་ཐོད་པ་ག་གནས་ཤིང་སྒྲ་སྒྲོགས་ན་འཆི་བའི་རྟགས་སོ། ། སྐུད་པ་དམར་པོ་བཟུང་ནས་ཁྱིམ་གྱི་ཐོག་ཏུ་གནས་ནས་སྒྲ་སྒྲོགས་ན་ཁྱིམ་འཚིག་པར་འགྱུར། ། སྔ་དྲོའི་དུས་སུ་བྱ་རོག་མང་པོ་ཚོགས་ན་རླུང་པོ་ཆེ་བར་འོང་བར་འགྱུར་རོ། ། ལམ་ལ་ཞུགས་པའི་ཚེ་ཤིང་མཆུས་བཟུང་ནས་སྒྲོ་སྒྲོགས་ན་རྙེད་པ་འོང་བར་འགྱུར་རོ། ། ལམ་ལ་ཞུགས་པའི་ཚེ་ཉི་མ་ཤར་དུས་སུ་བྱ་རོག་སྒྲ་སྒྲོགས་ན་ནོར་རྙེད་པར་འགྱུར་རོ། ། ལམ་དུ་ཞུགས་པའི་ཚེ་སྒྲ་སྒྲོགས་ན་འདོད་པ་འགྲུབ་པར་འགྱུར་རོ། ། འདི་ལྟ་བུའི་ལམ་གྱི་མཚན་ཉིད་རྫོགས་སོ། །
གནས་པའི་བྱ་རོགས་གི་ཚང་གི་མཚན་ཉིད་ནི། ཤིང་གི་ཤར་གྱི་ཕྱོགས་ཀྱི་ཡལ་ཀ་ལ་ཚང་བྱེད་པར་གྱུར་ན། ། དེའི་ཚེ་ལ་བཟང་བ་དང་ཆར་འོང་བར་འགྱུར་རོ། ། ལྷོ་ཕྱོགས་ཀྱི་ཡལ་ག་ལ་ཚང་བྱེ་དཔར་འགྱུར་ན་དེའི་ཚེ་འབྲུ་ངན་པར་འགྱུར་རོ། ། ཤིང་གི་དབུས་ཀྱི་ཡལ་ག་ལ་ཚང་བྱེད་ན་དེའི་ཚེ་འཇིགས་པ་ཆེན་པོ་འོང་བར་འགྱུར་རོ། ། འོག་ཏུ་ཚང་བཅའ་ན་ཕ་རོལ་གྱི་དམག་ལས་འཇིགས་པར་འགྱུར་རོ། ། རྩིག་པའམ་སའམ་ཆུ་ལ་ཚང་བྱེད་ན་རྒྱལ་པོ་འཚེ་བར་འགྱུར་རོ། ། གཞན་ཡང་བཤད་པར་བྱ་སྟེ། ། ཀ་ཀ་ཞེས་བྱ་རོག་སྐད་སྒྲོགས་ན་ནོར་རྙེད་པར་འགྱུར་རོ། ། ང་ང་ཞེས་བྱ་རོག་སྐད་སྒྲོགས་ན་སྡུག་བསྔལ་འབྱུང་བར་འགྱུར་རོ། ། ཏ་ཏ་ཞེས་སྐད་སྒྲོགས་ན་གོས་རྙེད་པར་འགྱུར་རོ། ། གྷ་གྷ་ཞེས་སྒྲ་སྒྲོགས་ན་དོན་འགྲུབ་པར་འགྱུར་རོ། ། གྷ་ག་ཞེས་བྱ་རོག་སྐད་སྒྲོགས་ན་ནོར་འོང་བར་འགྱུར་རོ། ། འཇིགས་པའ་ིརྟགས་མཐོང་ན་བྱ་རོག་ལ་གཏོར་མ་དབུལ་བར་བྱའོ། ། སྦལ་བའི་ཤ་ལ་བྱ་རོག་དགའ་བར་བྱེད་པས། ། དེས་གཏོར་མ་ཕུལ་ན་བར་ཆད་མེ་པར་འགྱུར་རོ།། ཨོཾ་མི་རི་མི་རི་བཛྲ་ཏུ་ད་ཊ་གི་ལི་གྲི་ཧཱ་གི་སྲཱཧཱུ། ། འདི་ལྟ་བུའི་བྱ་རོག་གི་སྤྱོད་པ་རྫོགས་སོ། ། པཎྜི་ཏ་ཆེན་པོ་དཱ་ན་ཤི་ལས། ། ཡུལ་དབུས་ཀྱི་ཡུར་ཀླུང་ཐང་པ་ཆེའི་གཙུག་ལག་ཁང་དུ་བསྒྱུར་བའོ། །


text:
བོད་མིའི་ཡ་རབས་གུས་ཞབས་ཀྱི་སྲོལ་རྒྱུན།
- །
- ལྷག་པ།, 12 ཟླ་བརྒྱད་པ། 2009 15:49
- ། དུང་དཀར་བློ་བཟང་འཕྲིན་ལས།
བོད་མི་རིགས་ནི་ལོ་ངོ་སྟོང་ཕྲག་གི་སྔོན་ནས་ཤེས་རིག་འཕེལ་རྒྱས་ཀྱི་ལོ་རྒྱུས་ཡུན་རིང་ལྡན་པ་ཞིག་ཡིན་པར་བརྟེན།
མི་དང་མི་ཡི་བར་ལ་ཡ་རབས་གུས་ཞབས་ཀྱི་སྲོལ་རྒྱུན་བཟང་བོ་ཡོད་ཅིང་དེ་ལ་གཞན་དང་མི་འདྲ་བའི་དམིགས་བསལ་གྱི་ཁྱད་ཆོས་ཡོད་པ་ཞིག་ཡིན། དེ་ལ་ནང་གསེས་སུ་དབྱེ་ན། དེ་སྔ་སྤྱི་ཚོགས་ཐོག་བླ་མ། སློབ་དཔོན། དགེ་རྒན། དཔོན་རིགས། རྒན་རབས་བཅས་ལ་གུས་བཀུར་བྱེད་སྲོལ་དང༌། ཁྱིམ་ཚང་གི་ནང་བུ་ཕྲུག་གིས་ཕ་མར་གུས་ཞབས་ཞུ་སྲོལ། ཁྱིམ་དུ་སྐུ་མགྲོན་ཕེབས་སྐབས་གུས་ཞབས་ཞུ་སྲོལ། ཕན་ཚུན་མིང་འབོད་སྐབས་གུས་ཞབས་ཞུ་སྲོལ། ཡི་གེ་གཏོང་སྐབས་གུས་ཞབས་ཞུ་སྲོལ་སོགས་མི་འདྲ་བ་མང་པོ་ཡོད། དེའི་ནང་དུ་ལུས་ཀྱི་རྣམ་འགྱུར་གྱི་ཐོག་ནས་གུས་ཞབས་ཞུ་སྲོལ་ཡོད།
ངག་ཐོག་གི་ཞེ་ས་ཞུ་ཚུལ་མི་འདྲ་བའི་ཁྱད་པར་རྣམས་འདུས་ཡོད། གུས་ཞབས་ཞེས་པ་ནི་སྐྱེ་བོ་མཐོ་དམན་དྲག་ཞན་སུ་ཡིན་ཡང་ཕན་ཚུན་འབྲེལ་བ་བྱེད་ སྐབས་ལུས་ཀྱི་རྣམ་འགྱུར་དང༌། ངག་ཐོག་གི་སྐད་ཆ་བཤད་སྟངས། མཉམ་དུ་བཟའ་བཏུང་བྱེད་སྟངས། ཚུར་བསུ་ཕར་སྐྱེལ་སོགས་ཡ་རབས་བཟང་བོའི་སྤྱོད་ཚུལ་ཡོད་པ་ཟེར་བ་ལས་འབངས་མི་སེར་གྱིས་དཔོན་རིགས་སམ་མི་དྲག་ལ་མགོ་སྒུར་ལྕེ་བསྣར་བྱེད་པ་གཅིག་པུ་ལ་གོ་རྒྱུ་མིན།
དང་པོ། རང་ལ་ཤེས་ཡོན་སློབ་མཁན་གྱི་སློབ་དཔོན་དང༌། ཕ་མ། མེས་པོ་བཅས་ལ་གུས་བཀུར་གཙོ་ཆེ་ཤོས་ཞུ་དགོས་པ། ཐོག་མར་མཇལ་བའམ་རང་ཁྱིམ་དུ་ཕེབས་པ་དང་བཞུགས་པ་བཅས་ཀྱི་སྐབས་སུ་ལུས་ཀྱི་རྣམ་འགྱུར་མགོ་བོ་སྒུར་ཏེ་གྲྭ་པ་ཡིན་ཚེ་ལག་པ་གཉིས་པུས་མོའི་སྟེང་དུ་བཞག་ནས་བློན་ཆེན་པོས་རྒྱལ་པོའི་བཀའ་ཉན་པ་ལྟར་བྱ་དགོས་ཤིང༌། ཚུར་གསུང་བའི་བཀའ་མོལ་མ་རྫོགས་བར་དུ་གུས་པས་ཉན་ནས་རང་ཉིད་ཀྱི་ཞུ་ལན་རྣམས་ཞེ་ས་དང་བཅས་ཏེ་ཞུ་དགོས་པ་ལས་མཚན་རྗེན་པར་བོས་ནས་ཞུ་མི་རུང་བ་དང༌། རང་གི་བློ་ལ་མི་འབབ་པའི་བཀའ་ཞིག་གནང་ཡང་རྗེས་སུ་གོ་སྐབས་དང་བསྟུན་ནས་རིམ་བཞིན་འཇམ་པོའི་ངག་གིས་ཞུ་བ་མ་གཏོགས་སྤུན་མཆེད་ཕན་ཚུན་དང་བཟའ་ཚང་ཕན་ཚུན་ཁ་རྩོད་རྒྱག་པ་ལྟ་བུའི་སྐབས་ཐོག་ཐད་ཀར་ཞུ་མི་རུང་བ་ཡིན།
སློབ་དཔོན་དང་ཕ་མ་མེས་པོ་བཅས་དང་མཉམ་དུ་བཟའ་བཏུང་བྱ་དགོས་བྱུང་ཚེ་ཁོང་རྣམ་པས་མ་བཞེས་གོང་དུ་རང་གིས་ལོངས་སུ་སྤྱོད་མི་རུང་བ་དང༌། བཟའ་བཏུང་སྐབས་ཅག་སྒྲ་དང་ཧུ་སྒྲ་སྒྲོག་པ། མདུན་ཅོག་ཐོག་ལ་ལག་པ་གཉིས་བཀན་ནས་བཟའ་བ། ཁ་མ་བཀབ་པར་སྐད་གསེང་ཆེན་པོས་བློ་ལུ་རྒྱག་པ། ཧབ་སྦྲིད་རྒྱག་པ། སྣབས་ལུད་དོར་བ། ལག་པ་ཡ་གཅིག་གིས་སྣོད་སྤྱད་ཕར་འཇོག་ཚུར་ལེན། ཕར་ཚུར་འགྲོ་སྐབས་དང་སྐས་ཀྱི་གདང་བུར་ཡར་འཛེག་མར་འབབ་བྱེད་སྐབས་རྐང་ཤུགས་ཆེན་པོས་རྡིག་སྒྲ་དང་བཅས་ནས་འགྲོ་བ། ལམ་དུ་འགྲོ་བའི་ཚེ་ན་དགེ་རྒན་དང་ཕ་མའི་རྗེས་དང་གཡོན་ངོས་ཀྱི་ཟུར་ནས་འགྲོ་བ་ མ་གཏོགས་གཡས་དངོས་ནས་འགྲོ་མི་རུང་བ། རྟ་བཞོན་པ་དང་འཁོར་ལོའི་ནང་དུ་འགྲོ་སྐབས་དགེ་རྒན་དང་ཕ་མ་གཉིས་ཆིབས་རྟ་དང་འཁོར་ལོའི་སྟེང་ཕེབས་རྗེས། གཞི་ནས་རང་ཉིད་རྟ་ཞོན་པའམ་འཁོར་ལོར་བསྡད་ནས་འགྲོ་དགོས་པ་དང་འབབ་སྐབས་ཀྱང་སྔོན་ལ་རང་ཉིད་རྟ་དང་འཁོར་ལོ་ནས་འབབ་དགོས་པ་སོགས་གུས་ཞབས་ཞུ་ཚུལ་མང་པོ་ཡོད།
གཉིས་པ། སྤྱི་ཚོགས་ཐོག་གི་རྒན་རབས་དང་ཡོན་ཏན་ཅན་ཞིག་ཡིན་ཕྱིན་ལུས་ཀྱི་རྣམ་འགྱུར་ གུས་ཞབས་དང་ངག་གི་རྣམ་འགྱུར་འཇམ་པོའི་སྒོ་ནས་གཏམ་གླེང་བྱ་དགོས་པ་ལས་བཟའ་ཚང་ སྤུན་མཆེད་ལྟར་བྱེད་མི་རུང༌། ཚོགས་འདུ་འཚོགས་སྐབས་གཏམ་གླེང་མགོ་རྒན་རིམ་ནས་འཛུགས་དགོས་པ་དང༌། གཞོན་པ་རྣམས་ཀྱིས་རྒན་རབས་ལ་ཐད་ཀར་ཁ་རྩོད་རྒྱག་མི་རུང་བར་གཏམ་གླེང་གོ་སྐབས་ རང་ལ་ཁེལ་བ་དང་བསྟུན་ནས་གནས་ཚུལ་བབ་གསེད་འཇམ་མཁས་ཀྱི་ཐོག་ནས་ཞུ་དགོས། གལ་ཏེ་རང་ལ་ནོར་འཛོལ་འདྲ་བྱུང་ཡོད་ན་རྒན་རབས་རྣམས་དགོངས་པ་དྭངས་པ་ཞུ་དགོས། ཕར་འགྲོ་ཚུར་ཡོང་གི་ལམ་བརྒྱུད་དུ་རྒན་རབས་དང་ཡོན་ཏན་ཅན་སོགས་དང་མཇལ་བ་བྱུང་ཚེ་རང་གིས་ངོ་ཤེས་པ་ཞིག་ཡིན་ནའང་ལུས་ཀྱི་རྣམ་འགྱུར་གུས་པའི་སྒོ་ནས་མགོ་ སྒུར་ཙམ་བྱེད་དགོས་པ་སོགས་ཡིན།
གསུམ་པ། རང་ཁྱིམ་དུ་སྐུ་མགྲོན་ཕེབས་སྐབས་གུས་ཞབས་ཞུ་སྲོལ་ཐད་མི་རིགས་ཁག་སོ་སོར་ལུགས་སྲོལ་མི་འདྲ་བ་རེ་ཡོད་ཅིང༌། དེ་མ་ཤེས་པར་རང་གི་མི་རིགས་ཀྱི་ལུགས་སྲོལ་ལྟར་བྱས་ན་རང་ངོས་ནས་གུས་ཞབས་ཡིན་རུང་ཕར་ཕྱོགས་ངོས་ནས་གུས་ཞབས་མེད་པ་ལྟ་བུར་མཐོང་གི་ཡོད་པ་དཔེར་ན། བོད་མི་རིགས་ཀྱི་ལུགས་སྲོལ་ལ་གཡས་གྲལ་ནི་གྲལ་མགོ་དང་གཡོན་གྲལ་ནི་གྲལ་མཇུག་ཡིན་པས་རང་ལས་མཐོ་བའི་སྐུ་མགྲོན་ཞིག་ཕེབས་ན་གོང་གྲལ་དུ་སྡོད་དགོས་རྒྱུ་དང༌། རང་དང་མཉམ་པའི་སྐུ་མགྲོན་ཞིག་ཕེབས་ན་གུས་ཞབས་མཚོན་བྱེད་དུ་སྐུ་མགྲོན་གཡས་གྲལ་དུ་བཞུགས་སུ་འཇུག་དགོས་པ་ཡིན་རུང༌། རྒྱ་དང་མན་ཇུ་རིགས་ཀྱི་ལུགས་སྲོལ་ནི་དེ་ལས་ལྡོག་སྟེ་གཡོན་གྲལ་ནི་གྲལ་མགོ་ དང་གཡས་གྲལ་ནི་གྲལ་མཇུག་ཡིན་སྟབས། དེ་སྔ་བོད་ས་གནས་སུ་སྡོད་པའི་ཨམ་བྷན་རྣམས༧གོང་ས་ཏཱ་ལའི་བླ་མའི་མཛད་སྒོར་ཕེབས་སྐབས་གྲལ་མགོ་གྲལ་མཇུག་གི་ལུགས་སྲོལ་བོད་ལུགས་ལྟར་མ་བྱས་པར་རྒྱ་དང་མན་ཇུའི་ལུགས་སྲོལ་ལྟར་གཡོན་གྲལ་གྱི་མགོར་བོད་བཞུགས་ཨམ་བྷན་གྱི་ཁྲི་དང༌། གཡས་གྲལ་གྱི་མགོར་བོད་རྗེ་སྲིད་སྐྱོང་གི་ཁྲི་བརྒྱབ་སྟབས་བོད་ཀྱི་མི་ཚོས་བལྟས་ན་སྲིད་སྐྱོང་གྲལ་མགོར་དང་ཨམ་བྷན་གྲལ་མཇུག་ཏུ་ཡོད་པར་མཐོང་གི་ཡོད། དེ་བཞིན་མི་རིགས་གཞན་དག་སོག་ཡུལ་དུ་སྐུ་མགྲོན་ལ་ཕེབས་སྐབས་སོག་པོའི་མི་རིགས་ཀྱི་ལུགས་སྲོལ་ལ་མ་ཤེས་པར་སྦྱིན་བདག་གི་གྲལ་དུ་སྐུ་མགྲོན་བསྡད་ན་སོག་ པོའི་མི་རིགས་ཀྱི་ཡུལ་གོམས་གཤིས་ལུགས་མ་བརྩིས་པར་མངོན་གྱི་ཡོད་པ་བཅས་སྦྱིན་བདག་གིས་སྐུ་མགྲོན་ལ་གུས་ཞབས་ཞུ་སྟངས་དེ་སྦྱིན་བདག་གི་ལུགས་སྲོལ་ལྟར་བྱེད་དགོས་པ་དང༌། ཡང་ན་སྐུ་མགྲོན་སོ་སོའི་ལུགས་སྲོལ་ལྟར་བྱེད་དགོས་མིན་ཐད་གནས་ཚུལ་དངོས་དང་བསྟུན་དགོས།
བཞི་པ། གུས་འདུད་མཚོན་བྱེད་ཀྱི་ཕྱག་འབུལ་ཞུ་སྟངས་དེ་ལ་གྲྭ་པ་དང་ཁྱིམ་པ་ཕོ་མོ་བཅས་ཀྱི་གུས་ལུགས་མི་འདྲ་བ་ཡོད། གྲྭ་པ་རྣམས་ཀྱིས་བླ་དཔོན་གོང་རིམ་རྣམས་ལ་གཟན་སྐྱུར་རྫོགས་འབེབས་ཞེས་པ་ལག་པ་ གཡས་པས་གཟན་གྱི་སྣེ་མོ་ནས་བཟུང་སྟེ་རྒྱབ་ངོས་ནས་ལག་པ་གཡོན་པའི་སྟེང་དུ་བཞག་སྟེ་འབེབ་དགོས། དེ་ལས་རིམ་པ་དམའ་བ་དགོན་པའི་ཆོས་ཁྲིམས་པ་དང་དབུ་མཛད་ལྟ་བུར་གཟན་སྐྱུར་ཕྱེད་ འབེབས་ཞེས་ལག་པ་གཡས་པས་གཟན་གྱི་སྣེ་མོ་ནས་བཟུང་སྟེ་རྒྱབ་ངོས་ནས་དཔུང་བ་གཡས་པའི་སྟེང་དུ་བཞག་ཙམ་བྱས་པས་འཐུས་པ་དང། དེ་ལས་ཀྱང་རིམ་པ་དམའ་བ་དགེ་གཤེས་བགྲེས་པ་དང༌། ཚོགས་འདུ་བ་སྐུ་བགྲེས། ལས་སྣེ་ཟུར་པ། དགོན་པའི་ནང་བགྲེས་ཤོས་མཚན་ཐོ་དང་པོ་བཅས་ལ་གཟན་སྐྱུར་འབེབ་མི་དགོས་པར་གཟན་གྱི་སྣེ་མོ་ཡ་གཅིག་ལག་པ་གཡས་པའི་འོག་ནས་མདུན་ཕྱོགས་སུ་འཐེན་ཙམ་བྱས་ན་འགྲིག གཞན་ཡང་བླ་མའི་དྲུང་དུ་ཆོས་ཞུ་བ་དང༌། དགེ་རྒན་གྱི་སར་སློབ་ཁྲིད་ཉན་པ་བཅས་གང་གི་སྐབས་སུ་ཡང་ཐོག་མར་བླ་མ་དང་དགེ་རྒན་གྱི་སྒོ་འགྲམ་དུ་སླེབས་པ་དང་ལྷམ་ཕུད་དེ་གཟིམ་སྒོ་དལ་བུས་རྡུང་ཐོག་ནང་དུ་ཡོང་ཆོག་པའི་གནང་བ་ཞུས་ནས་ཞལ་བཞེས་ཐོབ་པ་དང་ནང་དུ་འཛུལ་རྗེས། ཕྱག་འཚལ་དགོས་པ་དང་གཟིམ་ཁང་གི་སྒོར་ཐོན་ཁར་སྐུ་མདུན་ནས་གོམ་པ་གསུམ་ཙམ་བར་ཕྱི་འགྲོས་ཀྱིས་ཡོང་རྗེས་གཞི་ནས་ཁ་ཕྱིར་བསློགས་ཏེ་སྒོ་འགྲམ་ནས་སྒོ་དལ་བུས་ཕྱིར་འཐེན་ཐོག་ལྷམ་གྱོན་ནས་གཟིམ་ཁང་མིག་གིས་མི་མཐོང་བའི་སར་མ་སླེབས་བར་དུ་གུས་ཞབས་དང་ལྡན་པའི་ངང་ནས་འགྲོ་དགོས་ཤིང༌། དེ་ནས་རང་མོས་ལྟར་སོང་ཆོག་པ་སོགས་ཆོས་ལུགས་ཀྱི་གུས་སྲོལ་བྱེད་དགོས་པ་མི་ཆེ་བས་བྲིས་མེད།
ཁྱིམ་པ་ཕོ་མོ་རྣམས་ཀྱིས་བླ་དཔོན་གོང་རིམ་རྣམས་དང་མཇལ་སྐབས་ཞྭ་མོ་གྱོན་ཡོད་ན་ཞྭ་མོ་ཕུད་དེ་ལག་པ་གཡས་པས་མདུན་ངོས་སུ་བཟུང་ཐོག་མགོ་སྒུར་བྱེད་དགོས་ཤིང༌། ཞྭ་མོ་གྱོན་མེད་ན་ལག་པ་གཡས་པས་སྐྲའི་ལྕང་ལོ་ནས་བཟུང་སྟེ་རྒྱབ་ངོས་ནས་མདུན་ཕྱོགས་སུ་འཐེན་ནས་ཕྱག་འབུལ་ཞུ་དགོས། བུད་མེད་རྣམས་ཀྱིས་ཞྭ་མོ་ཕུད་དགོས་ཤིང་ཞྭ་མོ་མིན་པར་སྤ་ཕྲུག་གྱོན་ཡོད་ན་སྐྲའི་ལྕང་ལོ་གཡས་པ་རང་གི་མདུན་ཕྱོགས་སུ་འཐེན་པ་ལག་པས་བཟུང་ནས་ལག་པ་གཡས་གཡོན་གྱི་སོར་མོ་ལྔ་ཕན་ཚུན་འབྲེལ་བ་དང་བཅས་པའི་ཕྱག་འབུལ་ཞུ་དགོས། མདོར་ན་བླ་དཔོན་དང༌། གྲྭ་བཙུན། ཁྱིམ་པ་ཕོ་མོ་སུ་ཡིན་ཡང་རང་ལས་མཐོ་བ་ལྟ་ཅི་རང་དང་མཉམ་པ་རྣམས་ལ་ཡང་ལུས་ངག་ གི་ཐོག་ནས་གུས་བཀུར་གང་ཆེ་བྱ་སྲོལ་ཡོད། གཞན་ཡང་ཚུར་བསུ་ཕར་སྐྱེལ་དང༌། སྣེ་ལེན། གདན་བཟོས་བཅས་ལ་གུས་ཞབས་ཞུ་སྟངས་རྣམ་གྲངས་མང་ཡང་འདིར་མ་བཀོད།
ལྔ་པ། མིང་འབོད་སོགས་ཀྱི་ཞེ་སའི་ཚིག་དཔེར་ན་མགོ་ལ་དབུ་དང༌། ཁ་ལ་ཞལ། གཉིད་ལ་མནལ། སྤྲད་པ་ལ་གནང༌། སྐྱེས་པ་ལ་འཁྲུངས་པ་སོགས་ཤིན་ཏུ་མང་ཞིང༌། གུས་བཀུར་འོས་པའི་རིགས་ཚང་མར་ཞེ་ས་ཐོབ་པ་ཡིན་པས་དེ་རིགས་ཟོ། འཐུང༌། སྡོད། ཉོལ། རྒྱུགས་ཤོག་ཅེས་པ་ལྟ་བུ་གུས་ཞབས་མེད་པའི་ཚིག་གིས་བརྗོད་མི་རུང་བ་ཤེས་གསལ་ཡིན།
དྲུག་པ། མགྲོན་འབོད་དང་ཟ་འཐུང་སྐབས་གུས་སྲོལ་མང་བོ་ཡོད་ཅིང༌། དེ་སྔའི་དཔོན་རིགས་ཆེ་ཁག་ལ་ཐོབ་ཐང་ཚད་གཞི་མི་འདྲ་བའི་བྱེད་སྲོལ་མང་བོ་ཡོད་པ་འདིར་བཀོད་མེད་ཀྱང༌། སྤྱིར་བཏང་བོད་རིགས་མི་རིགས་ཀྱིས་ལོ་སར་དང་གཉེན་སྒྲིག གླིང་གཏོང་སོགས་ལ་དགའ་ཉེ་སྤུན་མཆེད་མགྲོན་འབོད་དང་དགའ་འཛོམས་བྱེད་སྐབས་ངེས་ པར་དུ་མགྲོན་བརྡ་སྐྱེལ་རྒྱུ་དེ་གནངས་བརྡ་དང༌། གཞེས་བརྡ་ཞེས་ཉིན་གཉིས་གསུམ་གྱི་སྔོན་ནས་གདན་ཞུའི་བརྡ་སྐྱེལ་རྒྱུ་དེ་ནི་ གུས་ཞབས་མཚོན་བྱེད་ཡིན། མགྲོན་པོ་རྒན་རབས་དང་དེ་མིན་བཀུར་འོས་ཀྱི་མི་སྣར་སྦྱིན་བདག་སྒོ་ཁར་ཡོང་ནས་བསུ་སྐྱེལ་དང་གདན་ལས་ལངས་པ་སོགས་བབ་བསྟུན་གྱིས་གུས་ཞབས་མཚོན་པར་བྱེད།བཟའ་ ཆས་དང་ཇ་ཆང་གང་ཡིན་ཡང་མགྲོན་པོའི་ཞལ་དཀར་ལ་སྟེགས་ཁེབས་རང་འགྲིག་གཙང་ཞིང་ཆག་ གྲུམ་མེད་པ་ཡིན་དགོས་ལ། ངེས་པར་ལག་གཉིས་ཀྱིས་བཏེགས་ནས་ཕུལ་རྗེས་སྦྱིན་བདག་གམ་ངོ་ཚབ་ཀྱིས་གུས་ཞབས་ལྡན་པའི་སྒོ་ནས་མགྲོན་པོར་ཟ་འཐུང་གནང་རོགས་ཞུ་དགོས། རྒྱུན་གཏན་སོ་སོའི་ཁྱིམ་ཚང་གི་རྒན་རབས་རྣམས་ལའང་ཟ་འཐུང་གི་དཀར་ཡོལ་སྔོན་ལ་འབུལ་དགོས། དགའ་འཛོམ་གྱི་དུས་སུ་སྨོས་ཅི་རྒྱུན་གཏན་ནང་དུ་ཕྱི་མི་ཡོང་མཁན་ལ་ཆང་འདྲེན་སྐབས་ངེས་པར་དུ་གསུམ་སྒྲོན་མཉེས་དག་ཅེས་དཀར་ཡོལ་ཐེངས་གསུམ་བསྟུད་ནས་སྦྱིན་ བདག་གིས་བླུག་དགོས་ལ་མགྲོན་པོས་ཀྱང་འཐུང་དགོས་ཤིང༌། ཐེངས་གཉིས་ནས་ཧུབ་གང་རེ་དང་གསུམ་པ་གཙང་དག་འཐུང་དགོས། ཇ་ཡིན་ན་གང་འཐུང་མི་རྒྱག་པར་ཉུང་མཐར་ཇ་དཀར་ཡོལ་དོ་བླུག་དགོས་ལ་མགྲོན་པོས་ ཀྱང་འཐུང་དགོས། དེ་ནི་མགྲོན་སྦྱིན་གཉིས་ཐད་ནས་ཕན་ཚུན་གུས་ལུགས་མཚོན་པ་ཡིན།
བདུན་པ། དེ་སྔོན་བོད་རིགས་རང་གི་གུས་སྲོལ་ལྟར་གོང་ལ་འབུལ་བྱེད་ཡི་གེ་དང༌། ཕན་ཚུན་གཏོང་ཡིག་སོགས་འབྲི་དུས་གནས་བབ་མཐོ་དམན་ལ་གཞིགས་ཏེ་ཡི་གེའི་ཐོག་ཆེ་བསྟོད་དང༌། མིང་བྱང་སོགས་འབྲི་སྟངས་དང༌། བོད་བཟོས་ཤོག་བུ་བྲེ་ཁ་མའི་ཐོག་ཐོབ་ཐང་མི་འདྲ་བར་མགོ་ཤོག་དང་བར་ཤོག་སྟོང་ཆ་འཇོག་ཚུལ་སོགས་ཆེད་བསྒྲིགས་ཡིག་བསྐུར་རྣམ་བཞག་ནང་ཞིབ་ཏུ་བཀོད་ཡོད་པ་དེང་ སྐབས་དེ་ལྟར་ལག་བསྟར་བྱེད་མཁན་མེད་ཀྱང༌། བོད་རིགས་མི་དམངས་ཀྱི་འཚོ་བའི་ཁྲོད་དུ་གོང་རིམ་དང༌། ཕ་མ། དགེ་རྒན། གྲོགས་ཕོ་མོ་སོགས་ལ་ཞུ་ཡིག་དང་གཏོང་ཡིག་འབུལ་གཏོང་བྱ་རྒྱུ་ནི་རྒྱུན་གཏན་ཞིག་དང་འབྲལ་ཐབས་མེད་པ་ཞིག་ཡིན་པས་དེའི་ཐད་ལའང་གུས་ཞབས་ཀྱི་རྣམ་པ་མཚོན་རྒྱུ་ཡོད། ཞུ་ཡིག་དང་གཏོང་ཡིག་འབྲི་སྐབས་གོང་རིམ་དང༌། ཕ་མ། དགེ་རྒན་སོགས་འབུལ་ཡུལ་ལ་རྒྱས་བསྡུས་གང་རུང་གི་ཆེ་བསྟོད་དང་འབྲེལ་བའི་མཚན་གྱི་མཐར་དྲུང་དུ་དང་མཆོག་ལ་སོགས་བཀོད་ཐོག་དྲུང་འོག་གམ་སེག་འབེབས་ཀྱིས་གུས་ཕུལ་དང་ཆེད་གསོལ་སོགས་འོས་འཚམ་གྱིས་བྲིས་ནས་འབུལ་མཁན་དེའི་གུས་ཞབས་མཚོན་པར་ བྱེད།
བརྒྱད་པ། མིང་འབོད་ཚུལ་ཐད་ཕྱོགས་གཞན་དག་དང་འདྲ་བའི་གུས་ཞབས་མཚོན་པའི་ཚིག་དང་ཞེ་སའི་འབོད་ཚུལ་མང་བོ་ཡོད་པ་ན་མཚན་ངོ་མའི་རྗེས་སུ་རིན་པོ་ཆེ་ཞེས་སྦྱར་ནས་འབོད་པ་དང༌། དེ་སྔའི་སྐུ་དྲག་རྣམས་ལ་སྐུ་ངོ་དང༌། ལྕམ། སྲས་དང་སྲས་མོ། དེ་མིན་གུས་པར་འོས་པའི་སེར་སྐྱ་གང་རུང་ལ་སྐུ་ཞབས་ཟེར་བ་སོགས་མིང་ལ་སྦྱར་ནས་འབོད་ཀྱི་ཡོད། ལགས་ཞེས་པའི་ཚིག་ནི་སྐྱེ་བོ་ཕོ་མོ་རྒན་གཞོན་སུ་ལའང་བེད་སྤྱོད་ཆོག་པའི་ཞེ་སའི་འབོད་ཚུལ་ཞིག་ཡིན། གཞན་ཡང་བོད་སྐད་ལ་སྐད་རིགས་གཞན་ལས་ལྷག་པའི་གུས་པ་མཚོན་པའི་ཞེ་ས་ཧ་ཅང་ཕུན་སུམ་ཚོགས་པོ་ཡོད་པས་མིའི་འཚོ་བའི་ཁྲོད་དུ་སྤྱོད་པའི་མིང་ཚིག་མང་བོར་མཐོ་དམར་གཞིགས་ནས་བེད་སྤྱོད་བྱ་རྒྱུའི་ཚིག་མི་འདྲ་བ་བརྗོད་ཀྱིས་མི་ལངས་པ་ཡོད་དོ།།


text:
དེ་ཡང་བོད་གངས་ཅན་གྱི་ལྗོངས་འདིར་ལོ་རྒྱུས་ཀྱི་དུས་ཡུན་ཧ་ཅང་རིང་མོ་ཞིག་ནས་སྲིད་པ་མིའི་འགྲོ་བ་བྱུང་བ་ལ་བརྟེན་ནས། བོད་འབངས་ཀྱི་འགྲོ་བ་སེམས་ཅན་སྤྱི་ལ་དབང་བསྒྱུར་བའི་རྒྱལ་པོ་ལ་ཆེས་སྔ་ཤོས་གཉའ་ཁྲི་བཙན་པོ་ནས་རིམ་བཞིན་བརྒྱུད་པའི་རྒྱལ་པོ་ལྷ་ཐོ་ཐོ་རི་གཉན་བཙན་གྱི་དུས་སུ་ཡར་ཀླུང་ཁུལ་གྱི་ཕོ་བྲང་ཡུམ་བུ་བླ་སྒང་དུ་མདོ་སྡེ་ཟ་མ་ཏོག་དང་། པང་སྐོང་ཕྱག་རྒྱ། མ་ཎི་ཡི་གེ་དྲུག་མ་སོགས་ཀྱི་གླེགས་བམ་ཕྱག་ཏུ་འབྱོར་བ་ལ་བརྟེན་ནས་བོད་དུ་སངས་རྒྱས་ཀྱི་བསྟན་པའི་དབུ་ཐོག་མ་བརྙེས།
དེ་ནས་རིམ་བཞིན་རྒྱལ་པོ་སྲོང་བཙན་སྒམ་པོ་བྱོན་ནས་བློན་ཆེན་ཐོན་མི་སམ་བྷོ་ཊ་རྒྱ་གར་དུ་ཡི་གེ་སློབ་པར་མངགས་ཤིང་། ཡི་གེ་བསླབས་པ་མཐར་ཕྱིན་ནས་ཕྱིར་ཕེབས་རྗེས་ལྷ་སའི་ཉེ་འགྲམ་ཕ་བོང་ཁའི་སྐུ་མཁར་མ་རུ་ཞེས་བྱ་བར་ད་ལྟའི་བོད་མི་སྤྱིའི་ཐུན་མོང་དུ་བཀོལ་སྤྱོད་བྱེད་བཞིན་པའི་ཡི་གེ་འདི་གསར་བཟོ་བྱས་ཏེ། སྤྱན་རས་གཟིགས་ཀྱི་མདོ་རྒྱུད་ཉེར་གཅིག་དང་། འདུས་པ་རིན་པོ་ཆེའི་ཏོག་གི་གཟུངས། ཟླ་བ་སྒྲོན་མེ་ཞུས་པའི་མདོ་སྟེ་ཏིང་ངེ་འཛིན་རྒྱལ་བོ། དགེ་བ་བཅུའི་མདོ། ཤེར་ཕྱིན་སྟོང་ཕྲག་བརྒྱ་བ་སོགས་བོད་རང་སྐད་དུ་བསྒྱུར་ཏེ་སངས་རྒྱས་ཀྱི་བསྟན་པའི་སྲོལ་བཏོད།
དེ་ནས་རིམ་བཞིན་རྒྱལ་རབས་ལྔ་འདས་པ་ན་རྒྱལ་པོ་ཁྲི་སྲོང་ལྡེའུ་བཙན་བྱོན། དེས་མཁན་ཆེན་ཞི་བ་འཚོ་དང་སློབ་དཔོན་པདྨ་འབྱུང་གནས་གཉིས་བོད་དུ་གདན་དྲངས་ཏེ་དཔལ་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་བཞེངས་ཏེ་མཁན་ཆེན་གྱིས་སད་མི་མི་འདུན་རབ་ཏུ་བྱུང་བར་མཛད་དེ་སོ་སོ་ཐར་བའི་ཆོས་འདུལ་བའི་བསྟན་པ་སྤེལ་ཏེ་དགེ་འདུན་གྱི་སྡེ་ཐོག་མ་བྱུང་། སློབ་དཔོན་པདྨས་རྗེ་འབངས་ཉེར་ལྔ་སོགས་ལ་གསང་སྔགས་རྡོ་རྗེ་ཐེག་པའི་བསྟན་པ་སྤེལ།
སྐ་བ་དཔལ་བརྩེགས་དང་། ཅོག་རོ་ཀླུའི་རྒྱལ་མཚན། ཞང་ཡེ་ཤེས་སྡེ་སོགས་ལོ་ཙཱ་བ་རྣམས་ཀྱིས་རྒྱལ་བའི་བཀའ་དུ་མ་བོད་སྐད་དུ་བསྒྱུར་ནས་སངས་རྒྱས་ཀྱི་བསྟན་པ་ཧ་ཅང་དར་རྒྱས་སུ་ཡོད་པ་ལ། ཕྱིས་སུ་རྒྱ་ནག་གི་མཁན་པོ་ཧྭ་ཤང་གིས་དགེ་སྡིག་གི་དབྱེ་བ་དང་། སྒྲུབ་པ་ཉམས་ལེན་བྱེད་ཚུལ། ལྟ་བ་སོགས་ལ་ལོག་བཤད་མང་དུ་བརྗོད་པས་བསྟན་པ་དྲི་མ་ཅན་དུ་བཏང་། དེ་སློབ་དཔོན་ཀ་མ་ལ་ཤཱི་ལས་ཚར་བཅད་ནས་ལྟ་བ་དང་སྤྱོད་པ་སོགས་ཕྱོགས་ཐམས་ཅད་ནས་རྣམ་པར་དག་པར་ཡོད་པ་ལ་གླང་དར་མས་བསྣུབས་ནས་ལོ་ངོ་བདུན་ཅུ་ཙམ་གྱི་རིང་ལ་བོད་མུན་གླིང་དུ་གྱུར།
དང་པོ། ཇོ་བོ་རྗེ་བོད་དུ་མ་ཕེབས་གོང་གི་བོད་ཀྱི་བསྟན་པའི་གནས་བབ།
དེ་ནས་བླ་ཆེན་དགོངས་པ་རབ་གསལ་གྱིས་བསྟན་པའི་མེ་རོ་མདོ་ཁམས་སྨད་ནས་གསོས། འདིར་བླ་ཆེན་གྱིས་བསྟན་པའི་མེ་རོ་མདོ་ཁམས་སྨད་ནས་གསོས་ཞེས་པའི་བསྟན་པའི་མེ་རོ་ནི་དགེ་ཚུལ་སློང་གི་སྡོམ་རྒྱུན་དེ་མདོ་ཁམས་སྨད་ནས་གསོས་པ་ཡིན་གྱི། དེ་མིན་བླ་ཆེན་གྱིས་ཆོས་འཆད་ཉན་དང་བསྟན་བཅོས་མང་པོ་བརྩམས་ནས་བསྟན་པའི་མེ་རོ་བསླངས་པ་ཞིག་མ་ཡིན་ཏེ། བླ་ཆེན་རང་གིས་བརྩམས་པའི་བསྟན་བཅོས་མེད་པའི་ཕྱིར།
ཚུལ་འདི་ལ་དཔགས་ན་བསྟན་པ་ཡོད་མེད་ཅེས་པ་དེ་ཡང་དགེ་ཚུལ་སློང་གི་སྡོམ་རྒྱུན་ཡོད་མེད་ལ་རག་ལས་པ་ཡིན་པར་མཚོན་ཐུབ་སྟེ། དེ་མིན་ན་གླང་དར་གྱིས་བསྟན་པ་བསྣུབས་རྗེས་སུའང་དབུས་སོགས་ན། གསང་སྔགས་ཀྱི་བསྟན་པ་དང་དེ་ཉམས་སུ་ལེན་མཁན་གྱི་སྔགས་པ་མང་དུ་ཡོད་ཀྱང་བསྟན་པ་གནས་པ་ཞེས་པའི་གོ་ཆོད་མེད། གོ་ཆོད་ཡོད་ན་བླ་ཆེན་གྱིས་བསྟན་པའི་མེ་རོ་མདོ་ཁམས་སྨད་ནས་གསོས་ཞེས་པ་དེ་དོན་མེད་དུ་འགྱུར་པའི་ཕྱིར་རོ།།
ལོ་ཙཱ་བ་རིན་ཆེན་བཟང་པོས་མངའ་རིས་སྟོད་ནས་བསྟན་པ་གསོས་པས་དབུས་གཙང་གི་ལྗོངས་སུ་དགེ་འདུན་གྱི་སྡེ་མང་དུ་འཕེལ་ཡོད་མོད་ཀྱང་། འགའ་ཞིག་གིས་འདུལ་བ་ལ་མོས་བློས་སྔགས་ཁྱད་དུ་གསོད། འགའ་ཞིག་གིས་སྔགས་ལ་མོས་བློས་འདུལ་བ་ཁྱད་དུ་བསད་པས་བསྟན་པ་ཕྱོགས་རེ་བར་སོང་། ཕལ་མོ་ཆེ་གྲུབ་མཐའི་ཁ་འཛིན་གྱི་བཤད་པ་ཙམ་ལས་ཐུབ་བསྟན་ཡོངས་སུ་རྫོགས་པ་ཉམས་ལེན་དུ་ཁྱེར་ཤེས་པ་ཞིག་ཕར་ཞོག ཕྱོགས་ཙམ་གྱི་གོ་བ་ཆགས་པའང་དཀོན་པར་གྱུར།
ལྷག་པར་གླང་དར་གྱིས་བསྟན་པ་བསྣུབས་པའི་རྗེས་དེ་ནས་སྡོམ་པ་ལེན་པ་དང་། འཆད་ཉན་གྱི་རྒྱུན་ཆད། རབ་བྱུང་གི་རྟགས་རང་གིས་བླངས་ནས་ཤམ་ཐབས་གོང་བ་ཅན་གྱོན། མགོའི་སྐྲ་གཞན་བྲེགས་གཙུག་ཕུད་བཞག་པ་ལ་མིང་གནས་བརྟན་དགྲ་བཅོམ་ཟེར་བ་མང་པོ་བྱུང་ནས་སྐྱེ་བོའི་མཆོད་གནས་བྱེད། སྡོམ་པ་སྲུང་ཟེར་ནས་དབྱར་ཟླ་གསུམ་དུ་རྩ་བ་བཞི་སྟེ། སྲོག་གཅོད་དང་། མ་བྱིན་པར་ལེན་པ་དང་། མི་ཚངས་པར་སྤྱོད་པ། རྫུན་དུ་སྨྲ་བ་བཞི་སྲུང་སྟེ་གཙུག་ལག་ཁང་དུ་བསྡད་ནས་དབྱར་གནས་བྱེད། དེ་ནས་དགག་དབྱེ་སྟེ་དབྱར་གྲོལ་རྗེས་གང་ཡང་མི་སྲུང་བར་གྲོང་དུ་ཁྱིམ་ཐབ་བྱེད། སྔགས་པ་ཕལ་ཆེར་ཡང་གསང་སྔགས་རྒྱུད་སྡེའི་འཆད་ཉན་དང་ནང་གི་རྣལ་འབྱོར་སྒྲུབ་པ་ལ་མི་གཞོལ་བར་བོན་པོ་ལ་མིག་ལྟོས་བྱས་ཏེ། སྒྲུབ་གཞུང་ངག་འདོན་དུ་གྱེར་ནས་གྲོང་ཆོག་ཁོ་ན་བྱེད། དེ་ལ་མི་དར་མ་ཤི་ན་འབུམ། གཞོན་པ་ལ་ཉི་ཁྲི། བྱིས་པ་ལ་བརྒྱད་སྟོང་པ་འདོན། ད་ལྟའང་མདོ་དབུས་ཁམས་སོགས་སུ་གྲྭ་བ་དང་སྔགས་པ་ཚོས་གྲོང་དུ་སོང་ནས་གསང་སྔགས་ཀྱི་ཆོ་ག་དབྱངས་གྱེར་ནས་འདོན་པ་དང་། རྒྱལ་བའི་གསུང་རབ་ཀློག་པའི་མིང་ལ་གྲོང་ཆོག་ཞེས་པའི་ལུགས་སྲོལ་འདི་དུས་ནམ་གྱི་ཚེ་དར་བ་དང་། ཁུངས་གང་ཡིན་ད་དུང་དཔྱད་གཞིར་སྣང་ངོ་། །གྲོང་ཆོག་ཞེས་པའི་ལུགས་སྲོལ་འདི་ཐུགས་ལ་མ་བབ་པར་སྔོན་བྱོན་མཁས་དབང་རྣམས་ཀྱིས་དགག་པ་མང་དུ་བཏང་ཡོད་པར་སོ་སོའི་བཀའ་འབུམ་རྣམས་སུ་ལན་གཅིག་མ་ཡིན་པར་མང་དུ་བཀོད་ཡོད།
ཡང་སྔགས་པ་འགའ་ཞིག་གིས་རྒྱུད་ཚིག་བློ་ལ་ཡོད་པ་རྣམས་ཡི་གེར་བྲིས་པར། བར་བར་གྱི་ཚིག་བརྗེད་ནས་མ་ཤེས་པ་རྣམས་ལ་རང་གིས་བློ་བཟོའི་བསླད་བཅུག བརྡ་ཆད་ཁ་ནས་གང་ཐོན་སྦྱར། །ལ་ལས་རྒྱུད་ཀྱི་མིང་བཏགས་པའི་རྟོག་བཟོའི་ཡི་གེ་གྲོང་ཚིག་འབའ་ཞིག་གང་འདོད་དུ་བྲིས། ལ་ལས་རང་གི་ཆུང་མ་ལ་ཁྱོད་ཀྱིས་ང་ལ་ཆང་ཞིམ་པོ་བཟོས་དང་། ངས་རྒྱུད་པོ་ཏི་ལོངས་པ་ཞིག་རྩོམ་པ་ཡིན་ཟེར་བའང་བྱུང་།
རྒྱ་གར་ནས་ཨ་ཙརྱ་དམར་པོ་ཞེས་བྱ་བ་དང་། པཎྜི་ཏ་ཤམ་ཐབས་སྔོན་པོ་ཅན་བྱ་བ་ལ་སོགས་པ་འགའ་ཞིག་བྱུང་ནས་བུད་མེད་སྤྱོད་པ་ལ་སྦྱོར་བ་དང་། དགྲ་ལ་སོགས་པའི་སེམས་ཅན་གསོད་པ་ལ་སྒྲོལ་བ་ཞེས་སྦྱོར་སྒྲོལ་དུ་གྲགས་པའི་ཆོས་ལོག་དང་། གཞ་ཡང་སྔགས་ལ་སྙད་བཏགས་པའི་རྩིང་སྤྱོད་མང་པོ་ཞིག་དར་བར་བྱས། དེ་དག་གི་དབང་གིས་བསྟན་པ་རྣམ་དག་ཅིག་འཛིན་པ་ཉུང་ཞིང་ཆོས་ལོག་སྤྱོད་པ་མང་དུ་གྱུར།
དེ་ནས་མངའ་རིས་ཀྱི་རྒྱལ་པོ་ལྷ་བླ་མ་ཡེ་ཤེས་འོད་ཀྱིས་བོད་ཀྱི་བསྟན་པའི་གནས་ཚུལ་དེ་འདྲའི་རྙོག་འཛིངས་ཅན་དུ་གྱུར་པ་དེར་དགོངས་ནས། དང་པོར་ཡབ་མེས་ཀྱི་རིང་ལ་དམ་ཆོས་དབུ་བརྙེས་སྲོལ་བཏོད་དར་ཞིང་རྒྱས་པར་མཛད་པའི་ཕྱག་བཞེས་རྣམས་གཟིགས་པས་འཁོར་བ་ལ་སྐྱོ་བ་སྐྱེས་ནས། ཡབ་མེས་ཀྱི་གདུང་བསབ་པར་དགོངས་ཏེ་རྒྱལ་སྲིད་དཔོན་པོ་ལྷ་སྡེ་ལ་གཏད་ནས་རབ་ཏུ་བྱུང་། དམ་པའི་ཆོས་ཐེག་པའི་རིམ་པ་མཐའ་དག་གཟིགས་པས་སྔགས་དང་ཕ་རོལ་ཏུ་ཕྱིན་པ་གཉིས་ཆོས་ལུགས་འགལ་བར་གཟིགས་ནས་ཐེ་ཚོམ་སྐྱེས་ཏེ། འདི་གཉིས་གང་རུང་གཅིག་ཡིན་ཏེ་གཅིག་མ་ཡིན་ནམ། ཡང་ན་ཚིག་འགལ་ཡང་དོན་མི་འགལ་བ་ཡིན་ནམ་སྙམ་ནས་ཐེ་ཚོམ་གསལ་བའི་ཕྱིར། མངའ་རིས་སྐོར་གསུམ་ནས་གཞོན་ནུ་བློ་རབ་ཏུ་རྣོ་བ། དེ་ཡང་ལོ་བཅུ་ལོན་པ་རྣམས་བསགས་ནས་ཆོས་ཀྱི་ཚིག་འདི་ཙམ། དུས་འདི་ཙམ་ཚུན་ཆད་ལ་བློར་ཟུངས་ཤིག་ཅེས་བློ་སུ་རྣོ་བ་བརྟག་པས། བློ་ཤིན་ཏུ་རྣོ་བ་རབ་བདུན་རྙེད་ནས་ཡི་གེ་བསླབས། རབ་ཏུ་བྱུང་ནས་བྱིས་པ་བདུན་པོ་ལ་གཡོག་གཉིས་རེ་བཅས་ཉི་ཤུ་རྩ་གཅིག་ཁ་ཆེར་ཆོས་ཀྱི་སློབ་གཉེར་ལ་བརྫངས། ངྷམ་པཱ་ལ་སོགས་སྤྱན་འདྲེན་ཅི་ཐུབ་དང་། དེ་ལས་གཞན་པའི་པཎྜི་ཏ་བོད་ལ་ཕན་ཐོགས་པ་ཇི་ལྟ་བུ་འདུག་དྲིས་ལ་ཤོག་ཅེས་བྱས་ནས་བཏང་བས། མི་བཅུ་དགུ་རྒྱ་གར་ཚད་པ་ཆེ་བས་ཤི། ལོ་ཙཱ་བ་རིན་ཆེན་བཟང་བོ་དང་། ལོ་ཆུང་ལེགས་པའི་ཤེས་རབ་གཉིས་ལུས། བོད་ཀྱི་བསྟན་པ་ལ་ཞུ་དག་གཏོང་བའི་པཎྜི་ཏ་ཞིག་གདན་འདྲེན་མ་ཐུབ། དེ་ནས་ལྷ་བླ་མ་ཡེ་ཤེས་འོད་ཀྱིས་སླར་ཡང་བརྩོན་པ་བསྐྱེད་དེ་བོད་ཀྱི་བསྟན་པ་ལ་ཞུ་དག་གཏོང་བའི་ཆེད་དུ་འཕགས་ཡུལ་གྱི་པཎྜི་ཏ་ཆེན་པོ་ཇོ་བོ་རྗེ་ཨ་ཏི་ཤ་བོད་དུ་གདན་འདྲེན་པའི་དོན་དུ་གསེར་སྒྲུབ་པའི་ཕྱིར་མཐའ་འཁོབ་ཅིག་ཏུ་བྱོན་པས་གར་ལོག་གི་རྒྱལ་བོས་ཤེས་ཏེ་བཙོན་དུ་བཟུང་། ཁྱོད་རང་གི་རྒྱལ་ཁམས་མུ་སྟེགས་ལ་འགོད་ན་བྱ་དགའ་སྟེར། ཐ་ན་རྒྱུད་ཀྱི་སྐྱབས་འགྲོ་གཏོང་ན་བླུད་མ་མི་དགོས། གཞན་དུ་གསེར་ལུས་ཚད་དང་མཉམ་པ་མ་བྱུང་ན་མི་གཏོང་ཟེར་ཏེ། མཐར་ལྷ་བླ་མ་ཡེ་ཤེས་འོད་གར་ལོག་རྒྱལ་བོས་བཀྲོངས་སོ།། དེ་ནས་བྱང་ཆུབ་འོད་ཀྱི་རིང་ལ་གདན་དྲངས་ཏེ་མཛད་རྗེས་རྣམས་འོག་ཏུ་འཆད་དོ། །
གཉིས་པ། བཀའ་གདམས་ཀྱི་ལུགས་སྲོལ་ཁྱད་པར་ཅན་དེ་ཇི་ལྟར་བྱུང་བའི་ཚུལ།
བཀའ་གདམས་ཀྱི་ལུགས་སྲོལ་ཁྱད་པར་ཅན་དེ་ནི་ཇོ་བོ་རྗེ་དཔལ་ལྡན་ཨ་ཏི་ཤ་ནས་དབུ་བརྙེས། འབྲོམ་སྟོན་པ་རྒྱལ་བའི་འབྱུང་གནས་ཀྱིས་སྲོལ་ཕྱེས། སྐུ་མཆེད་གསུམ་གྱིས་དར་ཞིང་རྒྱས་པར་མཛད། གླང་ཤར་གཉིས་དང་བྱ་ཡུལ་བ་སོགས་ཀྱིས་དེ་ལས་ཀྱང་རྒྱས་པར་མཛད་པ་ཞིག་ཡིན་ལ།
དེ་ལ་ཐོག་མར་ཇོ་བོ་རྗེ་དཔལ་ལྡན་ཨ་ཏི་ཤའི་ལོ་རྒྱུས་ཅུང་གླེང་བར་བྱ་བ་ལ། རྡོ་རྗེ་གདན་གྱི་ཤར་ཕྱོགས་བྷཾ་ག་ལའི་བྱེ་བྲག་ཟ་ཧོར་ཡུལ་གྱི་ཡབ་རྒྱལ་པོ་དགེ་པའི་དཔལ་དང་། ཡུམ་དཔལ་མོ་འོད་ཟེར་ཅན་གཉིས་ཀྱི་སྲས་སུ་རབ་བྱུང་མ་ཚུགས་སྔོན་གྱི་མེ་མཁའ་རྒྱ་མཚོ་༣༥༩(སྤྱི་ལོ་༩༨༢)ལ་སྐུ་བལྟམས། ལོ་བཅུའི་བར་དུ་གསོ་དཔྱད་དང་བཟོ་དང་ཡི་གེ་སོགས་ལ་བསླབས་པས་མཁས་པའི་ཕུལ་དུ་ཕྱིན་པ་མཁྱེན།
དེ་ནས་ལོ་ཉི་ཤུ་རྩ་གཅིག་གི་བར་དུ། ཕྱི་རོལ་བའི་སྒྲ་དང་ཚད་མ་དང་། ནང་བའི་སྒྲ་དང་ཚད་མ་མ་ལུས་པར་བསླབས། ཁྱད་པར་དུ་སྒྱུ་རྩལ་དྲུག་ཅུ་རེ་བཞི་དང་སྒྲ་ཚད་ལ་མཁས་པའི་ཕུལ་དུ་ཕྱིན་པ་ཡིན་གསུང་། བླ་མ་ཨ་ཝ་དྷཱི་ཏི་བ་ལོ་དགུར་བསྟེན་ཏེ་དབུ་མའི་ལྟ་བ་དེ་ལས་བརྙེས། རེ་ཞིག་ཤར་ཕྱོགས་བྷཾ་ག་ལར་ཕྱི་ནང་གཉིས་རྩོད་པ་ཆེན་པོ་བྱུང་ནས། བྷཾ་ག་ལའི་བསྟན་པ་ཕལ་ཆེར་མུ་སྟེགས་པ་ལ་ཤོར། ནང་བའི་གནས་བརྟན་ཆེན་པོ་ཞིག་ཐུགས་ཤིན་ཏུ་མ་བདེ་ཞིང་། ནང་བའི་ནང་ནས་མུ་སྟེགས་པའི་རྩོད་པ་ཟློག་ནུས་པའི་པཎྜི་ཏ་བཙལ་བས་མ་རྙེད་པའི་སྐབས་སུ། ཇོ་བོ་དང་འཕྲད་ནས་ཞུ་བ་ཕུལ་བས་ཞལ་གྱིས་བཞེས་ཏེ་བརྩད་པས་མུ་སྟེགས་པ་ཐམས་ཅད་ཚར་བཅད་ནས་སྔར་ཤོར་བའི་པཎྜི་ཏ་དང་གནས་ཐམས་ཅད་ཚུར་ཐོབ་པར་གྱུར།
དགུང་ལོ་ཉི་ཤུ་རྩ་དགུ་བཞེས་དུས་བྱེ་བྲག་སྨྲ་བ་ལ་ནང་གསེས་ཀྱི་སྡེ་བཅོ་བརྒྱད་དུ་གྱེས་ཡོད་པས་དགེ་འདུན་ཕལ་ཆེན་སྡེ་བའི་སློབ་དཔོན་སངས་རྒྱས་ཡེ་ཤེས་ཀྱི་བཀའ་བརྒྱུད་དུ་མ་ཏི་བྷི་ཧ་རའི་གཙུག་ལག་ཁང་དུ་ཤཱི་ལ་རཀྵྀ་ཏའི་སྤྱན་སྔར་བར་ཏུ་བྱུང་། དེ་ནས་མཁན་པོ་ཤཱི་ལ་རཀྵྀ་ཏའི་སྤྱན་སྔར། སྒྲ་དང་། གཏན་ཚིགས། བཟོ་དང་། གསོ་བ་དང་། ནང་རིག་པ་བཅས་ལ་མཁས་པར་སྦྱངས། ལྷག་པར་དུ་སློབ་གཉེར་གྱི་ཕྱིར་ལུས་དང་སྲོག་ལའང་མ་འཛེམ་པར་རྒྱ་མཚོ་ཆེན་པོར་ལན་གསུམ་ཞུགས། རྒྱ་གར་ཡུལ་དབུས་དང་། ལྷོ་དང་། ཁ་ཆེ་དང་། ཟ་ཧོར་དང་། གསེར་གླིང་དང་། ཟངས་གླིང་དང་། ནགས་གླིང་ལ་སོགས་པར་བྱོན་ནས་མཁས་གྲུབ་དུ་མའི་སྤྱན་སྔར་མདོ་སྔགས་རིག་གནས་རབ་འབྱམས་ལ་སྦྱངས་བརྩོན་མཐར་ཕྱིན་པར་མཛད། ཁྱད་པར་གསེར་གླིང་བ་ཆོས་ཀྱི་གྲགས་པ་ལ་ལོ་བཅུ་གཉིས་སུ་དབུ་སྔས་སྦྲེལ་ནས་ཐེག་པ་ཆེན་པོའི་ཆོས་མ་ལུས་པ་བསླབས།
དེ་ནས་ཇོ་བོ་ཉིད་ནང་བ་སངས་རྒྱས་པ་ཐམས་ཅད་ཀྱི་བསྟན་པའི་བདག་པོར་མངའ་གསོལ་ཏེ་རྡོ་རྗེ་གདན་དུ་བཞུགས། ཇོ་བོ་བཞུགས་པའི་དུས་ན་ལྷོ་ཕྱོགས་ནས་མུ་སྟེགས་པའི་པཎྜི་ཏ་གདུགས་བཅུ་གསུམ་ཕུབ་པ་ཞིག་བྱུང་ནས། སངས་རྒྱས་པའི་བསྟན་པའི་བདག་པོ་ཁྱོད་རེད། མུ་སྟེགས་པའི་བདག་པོ་ཁོ་བོ་ཡིན་པས། རང་ཅག་གཉིས་རྩོད་པ་བྱེད་ལ་སུ་རྒྱལ་བའི་བསྟན་པ་ལ་འཇུག་དགོས་ཟེར་ཏེ། རྒྱལ་པོ་དཔང་དུ་བཞག་ནས་རྩོད་པ་བྱས། ཇོ་བོ་རྗེས་ཚེགས་མེད་པར་ཚར་བཅད་ནས་གདུགས་བཅུ་གསུམ་པོ་ཇོ་བོ་ལ་ཕུལ། ཞབས་སྤྱི་བོར་བླངས་ནས་ཕྱི་རོལ་པ་ཐམས་ཅད་ནང་བའི་བསྟན་པ་ལ་ཞུགས་སོ། །
ཡང་སང་ཕོད་ལོ་དུས་ན་མུ་སྟེགས་པའི་སྟོན་པ་གདུགས་བདུན་ཕུབ་པ་ཅིག་བྱུང་བ་ཡང་སྔར་བཞིན་དུ་ཚར་བཅད། ཡང་གདུགས་ལྔ་ཕུབ་པ་སྒྲ་ཚད་ལ་མཁས་པ་ཕུལ་དུ་ཕྱིན་པ་ཅིག་བྱུང་བ་དང་རྩོད་པའི་གཡུལ་བཤམས་ཏེ། སྔ་རྒོལ་ཕྱི་རྒོལ་གྱི་གདན་བཤམས། ཕྱི་ནང་གཡས་གཡོན་དུ་གྲལ་བྱས། རྒྱལ་པོ་གོང་ལ་བཞུགས། སྐྱེ་བོའི་ཚོགས་མང་པོ་འདུས་པ་དང་། དེ་ནས་རྩོད་པ་བྱས། དང་པོ་པཎྜི་ཏ་ཀུན་གྱིས་གོ་བ་བྱུང་། དེ་ནས་སུམ་ཅུ་ཙམ་གྱིས་གོ་གཞན་གྱིས་མ་གོ དེ་ནས་ཉི་ཤུ་ཙམ་གྱིས་གོ་དེ་ནས་བཅོ་ལྔ་ཙམ་གྱིས་གོ དེ་ནས་བཅུ་ཙམ་གྱིས་གོ དེ་ནས་ལྔ་ཙམ་གྱིས་གོ་དེ་ནས་ཤིན་ཏུ་ཕྲ་བར་གྱུར་ཏེ་ཁོ་རང་གཉིས་མ་ཡིན་པས་གཞན་གཅིག་གིས་ཀྱང་མ་གོ དེ་ནས་མུ་སྟེགས་པ་དེས་སྒྲའི་ཚིགས་སུ་བཅད་པ་གཅིག་གི་དོན་དྲིས་པས། ཇོ་བོས་དུས་སུ་ལན་མ་ཐེབས་ནས་ཁྱོད་དེར་སྡོད་ཅིག་གསུངས་ནས་ནང་དུ་བཞུད་དེ་ཇོ་བོས་སྒྲོལ་མ་ལ་མཎྜལ་ཕུལ་ནས་གསོལ་བ་བཏབ་པས། སྒྲོལ་མས་བྱིན་གྱིས་བརླབས་ཏེ། དེའི་དོན་ཐུགས་ལ་ཝལ་གྱིས་བྱུང་ནས་ལན་བཏབ་པས་དེ་ཚར་བཅད། གདུགས་ལྔ་བོ་ཇོ་བོ་ལ་ཕུལ་ནས་ཞབས་སྤྱི་བོར་བླངས་ཏེ་མུ་སྟེགས་པ་ཐམས་ཅད་ནང་བའི་བསྟན་པ་ལ་བཀོད་པ་སོགས་འཕགས་ཡུལ་ཀྱི་པཎྜི་ཏ་ཐམས་ཅད་ཀྱི་གཙུག་གི་རྒྱན་དུ་གྱུར་པ་དང་། འཕྲིན་ལས་གཞན་དང་མི་མཚུངས་པའི་བསྟན་པ་འཛིན་པའི་སྐྱེས་བུ་ཆེན་པོ་ཞིག་ཏུ་གྱུར་ཡོད་དོ། །
གསུམ་པ། ཇོ་བོ་རྗེ་བོད་དུ་ཇི་ལྟར་བྱོན་པའི་ཚུལ།
དེ་ནས་ལྷ་བླ་མ་བྱང་ཆུབ་འོད་ཀྱིས་ནག་ཚོ་ལོ་ཙཱ་བ་ཚུལ་ཁྲིམས་རྒྱལ་བ་ལ་བཀའ་བསྩལ་ནས་ཇོ་བོ་རྗེ་བོད་དུ་སྤྱན་འདྲེན་པའི་ཕོ་ཉ་མངགས། ཇོ་བསྟོད་དང་ལམ་རིམ་སོགས་ལྟར་ན། སྤྱི་ལོ་༡༠༣༩ལོར་ཇོ་བོ་རྗེ་བོད་དུ་ཕེབས། དེ་ནས་བལ་བོ་བརྒྱུད་དེ་འཕགས་པ་ཤིང་ཀུན་ཏུ་ཕེབས་པ་ན། བོད་ཀྱི་བསུ་བ་མི་དྲུག་སླེབས་ནས་བོད་ཀྱི་ལུགས་ལྟར་ཇ་ཐབ་དང་། གདན་གྱི་བཀོད་པ་དང་ཞལ་ཟས་བཏུང་བ་རྣམས་བསྟབས་ནས་ཐོག་མའི་བསུ་བ་མཛད།
དེ་ནས་བལ་བོ་རྫོང་ལ་ཕེབས་པ་ན། ལྷ་བླ་མ་བྱང་ཆུབ་འོད་ཀྱིས་རྟ་དཀར་མི་གོས་དཀར་པོ་འབའ་ཞིག་གྱོན་པ་སུམ་བརྒྱ་ཐམ་པས་གདུགས་དང་རྒྱལ་མཚན་བ་དན་ལ་སོགས་པའི་མཆོད་རྫས་ཐོགས་ཏེ་ཕེབས་བསུར་བཅར། དེ་བཞིན་གླུ་གར་དང་། བཀྲ་ཤིས་པའི་ཤིས་པ་བརྗོད་པ་བཅས་གཟབ་ཅིང་རྒྱས་པའི་ཕེབས་བསུ་མཛད། རྒྱན་ཐམས་ཅད་ཀྱང་དཀར་པོ་འབའ་ཞིག་བྱས། བློན་ཆེན་པོ་བཞི་ལ་དར་མདུང་དཀར་པོ་ཐོགས་པ་བཅུ་དྲུག་བཅུ་དྲུག་གིས་བསྐོར། གཞན་ཐམས་ཅད་ལ་ཡང་བ་དན་དང་། ཆུ་དར་གྱི་གདུགས། དེའི་སྐབས་སྔར་མེད་པའི་རག་དུང་གསར་དུ་བཟོས་ཏེ་ཇོ་བོ་སྤྱན་འདྲེན་པའི་ཕྱིར་འབུད་པ་དེ་ནས་བོད་དུ་དུང་ཆེན་འབུད་སྲོལ་དར་ལ། དུང་ཆེན་དེ་ལ་ལོ་པན་སྤྱན་འདྲེན་པའི་དུང་ཆེན་ཞེས་གྲགས།
གཞན་ཡང་པི་ཝང་གླིང་བུ་སོགས་ཀྱི་སྒྲ་སྙན་འཁྲོལ་བ། ངག་ནས་དཀོན་མཆོག་ལ་སྐྱབས་སུ་འགྲོ་བ་དང་། བོད་དུ་སངས་རྒྱས་ཀྱི་བསྟན་པ་དར་བར་འགྱུར་རོ་བྱ་བ་དང་། ཨ་ཏི་ཤ་ལ་བསྡོ་བའི་ཕས་རྒོལ་ཐམས་ཅད་བདག་གིས་གཞོམ་པར་བྱའོ་ཞེས་པ་བརྗོད་ནས། ཐམས་ཅད་རྟ་ལས་མི་འབབ་པར་གྲལ་སྒོར་མོ་བྱས་ཏེ། དབུས་སུ་ཨ་ཏི་ཤ་དཔོན་གཡོག་རྣམས་བཅུག་ནས་མི་རྟ་ཐམས་ཅད་ཀྱི་མགོ་བོ་ནང་དུ་རུག་གིས་བསྟན། བློན་ཆེན་བཞི་དབུས་སུ་འོངས་ནས་བློན་ཆེན་ལྷའི་དབང་ཕྱུག་གིས་སྤྱན་རས་གཟིགས་ཀྱི་སྐུ་རྩ་ཕྱག་བཞི་བཅུ་བ་བྲིས་མ་ཐག་པ་ཅིག་ཕྱག་རྟེན་དུ་ཕུལ། དེ་ནས་གཞན་ཐམས་ཅད་ཀྱིས་ཀྱང་རས་དཀར་པོ་དཀར་སེང་ངེ་བ་རེ་ཕྱག་རྟེན་དུ་ཕུལ་བ་ལ་སོགས་པའི་བསུ་བ་རྒྱ་ཆེན་མཛད། ད་ལྟའི་དུས་ནའང་བོད་ཀྱི་བླ་མ་ཆེ་ཁག་རྣམས་ས་ཆ་གཞན་དུ་ཕེབས་ཚེ། ཕྱོགས་དེའི་སྐྱེ་བོ་བརྒྱ་ཕྲག་སྟོང་ཕྲག་དུ་མ་རྣམས་ཀྱིས་སྟོད་དུ་ལྭ་བ་དཀར་པོ་གྱོན། ལག་ཏུ་རུ་མཚོན་གྱི་དར་བཟུང་སྟེ་ཆིབས་པ་བཟང་ཤོས་ལ་ཞོན་ནས་ཆིབས་བསུ་བྱེད་པ་དང་། ཇ་ཐབ་རྒྱག་པའི་ལུགས་སྲོལ་ནི་དུས་དེ་ནས་བཟུང་དར་བར་གྱུར་པའོ། །
བཞི་པ། ཇོ་བོ་རྗེ་བོད་དུ་ཕེབས་ནས་བསྟན་པའི་ཞུ་དག་གི་བྱ་བ་བྱས་ཚུལ།
དེ་ནས་ཇོ་བོ་རྗེ་མངའ་རིས་སྟོད་དུ་ཕེབས་སྐབས། ལྷ་བླ་མ་བྱང་ཆུབ་འོད་ཀྱིས་ཇོ་བོ་རྗེ་ལ་ཞུ་རྟེན་དུ་གསེར་མང་པོ་ཕུལ་ནས་ཐོག་མར་གནད་དོན་གསུམ་བཀའ་འདྲི་ཞུས་པ་སྟེ། ༡.སངས་རྒྱས་ཀྱི་བསྟན་པ་ལ་རིམ་གྱིས་འཇུག་པ་ལགས་སམ། ཅིག་ཅར་དུ་འཇུག་པ་ལགས། ༢.ཕྱི་ནང་གི་ཁྱད་པར་གང་ལགས། ༣.དགེ་སློང་གིས་རྡོ་རྗེ་སྔགས་ཀྱི་དངོས་དབང་གོང་མ་རྣམ་གཉིས་བླང་དུ་རུང་མི་རུང་ཞེས་ཞུས་པའི་ལན་དུ། ༡.རིམ་གྱིས་ཡིན་གསུངས་ནས་ལམ་སྒྲོན་མཛད། ༢.སྐྱབས་འགྲོ་དང་། ལྟ་བ་བཀའ་བཏགས་ཀྱི་ཕྱག་རྒྱ་བཞི་ཡོད་མེད་ཡིན། ༣.གསང་བ་ཤེས་རབ་ཡེ་ཤེས་ནི་ཚངས་པར་སྤྱོད་པས་བླངས་བར་མི་བྱ་ཞེས་གསུངས་སོ། །
དེ་ལྟར་སངས་རྒྱས་ཀྱི་བསྟན་པའི་དག་ཐེར་མཛད་པའི་བསྟན་བཅོས་མདོ་སྔགས་གཉིས་ཀྱི་ལམ་གྱི་གནད་ཐམས་ཅད་བསྡུས་ནས་ཉམས་སུ་ལེན་པའི་རིམ་པར་དྲིལ་བ། གཞུང་བྱང་ཆུབ་ལམ་གྱི་སྒྲོན་མ་ཞེས་པའི་བསྟན་བཅོས་དེ་མཛད་པས་གླང་དར་མའི་རྗེས་ནས་བྱུང་བའི་བོད་ཀྱི་ཕལ་མོ་ཆེའི་འདུལ་བ་ལ་མོས་ཁུལ་གྱི་གསང་སྔགས་ཁྱད་དུ་གསོད། གསང་སྔགས་ལ་མོས་ཁུལ་གྱིས་འདུལ་བ་ཁྱད་དུ་གསོད། ལ་ལས་ཚེ་སྟོད་དུ་མདོ་ཕྱོགས་ཀྱི་ཉམས་ལེན་བྱེད་པ་ཡིན་ཟེར་ནས་རབ་བྱུང་བྱས། ཚེ་སྨད་དུ་གསང་སྔགས་ལ་འཇུག་པ་ཡིན་ཞེས་ནས་བུད་མེད་བསྟེན་པ་སོགས་ཀྱི་ལོག་རྟོག་མཐའ་དག་གསལ་ནས་སངས་རྒྱས་ཀྱི་བསྟན་པ་ཐམས་ཅད་ཕྱི་གཙང་ནང་གཙང་པདྨའི་སྦུབས་དང་འདྲ་བར་བྱས།
དེས་ན་ལམ་སྒྲོན་གྱི་བརྗོད་བྱ་ནི་ལམ་གྱི་རིམ་པ་མཐའ་དག་སྐྱེས་བུ་གསུམ་གྱི་རྒྱུད་ཚོད་དང་བསྟུན་པའི་སྒོ་ནས་འཆད་པ་ཞིག་ཡིན་ཏེ། ལམ་སྒྲོན་གྱིས་དབུ་ན། གང་ཞིག་ཐབས་ནི་གང་དག་གིས། །འཁོར་བའི་བདེ་བ་ཙམ་དག་ལ། །རང་ཉིད་དོན་དུ་གཉེར་བྱེད་པ། །དེ་ནི་སྐྱེས་བུ་ཐ་མར་ཤེས། །ཞེས་གང་ཟག་གང་ཞིག་གིས་འཁོར་བའི་བདེ་བ་སྟེ། ཚེ་འདི་བ་ཙམ་གྱི་བདེ་སྐྱིད་ཁོ་ན་རང་གི་ཆེད་དུ་གཉེར་བར་བྱེད་པའི་སྐྱེས་བུ་དེ་འདྲ་ནི། ལམ་གྱི་རིམ་པ་འདི་ཉམས་སུ་ལེན་པའི་སྣོད་དུ་མི་རུང་བའི་ཐ་མལ་བ་ཉིད་དུ་ཤེས་པར་བྱའོ་ཞེས་པ་དང་། སྲིད་པའི་བདེ་ལ་རྒྱབ་ཕྱོགས་ཤིང་། །སྡིག་པའི་ལས་ལས་ལྡོག་བདག་ཉིད། །གང་ཞིག་རང་ཞི་ཙམ་དོན་གཉེར། །སྐྱེས་བུ་དེ་ནི་འབྲིང་ཞེས་བྱ། །ཞེས་པའི་སྐྱེས་བུ་འབྲིང་དེའི་སྲིད་པ་འཁོར་བའི་བདེ་བ་ལ་རྒྱབ་ཀྱིས་ཕྱོགས་ནས། སྡིག་པའི་རྒྱུ་ལས་དང་ཉོན་མོངས་ལས་ལྡོག་ནས་ཞི་བ་མྱང་འདས་ཏེ་འཁོར་བ་ལས་ཐར་བའི་ཐར་བ་ཙམ་རང་གི་དོན་དུ་གཉེར་བར་བྱེད་པའི་སྐྱེས་བུ་དེ་ནི་འབྲིང་ཡིན་ནོ་ཞེས་པ་དང་། རང་རྒྱུད་གཏོགས་པའི་སྡུག་བསྔལ་གྱིས། །གང་ཞིག་གཞན་གྱི་སྡུག་བསྔལ་ཀུན། །ཡང་དག་ཟད་པར་ཀུན་ནས་འདོད། །སྐྱེས་བུ་དེ་ནི་མཆོག་ཡིན་ནོ། །ཞེས་པའི་སྐྱེས་བུ་ཆེན་པོ་དེས་རང་ཉིད་འཁོར་བའི་སྡུག་བསྔལ་མཐའ་དག་ལས་བྲལ་བར་འདོད་པ་དེ་བཞིན་དུ། སེམས་ཅན་ཐམས་ཅད་འཁོར་བའི་རྒྱུ་ལས་དང་ཉོན་མོངས་མ་རིག་བག་ཆགས་སོགས་ཡང་དག་པར་ཟད་པ་སྟེ་རྩ་བ་ནས་སྤངས་ཏེ་བླ་མེད་བདེ་བ་ལ་འགོད་པར་འདོད་པའི་བློ་བཅོས་མ་མ་ཡིན་པར་སྐྱེ་བའི་སྐྱེས་བུ་དེ་ནི་མཆོག་ཡིན་ནོ་ཞེས་པའོ། །
དེ་ལ་ལམ་སྒྲོན་གྱི་ལམ་གྱི་རིམ་པ་མཐའ་དག་སྐྱེས་བུ་ཆེ་འབྲིང་ཆུང་གསུམ་གྱི་སྒོ་ནས་བཞག་པ་ནི། གང་ཟག་གི་ལོ་ཚོད་ཆེ་ཆུང་གི་སྒོ་ནས་བཞག་པ་མ་ཡིན་ཏེ། གང་ཟག་གི་བློ་ཁའམ་རྒྱུད་ཚོད་རབ་འབྲིང་ཐ་གསུམ་གྱི་སྒོ་ནས་བཞག་པ་ཞིག་ཡིན་ནོ། །བྱང་ཆུབ་ལམ་གྱི་སྒྲོན་མའི་བསྟན་བཅོས་འདི་ལ་ཤོག་གྲངས་མང་པོ་ཞིག་མེད་དེ། ཤིང་པར་སྣེ་རིང་གི་ཤོག་ལྷེ་དྲུག་ཙམ་ལས་མེད་ཀྱང་ཇོ་བོ་རྗེས་མཛད་པའི་བསྟན་བཅོས་ཐམས་ཅད་ཀྱི་ནང་ནས་མཆོག་ཏུ་འཛིན་པ་ཞིག་ཡིན།
དེས་ན་ནང་བ་སངས་རྒྱས་པའི་བསྟན་བཅོས་ཀྱི་རྩ་ཆེ་ཆུང་ནི་ཤོག་གྲངས་མང་ཉུང་གི་སྒོ་ནས་འཇོག་པ་ཞིག་མ་ཡིན་ཏེ། ཤོག་གྲངས་ཉུང་ལ་བརྗོད་བྱ་ཕུལ་དུ་སོན་པའི་རྩོད་མེད་ཀྱི་བསྟན་བཅོས། དཔེར་ན། རྗེ་བཙུན་བྱམས་མགོན་གྱིས་མཛད་པའི་ཤེར་ཕྱིན་གྱི་དགོངས་འགྲེལ་མངོན་རྟོགས་རྒྱན་ལ་ཤོག་གྲངས་བཅོ་བརྒྱད་དང་། རྒྱུད་བླ་མ་ལ་ཤོག་གྲངས་ཉེར་བརྒྱད། དབུས་མཐའ་རྣམ་འབྱེད་ལ་ཤོག་གྲངས་བརྒྱད། ཆོས་ཉིད་རྣམ་འབྱེད་ལ་ཤོག་གྲངས་དྲུག མདོ་སྡེ་རྒྱན་ལ་ཤོག་གྲངས་ང་བཞི། སློབ་དཔོན་དབྱིག་གཉེན་གྱིས་མཛད་པའི་མངོན་པ་མཛོད་རྩ་བ་ལ་ཤོག་གྲངས་སོ་ལྔ། མགོན་པོ་ཀླུ་སྒྲུབ་གྱིས་མཛད་པའི་དབུ་མ་རྩ་ཤེས་ལ་ཤོག་གྲངས་ཉི་ཤུ་ལྷག རྗེ་ཐམས་ཅད་མཁྱེན་པས་མཛད་པའི་དྲང་ངེས་ལེགས་བཤད་སྙིང་བོ་ལ་ཤོག་གྲངས་བརྒྱ་ཉི་ཤུ་བཅས་ལས་མེད་ཀྱང་བསྟན་བཅོས་འདི་དག་ནི་ཚིག་ཉུང་ལ་བརྗོད་བྱའི་དོན་མཐའ་དག་ཧ་ཅང་ཟབ་པས་ནང་བསྟན་གྱི་རྩ་བ་སྙིང་པོ་ལྟ་བུའི་ཆོས་ཕུལ་དུ་བྱུང་བའི་བསྟན་བཅོས་སུ་ཐམས་ཅད་ཀྱིས་རྩོད་མེད་དུ་ཁས་ལེན་ནོ། །
དེའི་ཕྱིར་བསྟན་བཅོས་ཀྱི་རྩ་ཆེ་ཆུང་ནི་གླེགས་བམ་མཐུག་པོ་ཡིན་མིན་དང་ཤོག་གྲངས་མང་ཉུང་གི་སྒོ་ནས་འཇོག་པ་ཞིག་མ་ཡིན་ཏེ། ཉིང་དགོས་གྱ་ནོམ་པ་མེད་པའི་དོན་མེད་ཀྱི་བསྟན་བཅོས་ཁ་ཤས་ལ་ཤོག་གྲངས་བརྒྱ་ཕྲག་སྟོང་ཕྲག་དུ་མ་ཡོད་པའི་ཕྱིར། ཇོ་བོ་རྗེས་ལམ་སྒྲོན་གྱི་བསྟན་བཅོས་དེ་བརྩམས་རྗེས་ཤོག་ལྷེ་སྣེ་རིང་གསུམ་གྱི་སྟེང་ལ་བྲིས་ནས་རྒྱ་གར་དུ་བསྐུར་བ་ན། པཎྜི་ཏ་ཐམས་ཅད་ཀྱི་གྲལ་སྔ་ནས་རེ་རེར་བཀླགས་ཏེ་རིམ་བཞིན་གྲལ་མགོ་ལ་སླེབས་པ་ན་ཐམས་ཅད་ཧ་ལས་ཏེ་ཇོ་བོ་བོད་དུ་ཕེབས་པ་ཤིན་ཏུ་ནས་ལེགས། བོད་དུ་མ་ཕེབས་ན་འདི་འདྲའི་བསྟན་བཅོས་ཁ་གསལ་ཞིང་དོན་ཟབ་པ་ཞིག་མི་རྩོམ་ཞེས་པཎྜི་ཏ་ཐམས་ཅད་ཀྱིས་ཚད་མར་བྱས་སོ། །
ལྔ་པ། ཇོ་བོ་རྗེས་བརྩམས་ཆོས་ཀྱི་སྐོར།
ཇོ་བོ་རྗེས་བརྩམས་ཆོས་ལ་གོང་དུ་བཤད་པའི་བྱང་ཆུབ་ལམ་གྱི་སྒྲོན་མ་དང་། དེ་མིན་བོད་ཀྱི་བསྟན་པའི་ཞུ་དག་ཕྱི་གསལ་ནང་གསལ་མཐར་ཕྱིན་པ་ཞིག་གཏོང་བའི་ཆེད་དུ་དམིགས་པར་བརྩམས་པའི་བསྟན་བཅོས་《སྤྱོད་པ་བསྡུས་པའི་སྒྲོན་མ་》འདིའི་བརྗོད་བྱ་གཙོ་བོ་ནི། ཐེག་ཆེན་གྱི་གང་ཟག་སྟེ་བྱང་ཆུབ་སེམས་དཔའི་སྤྱོད་ལམ་འགྲོ་འདུག་ཉལ་འཆག་དང་། བཟའ་བ་ཟས་ཀྱི་སྤྱོད་ལམ། དབང་པོའི་སྒོ་སྡོམ་ཚུལ། ཕྱག་དང་སྐོར་བ་བཟླས་བརྗོད་སོགས་དལ་འབྱོར་ལ་སྙིང་པོ་ལེན་ཚུལ་རྣམས་སྟོན་པ་ཞིག་གོ།
《བདེན་པ་གཉིས་ལ་འཇུག་པ་》འདིའི་བརྗོད་བྱ་གཙོ་བོ་ནི། ཀུན་རྫོབ་བདེན་པ་དང་དོན་དམ་བདེན་པ་གཉིས་བརྗོད་བྱའི་གཙོ་བོར་བྱས་ནས་ཀླུ་སྒྲུབ་ལུགས་ཀྱི་ཟབ་མོ་སྟོང་བ་ཉིད་ཀྱི་ལྟ་བ་གཏན་ལ་འབེབས་པ་ཞིག་གོ། 《དབུ་མའི་མན་ངག་ཅེས་བྱ་བ་》དང་། 《སྙིང་བོ་བསྡུ་བ་》།《སྙིང་བོ་ངེས་པར་བསྡུ་བ་》།《བྱང་ཆུབ་སེམས་དཔའི་ནོར་བུའི་ཕྲེང་བ་》།《བྱང་ཆུབ་སེམས་དཔའི་སྤྱོད་པ་མདོ་ཙམ་གདམས་ངག་ཏུ་བྱས་པ་》།《འཁོར་བ་ལས་ཡིད་ངེས་པར་འབྱུང་བར་བྱེད་པ་ཞེས་བྱ་བའི་གླུ་》།《སྤྱོད་པའི་གླུ་》།《ཆོས་ཀྱི་དབྱིངས་སུ་ལྟ་བའི་གླུ་》ཞེས་པ་ལ་སོགས་པ་མང་དུ་མཛད་ཡོད་པ་དེ་དག་གི་བརྗོད་བྱ་ལའང་མདོ་སྔགས་གཉིས་ཀའི་གནད་སྟོན་པ་རྣམས་དང་། གཞན་ཡང་། གཞན་གྱི་ཡོན་ཏན་བསྒྲགས་བྱ་ཞིང་། །རང་གི་ཡོན་ཏན་སྦ་བར་བྱ། །རྙེད་དང་བཀུར་སྡི་སྤང་བྱ་ཞིང་། །ཁེངས་དྲེགས་རྟག་ཏུ་སྤངས་པར་བྱ། །ཞེས་པ་ལྟ་བུ་སྐྱེ་བོ་ཡོན་ཏན་ཅན་ལ་གཟེངས་སུ་བསྟོད་པ་དང་། རང་གི་ཡོན་ཏན་ཁེངས་བསྐྱུང་ནས་རང་ཉིད་གཞན་ལས་མཁས་འདོད་དང་གྲགས་འདོད་ཀྱི་ང་རྒྱལ་རྣམས་སྤངས་དགོས་པ་སོགས་ཀྱི་བསླབ་བྱའི་སྐོར་སྟོན་པ་དང་།ꪥཚེ་ནི་ཡུན་ཐུང་ཤེས་བྱའི་རྣམ་པ་མང་། །ཚེ་ཡི་ཚད་ཀྱང་ཇི་ཙམ་མི་ཤེས་པས། །ངང་བས་ཆུ་ལས་འོ་མ་ལེན་པ་ལྟར། །རང་གི་འདོད་པ་དང་དུ་བླང་བར་གྱིས། །ཞེས་པ་ལྟ་བུ་ནི་སྤྱིར་མིའི་ཚེ་ནི་ཡུན་ཐུང་ཞིང་བསླབ་པར་བྱ་བའི་ཤེས་བྱའི་རིགས་ཀྱི་རྣམ་གྲངས་ནི་མཐའ་ཡས་སྟབས། ཤེས་བྱ་ཐམས་ཅད་སྦྱང་བར་ཚེ་ཡིས་མི་ལྕོགས་པས། རང་ཉིད་ལ་གང་མཁོ་བའི་ཤེས་བྱ་སྐབས་སུ་བབ་པ་དེ་དག་སྦྱངས་པར་གྱིས་ཤིག་ཅེས་སློབ་གཉེར་གྱི་གནད་ལ་གདམས་པ་སོགས་མང་དུ་ཡོད། །
དྲུག་པ། རྗེས་འཇུག་སློབ་མའི་སྐོར་བྱུང་ཚུལ།
ཇོ་བོ་རྗེའི་གདམས་ངག་གི་རྒྱུན་འཛིན་པའི་སློབ་མ་མཁས་ཤིང་གྲུབ་པ་བརྙེས་པ་མང་དུ་བྱོན་ནའང་། གདམས་ངག་མ་ལུས་པ་འཛིན་པའི་སློབ་མའི་གཙོ་བོ་མདོ་སྡེ་དུ་མ་ནས་ལུང་བསྟན་པའི་འབྲོམ་སྟོན་པ་རྒྱལ་བའི་འབྱུང་གནས་ཡིན། འབྲོམ་སྟོན་པས་བྱང་རྭ་སྒྲེང་དགོན་པ་བཏབ་པ་ལ་བརྟེན་ནས་བཀའ་གདམས་ཀྱི་སྲོལ་ཕྱེ། པོ་ཏོ་བ། སྤྱན་སྔ་བ། ཕུ་ཆུང་བ་སྟེ་སྐུ་མཆེད་གསུམ་དང་། ཁམས་ལུང་བ། གླང་རི་ཐང་བ། ཤ་ར་བ། ཡ་གད་པ། བྱ་ཡུལ་བ། ཤ་ར་བའི་སློབ་མ་གཏུམ་སྟོན་བློ་གྲོས་གྲགས་པའི་སྣར་ཐང་བྱང་ཆུབ་ཆེན་པོའི་དབེན་གནས་བཏབ་པ་སོགས་ཀྱི་དར་རྒྱས་སུ་མཛད་པའོ། །དེ་ལྟར་བཀའ་གདམས་ཀྱི་རིང་ལུགས་འཛིན་པའི་གང་ཟག་དང་དགོན་སྡེ་དུ་མས་དབུས་གཙང་གི་ལྗོངས་ཐམས་ཅད་ཁྱབ་པར་གྱུར།
གཞན་ཡང་གངས་ཅན་གྱི་གྲུབ་མཐའ་ཕལ་ཆེར་གྱི་གདམས་ངག་གི་ཁུངས་ནི་ཇོ་བོ་རྗེ་དང་དེའི་སློབ་རྒྱུན་ལ་གཏུགས་ཡོད་པ་དཔེར་ན། བཀའ་རྒྱུད་པའི་གྲུབ་མཐའི་མེས་པོ་ལྷོ་བྲག་མར་བ་ལོ་ཙཱ་རྒྱ་གར་དུ་ལན་ཕྱི་མ་བྱོན་དུས། ཇོ་བོ་རྗེ་དང་མཇལ་ནས་གདམས་ངག་རྣམས་གསན་པ་ལྷོ་བྲག་མར་བའི་རྣམ་ཐར་ལས་འབྱུང་བ་དང་། ཁྱད་པར་དུ་མཉམ་མེད་དྭགས་པོ་ལྷ་རྗེས་ཇོ་བོའི་དངོས་སློབ་རྣལ་འབྱོར་བ་ཆེན་པོའི་སློབ་མ་རྒྱ་ཡོན་བདག་ལས་བཀའ་གདམས་ཀྱི་མན་ངག་རྣམས་གསན། དེ་རྗེས་རྗེ་བཙུན་མི་ལ་ལས་ཕྱག་ཆེན་གྱི་གདམས་པ་རྣམས་གསན་ནས་བཀའ་ཕྱག་ཆུ་བོ་གཉིས་འདྲེས་ཀྱི་གདམས་པ་ལམ་རིམ་ཐར་རྒྱན་མཛད།
དེས་ན་བཀའ་རྒྱུད་པའི་གྲུབ་མཐའི་མེས་པོ་ལྷོ་བྲག་མར་བ་དང་མཉམ་མེད་དྭགས་པོ་ལྷ་རྗེ་གཉིས་ནས་ཀྱང་ཇོ་བོ་རྗེ་དང་ཇོ་བོའི་སློབ་རྒྱུན་ལས་བཀའ་གདམས་ཀྱི་གདམས་ངག་རྣམས་གསན་ཡོད་པས། བཀའ་རྒྱུད་པའི་ཆོས་ཀྱི་སྙིང་བོ་ཕྱག་ཆེན་དང་། ཆོས་དྲུག་གདམས་པ་བྱང་ཆུབ་སེམས་ཀྱི་མན་ངག་རྣམས་བཀའ་གདམས་ཀྱི་ཆོས་བརྒྱུད་ཁོ་ན་ལས་བྱུང་ཡོད་པས་བཀའ་རྒྱུད་པའི་གྲུབ་མཐའ་དེ་ཡང་བཀའ་གདམས་ཀྱི་གྲུབ་མཐའི་ཡན་ལག་ལྟ་བུར་གྱུར་ཡོད་དོ། །
གཞན་ཡང་། ཀརྨ་བ་དུས་གསུམ་མཁྱེན་པས་ཤ་ར་བའི་སློབ་མ་རྣལ་འབྱོར་བ་ཤེས་རབ་རྡོ་རྗེ་ལས་བཀའ་གདམས་ཀྱི་མན་ངག་རྣམས་གསན་ནས། སྤྱོད་ཕྱོགས་ཀྱི་ཉམས་ལེན་ཐམས་ཅད་བཀའ་གདམས་ལུགས་བཞིན་མཛད་ཡོད། དེ་བཞིན་དུ་འཇམ་དབྱངས་ས་སྐྱ་པཎྜི་ཏ་ཀུན་དགའ་རྒྱལ་མཚན་གྱིས་ཀྱང་སྣེའུ་ཟུར་བའི་སློབ་མ་སྤྱི་བོ་ལྷས་པ་ལས་བཀའ་གདམས་ཀྱི་མན་ངག་རྣམས་གསན་ཅིང་། ཁོང་གི་གསུང་རབ་རྣམས་སུ་ཡང་ཐེག་ཆེན་ཐུན་མོང་བའི་ལམ་གྱི་ཉམས་ལེན་ཐམས་ཅད་བཀའ་གདམས་ལུགས་ཁོ་ན་མཛད་པས། རྗེས་འབྲང་གི་ས་སྐྱ་བ་རྣམས་ཀྱིས་ཀྱང་ལུགས་སྲོལ་དེ་བཞིན་མཛད་པས་དཔལ་ལྡན་ས་སྐྱ་བའི་གྲུབ་མཐའི་ངོ་བོའང་བཀའ་གདམས་ལས་མ་འདས་སོ། །
དགེ་ལྡན་བསྟན་པའི་བདག་པོ་འཇམ་མགོན་བླ་མ་ཙོང་ཁ་བ་ཆེན་པོས་ཀྱང་ལྷོ་བྲག་ནམ་མཁའ་རྒྱལ་མཚན་དང་མཁན་ཆེན་ཆོས་སྐྱབས་དཔལ་བཟང་གཉིས་ལས་བཀའ་གདམས་ཀྱི་ལམ་རིམ་དང་གདམས་ངག་རྣམས་གསན་ནས། ཇོ་བོའི་གདམས་པ་ལ་མ་རྟོགས་པ་དང་ལོག་པར་རྟོགས་པའི་ཐེ་ཚོམ་གྱི་དྲི་མའི་ལྷད་ཞུགས་པ་རྣམས་བསལ་བར་བྱེད་པའི་བསྟན་བཅོས་ལམ་རིམ་ཆེ་ཆུང་སོགས་མང་དུ་མཛད་པ་དང་། རི་བོ་དགེ་ལྡན་པའི་ལུགས་སྲོལ་ཉིད་ཀྱང་ཇོ་བོ་བཀའ་གདམས་པའི་ལུགས་སྲོལ་གཞིར་བཞག་གི་སྟེང་ནས་ཟབ་མོ་དབུ་མའི་ལྟ་བ་དང་། གསང་སྔགས་ཀྱི་སྣོན་པ་བཏབ་པ་ལྟ་བུ་ཡིན་པས་གྲུབ་མཐའི་ངོ་བོའང་བཀའ་གདམས་ལས་མ་འདས་ལ། དེ་ཕྱིར་ཆོས་འབྱུང་དང་ལོ་རྒྱུས་རྣམས་སུ་ཡང་དགེ་ལྡན་པ་ལ་བཀའ་གདམས་གསར་མ་ཞེས་པའི་ཐ་སྙད་ཀྱང་མཛད་དོ། །
གཞན་ཡང་བོད་གངས་ཅན་གྱི་འཛིན་མའི་ཁྱོན་མ་ལུས་པ་ན་ཆོས་འཆད་ཉན་གྱི་འབྲུག་སྟོང་ལྡིར་བའི་མཚན་ཉིད་སོགས་གཞུང་ཆེན་མོའི་བཤད་རྒྱུན་རྣམས་ཀྱང་ཇོ་བོའི་བཀའ་དྲིན་ལས་བྱུང་བ་སྟེ། དེའི་ཚུལ་ནི། བོད་འདིར་དབུ་ཚད་ཕར་ཕྱིན་སོགས་བྱམས་ཆོས་ཡོངས་སུ་རྫོགས་པའི་བདག་པོར་གྱུར་པ་ནི་རྔོག་ལོ་ཙཱ་བ་ཆེན་པོ་སློབ་མ་ཡང་སློབ་དང་བཅས་པ་ཡིན་པར་ཆོས་འབྱུང་ལོ་རྒྱུས་རྣམས་སུ་གསལ་བོར་ལན་གཅིག་མ་ཡིན་པར་བཀོད་ཡོད་པ་དང་། རྔོག་ལོ་ཙཱ་བ་ལེགས་པའི་ཤེས་རབ་ནི་ཇོ་བོ་རྗེའི་དངོས་སློབ་ཙམ་དུ་མ་ཟད་ཡེར་བ་ལྷ་རིར་གསང་ཆོས་བཀའ་གདམས་གླེགས་བམ་གནང་བའི་ཐུགས་ཀྱི་སྲས་པོ་གཅིག་ཀྱང་ཡིན། ཇོ་བོའི་བཀའ་བཞིན་གསང་ཕུ་དགོན་པ་འདེབས་པ་པོའང་ཡིན།
དེའི་སློབ་མ་དང་དཔོན་པོ་གཉིས་ཀ་ཡིན་པ་བློ་ལྡན་ཤེས་རབ་ཀྱིས་ཇོ་བོའི་ཆོས་རྣམས་ཁུ་བོ་ལས་གསན་ནས་བསྟན་རིམ་ཆེན་མོའང་མཛད། དེའི་སློབ་མ་གསུང་རབ་ཀུན་ལ་མཁས་པ་གྲོ་ལུང་བ་བློ་གྲོས་འབྱུང་གནས་དང་། ཕར་ཕྱིན་ལ་མཁས་པ་འབྲེ་ཆེན་པོ་ཤེས་རབ་འབར། ཚད་མ་ལ་མཁས་པ་གངས་པ་ཤེའུ། དབུ་མ་ལ་མཁས་པ་ཁྱུང་རིན་ཆེན་གྲགས། དངོས་ཀྱི་གདན་ས་བ་ཞང་ཚེ་སྤོང་སོགས་བྱུང་། ལྷག་པར་དུ་གྲོ་ལུང་བས་ན་ཚོད་གཞོན་ནུའི་དུས་ནས་ཇོ་བོ་རྗེ་དང་འབྲོམ་སྟོན་པ་ལས་བཀའ་གདམས་ཀྱི་ཆོས་མང་དུ་གསན། ཇོ་བོའི་ཆོས་ཆུང་བརྒྱ་རྩ་ལ་ཊཱིཀ་དང་བསྟན་རིམ་ཆེ་ཆུང་སོགས་མཛད། འདིས་མཛད་པའི་བསྟན་རིམ་ཆེན་མོ་ནི་ལམ་སྒྲོན་གྱི་དགོངས་འགྲེལ་ཟླ་མེད་པ་ཡིན་པས་རྗེ་རིན་པོ་ཆེ་ནས་ཀྱང་འདིའི་གླེགས་བམ་གཟིགས་དུས་སུ་མཆོད་པ་སྣ་ཚོགས་ཀྱིས་བསུ་བ་མཛད་ཅིང་། ལམ་རིམ་ཆེན་མོ་ཡང་ཕལ་ཆེར་འདི་དང་མཐུན་པར་མཛད། གཞན་གྲོ་ལུང་བ་དང་། འབྲེ། གངས་པ། ཁྱུང་། ཞང་རྣམས་ཀྱི་སློབ་བརྒྱུད་ལ་མཁས་པ་མཐའ་ཡས་པ་ཞིག་རིམ་པར་བྱོན་པ་རྣམས་ཀྱིས་བཤད་གྲྭ་མང་དུ་བཙུགས་པས་འཆད་ཉན་གྱི་རྒྱུན་དུས་ཡུན་རིང་བོའི་བར་དུ་གནས་ཡོད་སྟབས། འགོས་ལོ་ཙཱ་བ་གཞོན་ནུ་དཔལ་གྱི་དེབ་སྔོན་ལས། དུས་ཕྱིས་བོད་དུ་བྱོན་པའི་དགེ་བའི་བཤེས་གཉེན་རྣམས་དང་། རྣལ་འབྱོར་བ་གྲུབ་པའི་སྤྱོད་པ་ཅན་རྣམས་ཀྱི་རྣམ་པར་ཐར་བ་ཕལ་ཆེར་ན་བཀའ་གདམས་པའི་དགེ་བའི་བཤེས་གཉེན་རེ་ལ་གཏུགས་པ་ཁོ་ན་སྣང་བས། འབྲོམ་ཡང་རྒྱ་ཆེ་ཞིང་རྒྱུན་ཆགས་པའི་འཕྲིན་ལས་ཅན་ཞིག་སྟེ། དེ་དག་གིས་ནི་དཔལ་མར་མེ་མཛད་ཡེ་ཤེས་ཀྱིས་ཆོས་ཀྱི་འཁོར་ལོ་བསྐོར་བའི་འབྲས་བུ་ཕྱོགས་ཙམ་ཞིག་བསྟན་པ་ཡིན་ནོ་ཞེས་གསུངས།
བདུན་པ། བཀའ་གདམས་པའི་བསྟན་པའི་སྤྱི་ཁོག
བཀའ་གདམས་ཀྱི་བསྟན་པའི་སྤྱི་ཁོག་ཙམ་ནི། གཞུང་དང་། གདམས་ངག་དང་། མན་ངག་གསུམ་གྱི་ནང་དུ་འདུས། གཞུང་ལ་ལྟ་བ་དང་སྤྱོད་པ་དང་གཉིས་ཀ་ཟུང་འབྲེལ་དུ་སྟོན་པ་གསུམ་ཡོད། དང་པོ་ལྟ་བ་གཙོ་བོར་སྟོན་པའི་གཞུང་ནི། ཇོ་བོས་མཛད་པའི་བདེན་གཉིས་ལ་འཇུག་པ་དང་།དབུ་མའི་མན་ངག་སོགས་ཡིན། །སྤྱོད་པ་གཙོ་བོར་སྟོན་པའི་གཞུང་ནི། སྤྱོད་བསྡུས་སྒྲོན་མེ་དང་། སེམས་བསྐྱེད་དང་། སྡོམ་པའི་ཆོ་ག་སོགས་དང་། ལྟ་སྤྱོད་གཉིས་ཀ་ཟུང་འབྲེལ་དུ་སྟོན་པ་ནི། བྱང་ཆུབ་ལམ་སྒྲོན་ནོ། །དེ་མིན་སྐྱེས་རབས་སོ་བཞི་བ། ཆེད་དུ་བརྗོད་པའི་ཚོམས། བསླབ་བཏུས། སྤྱོད་འཇུག བྱང་ས། མདོ་སྡེ་རྒྱན་ཏེ་བཀའ་གདམས་གཞུང་དྲུག་དང་། ཇོ་བོའི་ཆོས་ཆུང་བརྒྱ་རྩ། དབུ་མ་རྩ་བ་ཤེས་རབ། སྟོང་ཉིད་བདུན་ཅུ་བ། དབུ་མ་རིན་ཆེན་ཕྲེང་བ་རྣམས་ཀྱང་བཀའ་གདམས་ཀྱི་གཞུང་ཡིན་ནོ། །
གདམས་ངག་ལའང་གསུམ་ལས། ལྟ་བ་གཙོ་བོར་སྟོན་པ་བདེན་བཞིའི་ཁྲིད། རྟེན་འབྲེལ་གྱི་ཁྲིད། བདེན་པ་གཉིས་ཀྱི་ཁྲིད། ཇོ་བོའི་སློབ་མ་སོ་སོའི་ཀླུ་སྒྲུབ་ལུགས་ཀྱི་ཟབ་མོ་དབུ་མའི་ལྟ་བ་སྟོན་པའི་ཡིག་ཆ་རྒྱས་བསྡུས་དུ་མ་མཛད་པ་རྣམས་སོ། །སྤྱོད་པ་གཙོ་བོར་སྟོན་པའི་གདམས་ངག་ནི་ཐེག་ཆེན་བློ་སྦྱོང་གི་གདམས་པ་རྣམས་ཏེ། དེ་དག་གི་བརྗོད་བྱ་ནི་རང་དང་གཞན་གཉིས་ལས་གཞན་གཅེས་པར་འཛིན་པ་དང་། སེམས་ཅན་ཐམས་ཅད་སྡུག་བསྔལ་མཐའ་དག་དང་བྲལ་ནས། མཐར་ཐུག་གི་བདེ་བ་ཆེན་པོ་ཞིག་ལ་འགོད་འདོད་ཀྱི་བློ་བཅོས་མ་མ་ཡིན་པ་ཞིག་མ་སྐྱེ་བ་སྐྱེས་པ་དང་། སྐྱེས་ཟིན་གོང་འཕེལ་དུ་གཏོང་བའི་ཐབས་རྣམས་སྟོན་པ་ཞིག་ཡིན། བློ་སྦྱོང་གི་གདམས་ངག་གི་ཁུངས་གཏུགས་ས་ནི། ཐེག་ཆེན་གྱི་མདོ་སྡེ་སྤྱི་དང་། ལྷག་པར་དུ་མདོ་སྡེ་ཕལ་བོ་ཆེ་དང་། མདོ་སྡེ་དགོངས་འགྲེལ། དཔལ་མགོན་ཀླུ་སྒྲུབ་ཀྱིས་མཛད་པའི་རིན་ཆེན་ཕྲེང་བ། རྨི་ལམ་ཡིད་བཞིན་ནོར་བུའི་གཏམ། སེམས་ཅན་མགུ་བར་བྱ་བའི་བསྟོད་པ། རྒྱལ་སྲས་ཞི་བ་ལྷས་མཛད་པའི་བསླབ་བཏུས་དང་སྤྱོད་འཇུག་རྣམས་ཡིན། བཀའ་དང་བསྟན་བཅོས་དེ་དག་གི་མན་ངག་གི་སྙིང་བོར་ཕྱོགས་གཅིག་ཏུ་ལྡེབས་པ་བློ་སྦྱོང་དོན་བདུན་མར་གྲགས་པ་གསེར་གླིང་བ་ཆོས་ཀྱི་གྲགས་པས་ཇོ་བོ་རྗེ་ལ་གསུངས་པ་རིམ་གྱིས་མཆད་ཀ་པ་ལ་བརྒྱུད་དེ་མན་ངག་རྣམས་རྩ་བའི་ས་བཅད་བདུན་གྱི་སྒོ་ནས་འཆད་པའི་བསྟན་བཅོས་ཀྱི་མིང་ལའང་དོན་བདུན་མ་ཞེས་ས་བཅད་ཀྱི་སྒོ་ནས་མིང་འདོགས་མཛད་པའོ། །དེ་མིན་ཇོ་བོའི་བླ་མ་ངྷརྨ་རཀྵྀ་ཏས་མཛད་པའི་བློ་སྦྱོང་མཚོན་ཆ་འཁོར་ལོ། འདིའི་བརྗོད་བྱ་གཙོ་བོ་ནི། བདག་གཅེས་པར་འཛིན་པའི་བདག་འཛིན་གྱི་བློ་མངོན་གྱུར་པ་རྣམས་འཇོམས་པར་བྱེད་པ་ལ་མཚོན་ཆའི་འཁོར་ལོ་དང་འདྲ་བས་ན་བསྟན་བཅོས་ཀྱི་མིང་ཡང་བརྗོད་བྱའི་སྒོ་ནས་བཏགས་པའོ། །རྨ་བྱ་དུག་འཇོམས། གསེར་གླིང་བའི་སེམས་དཔའི་རིམ་པ། རྟོག་པ་འབུར་འཇོམས་ལ་སོགས་པའོ། །
མན་ངག་ནི། ཇོ་བོ་ཡབ་སྲས་ཀྱི་གསང་ཆོས་བཀའ་གདམས་གླེགས་བམ་དུ་གྲགས་པ་སྟེ། མན་ངག་དེ་ནི་ཇོ་བོ་ཆེན་པོས་ཡེར་བ་ལྷ་རི་སྙིང་པོའི་མགུལ་དུ་ཁུ་རྔོག་འབྲོམ་གསུམ་ལ་གནང་བ་སྟེ། ཕ་འབྲོམ་སྟོན་པ་རིན་པོ་ཆེས་ཞུས་པ་ལ་ཕ་ཆོས་དང་། བུ་རྔོག་ལེགས་པའི་ཤེས་རབ་དང་ཁུ་སྟོན་བརྩོན་འགྲུས་གཡུང་དྲུང་གཉིས་ཀྱིས་ཞུས་པ་ལ་བུ་ཆོས་སུ་གྲགས། བཀའ་གདམས་གླེགས་བམ་དུ་གྲགས་པའི་ཕ་ཆོས་ཡོངས་ལ་དཔེ་ཚན་བཞི་ཡོད་པས། དང་པོ་ཇོ་བོ་རྗེ་དཔལ་ལྡན་ཨ་ཏི་ཤའི་རྣམ་ཐར་ཆོས་ཀྱི་འབྱུང་གནས་ད་ལྟ་རྩེ་ཤོལ་དུ་བཞུགས་པའི་ལྷ་སའི་པར་མ་ལྟར་ན་ཤོག་གྲངས་ཉེར་གསུམ་ཡོད། གཉིས་པ་ཇོ་བོ་རྗེ་དཔལ་ལྡན་ཨ་ཏི་ཤའི་རྣམ་ཐར་རྒྱས་པ་ལ་ཤོག་གྲངས་བརྒྱ་དང་ཉེར་ལྔ། འདི་གཉིས་ཀྱི་བརྗོད་བྱ་གཙོ་བོ་ནི་ཇོ་བོ་རྗེ་སྐུ་འཁྲུངས་ཚུལ་དང་། དེ་ནས་སློབ་གཉེར་ཇི་ལྟར་བྱས་ཚུལ། རྒྱ་བོད་གཉིས་སུ་སངས་རྒྱས་ཀྱི་བསྟན་པ་ལ་བྱ་བ་མཛད་ཚུལ་སོགས་སྟོན་པའོ། །གསུམ་པ་དགེ་བཤེས་སྟོན་པས་མཛད་པའི་གླེགས་བམ་གྱི་བཀའ་རྒྱ་ལ་ཤོག་གྲངས་ལྔ། འདིའི་གསུང་ཚུལ་ཚིགས་བཅད་ཀྱི་སྒོ་ནས་བརྗོད་བྱའི་གཙོ་བོ་ནི། དད་པའི་རྟ་ལ་ཞོན་ན་མགྱོགས་པ་ཡིན། །བརྩོན་འགྲུས་ལྕག་གིས་བྲོབས་དང་མྱུར་བ་ཡིན། །གསོལ་འདེབས་སྲབ་གྱིས་ཁ་ལོ་ཡར་ལ་སྒྱུར། །ཅིས་ཀྱང་བླ་མ་མཆོག་གིས་དྲུང་དུ་འདེད། །ཅེས་དང་། བདག་གིས་ཚབ་ཚོམ་བླ་མ་བསྟེན་མ་མྱོང་། །བསྟེན་ནས་ཡལ་བར་སྐད་ཅིག་འདོར་མ་མྱོང་། །ཤེས་སམ་དཔྱོད་དང་ང་ཡི་རྗེས་འབྲང་རྣམས། །ཞེས་སོགས་བསླབ་བྱའི་སྐོར་སྟོན་པ་ཞིག་གོ །བཞི་བ་ཞུས་ལན་ནོར་བུའི་ཕྲེང་བ་ལྷ་ཆོས་བདུན་ལྡན་གྱི་བླ་མ་བརྒྱུད་པ་རྣམས་ཀྱི་རྣམ་ཐར་ལ་ཤོག་གྲངས་བརྒྱ་དང་ང་བཞི་བཅས་ཕ་ཆོས་ཀྱི་གླེགས་བམ་ལ་དཔེ་ཚན་སྣ་ཁ་བཞི་ཡོད་པའི་མཇུག་རྫོགས།།
བརྒྱད་པ། བཀའ་གདམས་པས་བསྟན་པ་ལ་བཤད་པ་དང་སྒྲུབ་པ་ཇི་ལྟར་བྱས་ཚུལ།
མཉམ་མེད་ཇོ་བོ་བོད་དུ་ཕེབས་ནས་བོད་འབངས་རྣམས་ལ་ཐུན་མོང་དུ་སྐྱབས་འགྲོ་དང་ལས་འབྲས་ཀྱི་རྣམ་གཞག་གི་ཆོས་རྣམས་རྒྱུན་དུ་བསྟན་པས། བོད་མི་རྣམས་ཀྱིས་ཇོ་བོའི་མཚན་ལ་ཡང་བླ་མ་སྐྱབས་འགྲོ་བ་དང་བླ་མ་ལས་འབྲས་པ་ཞེས་ཀྱང་འབོད། དེ་མིན་གདུལ་བྱ་དབང་རྣོན་གྱི་སློབ་མ་རྣམས་ལ་གཙོ་བོ་བྱང་ཆུབ་ཀྱི་སེམས་རྣམ་པ་གཉིས་སྒོམ་དགོས་པའི་རྒྱུ་། རྩ་བ་སུན་འབྱིན་གྱི་འགྲེལ་བ་འདི་ལུང་དང་རིག་པས་ཚར་བཅད་དང་། སྒོམ་པའི་ཕན་ཡོན། དེ་ཆོས་ཐམས་ཅད་ཀྱི་སྙིང་བོ་ཡིན་ཚུལ་སོགས་བསྟན་པ་ཇོ་བོས་མཛད་པའི་བསྟན་བཅོས་ཕལ་ཆེར་གྱི་ནང་དུ་ཡང་དང་ཡང་དུ་གསུངས་ཡོད།
གསང་སྔགས་ཀྱི་ཆོས་ཀྱང་བཀའ་གདམས་ཐིག་ལེ་བཅུ་དྲུག་དང་། ཁྲོ་བོ་མི་གཡོ་བ། དཔལ་གསང་བ་འདུས་པ། བདེ་མཆོག་འཁོར་ལོ། དགྱེས་པ་རྡོ་རྗེ་སོགས་གསང་སྔགས་ཀྱི་གདམས་པ་མ་ལུས་པའང་ནང་ཐུགས་སྲས་བུ་སློབ་རྣམས་ལ་གནང་ཡོད་སྟབས་བཀའ་གདམས་པ་ལ་མདོ་སྔགས་ཀྱི་བསྟན་པའི་གནད་འདུས་ཡོད། དེས་ན་བཀའ་གདམས་པའི་གྲུབ་མཐའི་ཉམས་ལེན་གྱི་རིམ་པ་གཙོ་བོ་ནི། འཆི་བ་མི་རྟག་པ། ངན་འགྲོའི་ཉེས་དམིགས། སྐྱབས་འགྲོ། ལས་འབྲས། བྱང་ཆུབ་ཀྱི་སེམས་གཉིས་སྒོམ་པ་དང་། བཀའ་གདམས་ཐིག་ལེ་བཅུ་དྲུག་སོགས་མདོ་སྔགས་གཉིས་ཀྱི་ལམ་གྱི་རིམ་པ་རྣམས་ཡིན། དེའི་ཕྱིར་བཀའ་གདམས་པས་བཤད་པ་དང་སྒྲུབ་པ་གཉིས་ཀྱི་ནང་ནས་སྒྲུབ་པ་གཙོ་བོར་བྱེད་པའོ། །
སྤྱིར་རྒྱལ་བའི་བསྟན་པ་ཐམས་ཅད་བཤད་པ་དང་སྒྲུབ་པ་གཉིས་ཀྱི་ནང་དུ་འདུས་ཡོད། དེ་ལ་བོད་གངས་ཅན་གྱི་གྲུབ་མཐའ་སོ་སོས་དེ་གཉིས་ལས་གང་རུང་གཙོ་བོར་འཛིན་མིན་གྱི་ཁྱད་པར་ཡོད་དེ། དཔལ་ལྡན་ས་སྐྱ་བ་དང་རི་བོ་དགེ་ལྡན་པ་གཉིས་ཀྱིས་བཤད་པ་དང་སྒྲུབ་པ་གཉིས་ལས་བཤད་པ་གཙོ་བོར་བྱེད་པས་ས་དགེ་གཉིས་ལ་ཟླ་མེད་པའི་མཁས་པ་གནམ་གྱི་ས་བཀབ་པ་ལྟ་བུ་ཞིག་བྱོན་ཡོད་པའི་རྒྱུ་མཚན་ཡང་དེ་ཡིན། སྔ་འགྱུར་རྙིང་མ་བ་དང་བཀའ་བརྒྱུད་པ་གཉིས་ཀྱིས་བཤད་པ་དང་སྒྲུབ་པ་གཉིས་ཀྱི་ནང་ནས་སྒྲུབ་པ་གཙོ་བོར་བྱེད་པས་རྙིང་མ་བ་དང་བཀའ་བརྒྱུད་པ་གཉིས་ཀྱི་ཁྲོད་ན་ནང་གི་རྟོགས་པ་ནམ་མཁའ་དང་མཉམ་པའི་ཚད་ལྡན་གྱི་གྲུབ་ཐོབ་མཐའ་ཡས་པ་ཞིག་བྱོན་པར་གྱུར།
དེས་ན་ས་དགེ་གཉིས་བཤད་པའི་བཀའ་བབ་དང་། བཀའ་རྙིང་གཉིས་སྒྲུབ་པའི་བཀའ་བབ་ཡིན་ཞེས་སྨྲས་ཀྱང་ཆོག །བོད་ཀྱི་གྲུབ་མཐའ་སོ་སོའི་སྤྱི་བབ་དེ་འདྲ་ཞིག་ཡིན་ཀྱང་། བྱེ་བྲག་ཏུ་གྲུབ་མཐའ་རང་རང་སོ་སོའི་ནང་དུ་བཤད་སྒྲུབ་གཉིས་ཀ་ཟུང་འབྲེལ་དུ་ཉམས་སུ་ལེན་པ་དང་། དེ་གཉིས་གང་རུང་ཞིག་ལ་གཙོ་བོར་བྱེད་པ་སོགས་སྣ་ཚོགས་སུ་ཡོད། དཔེར་ན་ས་སྐྱ་གོང་མ་རྣམ་ལྔ་དང་། དགེ་ལྡན་དབེན་ས་ཟུང་འཇུག་བརྒྱུད་པའི་ཕྲེང་བ་སོགས་སྐུ་ཚེ་དེ་ལ་མཆོག་གི་དངོས་གྲུབ་བརྙེས་པ་བགྲང་གིས་མི་ལང་བ་ཞིག་བྱོན་ཡོད་པས་ས་དགེ་གཉིས་ལའང་ཚད་ལྡན་གྱི་གྲུབ་ཆེན་མེད་པ་མ་ཡིན་ནོ། །དེ་ལྟར་བོད་ཀྱི་གྲུབ་མཐའ་འདི་དག་ཐམས་ཅད་ད་ལྟའི་བར་དུ་སྤུས་དག་མོར་གནས་ཡོད་པ་ནི་ཇོ་བོ་ཆེན་པོའི་བཀའ་དྲིན་ཡིན་ཏེ། ཇོ་བོ་ཆེན་པོས་བོད་ཀྱི་སངས་རྒྱས་ཀྱི་བསྟན་པ་ཞུ་དག་བཏང་བ་ལ་བརྟེན་ནས་ཕྱིས་སུ་བོད་ཀྱི་གྲུབ་མཐའ་མཐའ་དག་ཕྱི་གཙང་ནང་གཙང་པདྨའི་སྦུབས་དང་འདྲ་བར་གནས་པ་འདི་ལྟར་ལགས་སོ། །


text: བོད་ཀྱི་སྐར་རྩིས་རིག་པ་ནི་རིག་གནས་བཅུའི་ནང་ནས་ཆུང་བ་ལྔ་ཡི་ཡ་གྱལ་དང་།ག་གནས་ཆེ་བ་ལྔར་བསྡུས་ཚེ་སྒྲ་རིག་པར་གཏོགས།དེ་ཡང་བོད་ལ་ནམ་མཁའི་གཟའ་སྐར་ལ་བརྟག་པའི་ཉམས་མྱོང་གི་རྩིས་སྲོལ་ནི་གནའ་སྔ་མོ་ནས་ཡོད་ལ།རིམ་བཞིན་ཇེ་ཞིབ་ཇེ་རྒྱས་སུ་ཕྱིན་ནས་ཧ་ལམ་རྗེ་གཉའ་ཁྲི་བཙན་པོའི་སྐུ་རིང་ཙམ་ལ་ནམ་ཟླ་དཔྱད་མཁན་རྩིས་མཁན་ལྟ་བུ་བྱུང་ནས།ནམ་མཁའི་གཟའ་སྐར་གྱི་འགྲོས་ལས་ས་ཡི་དུས་བཞིའི་འགྱུར་ལྡོག་སྔོན་དཔག་ཐུབ་པ་བྱུང་བ་དང་།དེ་རྗེས་བོད་རྗེ་བྱ་ཁྲི་བཙན་པོའི་སྐུ་རིང་ལ་ལྷོ་ཁ་ཡར་ཀླུངས་ཁུལ་དུ་རྒན་མོ་བལ་མའི་ཟླ་རྩིས་ཞེས་པ་ཡུལ་ཐབས་ཀྱིས་ཟླ་དཀྱིལ་གྱི་འཕེལ་འགྲིབ་ལ་བརྟག་པ་དང་།ཉི་མའི་ལྷོ་བྱང་གི་འགྲོས་ལས་ལོ་ཟླ་ཞག་དུས་རགས་ཙམ་གཏན་ལ་འབེབས་པའི་སྐར་རྩིས་རིག་པ་ཡོད་པར་ཁར།བྱ་དང་ཤིང་ལ་བརྟག་པ་ལྷོ་མོན་རྩིས་དང་། རླུང་ལ་བརྟག་པ་བྱང་བའི་རྩིས། གངས་དང་འཁྱག་ལ་བརྟག་པ་སྟེང་པའི་རྩིས།རི་ཕྱུགས་མཚོ་ལ་བརྟག་པ་གམ་འབྲོག་རྩིས།ཉི་ཟླའི་བགྲོད་ལམ་བརྟག་པ་བོན་ཞང་རྩིས་སོགས་དམངས་ཁྲོད་དུ་བརྟག་པ་སྣ་ཚོགས་ཀྱི་རྩིས་དར་ཁྱབ་བྱུང་སྟེ།གནམ་རིག་སྐར་རྩིས་ཀྱི་ནང་དོན་རིམ་བཞིན་ཕུན་སུམ་ཇེ་ཚོགས་སུ་གྱུར་ཡོད།དེ་རྗེས་བོད་རྗེ་སྲོལ་བཙན་སྒམ་པོ་དང་།ཁྲི་ལྡེ་གཙུག་བརྟན་མེས་ཨག་ཚོམ་གྱི་སྐུ་རིང་ལ་རྒྱ་བཟའ་སྔ་ཕྱི་བཙུན་མོར་བསུས་པ་དང་འབྲེལ། རྒྱ་ནག་ནས་སྨན་རྩིས་ཀྱི་གཞུང་ཁ་ཤས་བོད་སྐད་དུ་བསྒྱུར།ཆོས་རྒྱལ་ཁྲི་སྲོང་ལྡེ་བཙན་གྱི་སྐུ་རིང་ལ་རྒྱ་ནག་ནས་རྩིས་ཀྱི་སློབ་དཔོན་དུ་ཧཱ་ར་ནག་པོ་བོད་དུ་ཐེངས་གཉིས་ཕེབས་ནས་རྩིས་གཞུང་སྒྱུར་རྩོམ་གནང་བ་དང་།དེའི་སློབ་མ་ཁྱུང་ནག་ཤཱཀྱ་དར་རྒྱས་རྣམས་ཀྱིས་ཀྱང་གཞུང་དུ་མ་བརྩམས་ཏེ་སྔ་རབས་བོད་ཀྱི་རྩིས་སྲོལ་སྟེང་རྒྱའི་རྩི་སྲོལ་ཡང་དར་བར་བྱས།ལོ་ཆེན་བེེ་རོ་ཙཱ་ནས་རྒྱ་གར་ནས་སྨན་རྩིས་ཀྱི་གཞུང་ཁ་ཤས་བསྒྱུར།སྨན་རྒྱལ་གཡུ་ཐོག་ཡོན་ཏན་མགོན་པོ《སྐར་རྩིས་རི་བོ་རྡུལ་འབེབས་》《ནག་རྩིས་འཁོར་འདས་གཏན་འབེབས།》《བྲས་རྩིས་ཤིང་རྟའི་སྲོལ་འབྱེད་》སོགས་བརྩམས་ཏེ་དཀར་ནག་རྩིས་ཀྱི་རིག་གནས་དར་སྤེལ་དུ་བཏང་ངོ་།། དེ་ལྟར་རིམ་བྱོན་མཁས་དབང་རྣམས་ཀྱིས་མི་རིགས་རང་གི་གནའ་བོའི་སྐར་རྩིས་སྣ་ཚོགས་ཀྱི་རྨང་གཞིའི་སྟེང་།དུས་རབས་བཅུ་གཅིག་པར་རྒྱ་གར་ནས་དར་བའི་དུས་འཁོར་ལུགས་ཀྱི་ལེགས་ཆ་དང་།དུས་རབས་བཅོ་བརྒྱད་པར་ནང་ལོགས་ནས་དར་བའི་གསེར་རྩིས་དང་།དེ་མིན་འབྱུང་རྩིས་སམ་ནག་རྩིས་ཀྱི་ལེགས་ཆ་སྡུད་ལེན་བྱས་ཏེ།ས་རིས་ཀྱི་བྱ་བ་ཙམ་ལ་བརྟེན་ནས་མཁའ་ལ་གཟའ་སྐར་གྱི་རྒྱུ་ཚད་དང་།ས་ལ་དུས་བཞིའི་འཁོར་ཚུལ།ཉི་ཟླ་གཟའ་འཛིན།ཐན་ཞོད་སོགས་གནམ་རིག་གི་འགྱུར་ལྡོག་མ་ནོར་བར་ལོ་ཐོའི་ལམ་ནས་ལུང་སྟོན་ཐུབ་པའི་བོད་ཀྱི་སྐར་རྩིས་རིག་པ་འདི་བསྐྲུན་ནོ།།དེ་ཡང་ལོ་ཐོ་བཟོ་བའི་སྲོལ་ནི་ཧ་ལམ་དུས་རབས་བཅུ་གསུམ་པའི་སྟོད་དུ་བྱུང་བར་གྲགས་ཏེ།སྔ་ཕྱིར་《ས་སྐྱའི་ལོ་ཐོ་》དང་། 《མཚུར་ཕུའི་ལོ་ཐོ།》《སྨིན་གླིང་ལོ་ཐོ།》《དཔལ་སྤུངས་ལོ་ཐོ་》སོགས་མང་ཞིང་། ད་ལྟ་ལྷ་ས་སྨན་རྩིས་ཁང་གིས་ལོ་རེ་བཞིན་ཕུག་ལུགས་གཙོར་བཏོན་གྱི་ལོ་ཐོ་པར་དུ་བཏབ་ནས་རྒྱལ་ཁབ་ཕྱི་ནང་ཀུན་ཏུ་འགྲེམ་སྤེལ་བྱེད་ཀྱིན་ཡོད་དོ།།


text:
གཡུ་ཐོག་རྙིང་མའི་སྐོར་གྱི་དྲིས་ལན་འཁྲུལ་འཇོམས་དགུ་སྦྱོར།
རྩོམ་པ་པོ། དགེ་རྒན་ཆེན་མོ་ཐུབ་བསྟན་ཕུན་ཚོགས།
གདོད་མའི་འཁྲུལ་རྟོག་ངོས་ཟིན་པ། །སངས་རྒྱས་ཐོབ་པའི་དངོས་རྒྱུ་ཡིན། །ནམ་ཡང་འཁྲུལ་པའི་ཀློང་འཕྱོ་བ། །ལྐོག་ཤ་ཅན་གྱི་སྤུན་ཟླ་དངོས། །གཡུ་ཐོག་རྫུན་མའི་རྣམ་ཐར་གྱིས། ། ཁོ་བོ་རེ་ཞིག་རྨོངས་ན་ཡང་། །ལེགས་བཤད་ཉི་མའི་ཟེར་མཐོང་བས། །འཁྲུལ་རྟོག་མུན་པ་དབྱིངས་སུ་ཡལ། །ལོ་ངོ་སྟོང་གི་ཡར་སྔོན་ན། །གཡུ་ཐོག་བྱུང་མིན་མ་ངེས་ཀྱང་། །བོད་ཀྱི་གསོ་རིག་ལོ་རྒྱུས་ཐོག །གཡུ་རྙིང་མེད་པ་མཁས་མང་བཞེད། །རྒྱལ་དབང་ལྔ་པ་སྡེ་སྲིད་རྗེ། །ཆོས་འབྱུང་ཡབ་སྲས་མཁྱེན་ཀོང་སོགས། །སྨན་བརྒྱུད་ཁྲོད་དུ་མི་བཞུགས་པའི། །གཡུ་ཐོག་རྙིང་མའི་མཛད་ཕྲིན་གང་། །
གཡུ་ཐོག་རྙིང་མ་ཡོན་ཏན་མགོན་པོ།
གཅིག ཁོ་བོའི་ཡིག་ཆ་དང་འབྲེལ་བའི་གཡུ་ཐོག་རྙིང་མའི་སྐོར་ལ་དྲིས་ལན།
ཉེ་ཆར་ལུང་རིགས་གང་ཡང་མེད་པའི་དམའ་འབེབས་དང་ཚིག་ངན་གྱི་སྒོ་ནས་ཁོ་བོ་ལ་ཁ་རྩོད་བྱེད་མཁན་ཁག་གཅིག་གིས། ཁྱོད་རང་གིས་དེང་སང་གཡུ་ཐོག་རྙིང་མ་ཡོད་པ་དགག་པ་དང་།《བོད་ཡིག་ཚིག་གཏེར་རྒྱ་མཚོ་》དང་། ལོ་རྒྱུས་《པདྨ་ར་གའི་ལྡེའུ་མིག་》ནང་དུ་གཡུ་ཐོག་རྙིང་མའི་སྐོར་བྲིས་པ་ནང་འགལ་རེད་ཅེས་རྩོད་རྙོག་སློང་གི་འདུག སྤྱིར་བཏང་མཁས་པའི་རྣམ་དཔྱོད་ཀྱི་ལུང་རིགས་ཅན་མ་གཏོགས་དྲྭ་འབུ་དག་ལ་གཏམ་ལན་སྨྲ་བའི་དུས་ཚོད་མི་འདུག་ཀྱང་། འདིར་ཁོ་བོས་གསལ་བཤད་མདོར་བསྡུས་གཅིག་ཞུ་འདོད་བྱུང་སོང་།
གསལ་བཤད་དང་པོ།༽
ཁྱོད་ཀྱི་མིག་ལམ་དུ་ཚིག་མཛོད་དང་། དཔྱད་རྩོམ་གཉིས་ངོ་བོ་གཅིག་མཐོང་གི་ཡོད་པ་འདྲ། གསལ་པོར་བཤད་ན། ཚིག་མཛོད་ནི་ཆ་འཕྲིན་གྱི་མཛོད་ཡིན་སྟབས་ལོ་རྒྱུས་ཐོག་བྱུང་མྱོང་བའི་བདེན་རྫུན་གང་ཡིན་ཐམས་ཅད་ངོ་སྤྲོད་བྱ་དགོས་པ་ཚིག་མཛོད་ཀྱི་ངོ་བོ་རེད། །དཔྱད་རྩོམ་ཞེས་པ་རང་གི་ལྟ་བ་གཙོ་བོར་གཟུང་ནས་རང་གི་ལྟ་བ་དང་མི་མཐུན་པ་དགག་བཞག་བྱ་རྒྱུ་དེ་རེད། དེ་གཉིས་ཀྱི་ཁྱད་པར་མ་ཤེས་པ་ནི་ཞིབ་འཇུག་གི་ལས་ཀ་ལ་ཞུགས་མ་མྱོང་པའི་སྐྱོན་དུ་ཟད།
གསལ་བཤད་གཉིས་པ།༽
གལ་སྲིད་ངས་སྔོན་གཡུ་ཐོག་རྙིང་མ་ཞིག་ཡོད་པར་འདོད་ཅིང་། ད་ལྟར་དེ་ཡོད་པ་དགག་པ་ནི་སྔར་ནོར་བ་ལ་ནོར་འཁྲུལ་དུ་ཤེས་ནས། རང་སྐྱོན་རང་གིས་ངོས་ཟིན་པ་ཡིན་སྟབས་དེ་ནི་མཁས་པ་མ་ཟད་དམ་པ་ཡིན་པའི་རྟགས་མཚན་ཡིན་ཏེ། དཔེར་ན། སོར་སྐྱེས་ཀྱི་གང་ཟག་གང་ཞིག ཐོག་མར་འཁོར་ལ་སྐྱེས་པའི་ཚེ་ན། མི་རྟག་པ་ལ་རྟག་པར་འཛིན། སྡུག་བསྔལ་བ་བདེ་བར་འཛིན་ཞིང་ལོག་རྟོག་དང་། འཁྲུལ་རྟོག་ཁོ་ནས་དུས་འདའ་བའི་སྐབས་སུ། རྐྱེན་དགེ་བའི་བཤེས་གཉེན་དང་འཕྲད་ཅིང་། ཐབས་གདམས་ངག་ཟབ་མོ་ཐོབ། གཞི་བདེན་གཉིས་ཟུང་འཇུག་ལ། །ལམ་ཐབས་ཤེས་ཟུང་འཇུག་བརྟེན་ཞིང་། །འབྲས་བུ་མཐོང་ལམ་ཆོས་ཉིད་ཀྱི་བདེན་པ་ནས་སྐུ་གཉིས་ཟུང་འཇུག་གི་གོ་འཕང་བར་ཐོབ་པ་ན། སྔར་འཁོར་བའི་གནས་སྐབས་ཀྱི་འཁྲུལ་རྟོག་རྣམས་རང་བཞིན་ཏུ་ཡལ་ཏེ་སྡུག་བསྔལ་ལ་སྡུག་བསྔལ་གྱི་རང་བཞིན་ངོས་ཟིན་པ་ལྟར། ཁོ་བོ་སྔར་གཞོན་ནུའི་སྐབས་སུ་ལྟ་རྒྱ་དང་མཐོང་རྒྱ་ཆུང་། ལེགས་ཉེས་དཔྱད་པའི་རྣམ་དཔྱོད་དང་། བདེན་རྫུན་འབྱེད་པའི་རིག་སྟོབས་ཞན་པས། ལྷ་སྒྲུང་དང་ལོ་རྒྱུས་ནོར། རྫུན་མ་ལ་བདེན་པར་མཐོང་། གཡུ་ཐོག་རྙིང་མ་ཡོད་པའི་ཡིག་རྫུན་ལ་ཡིད་ཆེས་ནས་ནོར་འཁྲུལ་གྱི་ལམ་དུ་ཕྱིན་པ་ནི་ད་ལྟ་ཁྱོད་ཀྱི་བློ་རིག་དང་འདྲ་བའི་སྐབས་ཡིན་ནོ། །དེ་ལྟར་བློ་འཁྲུལ་བཞིན་པའི་སྐབས་སུ་རྐྱེན་ཡང་དག་པ་དགེ་བའི་བཤེས་གཉེན་དམ་པའི་གསུང་དྲན། ལམ་ཡང་དག་པ་སྔོན་བྱོན་མཁས་པ་དམ་པའི་བསྟན་བཅོས་རྙེད། ཐབས་ཡང་དག་པ་ཚུལ་གསུམ་ཚད་མའི་རིག་སྟོབས་ཀྱིས་དཔྱད་པས། འབྲས་བུ་ཡང་དག་པ་བོད་ཀྱི་གསོ་བ་རིག་པའི་ལོ་རྒྱུས་ཐོག་གཡུ་ཐོག་རྙིང་མ་ཟེར་བ་ཞིག་བྱུང་མེད་པར་རྟོགས་པ་ནི། ཐ་མ་པའི་གང་ཟག་གང་ཞིག གཞི་ཐོག་ནས་གནས་ལུགས་བཙལ་ཞིང་། བསྐྱེད་རྫོགས་ཀྱི་ཐབས་ལམ་ལ་བརྟེན་ནས། ས་ཐོབ་ཀྱི་བྱང་ཆུབ་སེམས་དཔའ་གྱུར་པ་ཇི་བཞིན་དུ། བདག་གྲོང་གསེབ་ཀྱི་བླུན་རྒན་ཨུ་ཚུགས་ཅན་ཞིག སྦྱང་སྟོབས་ཀྱི་ཤེས་རབ་ལ་བརྟེན་ནས་ལོ་རྒྱུས་དངོས་གཙོ་སྨྲ་བའི་ཞིབ་འཇུག་པ་ཞིག་གི་གོ་སར་སླེབས་པའི་རྟགས་སུ་ངེས་སོ། །
ཚོང་རྫས་སྤུས་ལེགས་ཉོ་ན་གཤམ་གྱི་བརྡ་ཁྱབ་ལ་གཟིགས།
སྔར་ནོར་འཁྲུལ་ལ་ནོར་འཁྲུལ་དུ་ངོས་ཟིན་ཞིང་དེ་ལ་དགག་བཞག་བྱེད་པ་ནི་མཁས་པ་མ་ཟད་དམ་པའི་སྐྱེས་བུའི་མཚན་ཉིད་དོ། །
གསལ་བཤད་གསུམ་པ།༽
ཁོ་བོའི་མཐའ་ཐུག་གི་དམིགས་ཡུལ་དེ་གཡུ་ཐོག་རྙིང་མ་ཟེར་བ་ཞིག་ཡོད་པ་མཐའ་གཅིག་ཏུ་འགོག་པའི་རེ་བ་ཞིག་མ་ཡིན་པ། དེ་ལས་ལྡོག་སྟེ་གཡུ་ཐོག་རྙིང་མའི་རྣམ་ཐར་《བཀའ་རྒྱ་མའི་》སྔོན་ལ། བོད་ཀྱི་རྒྱལ་རབས་ལོ་རྒྱུས་ནང་གཡུ་ཐོག་རྙིང་མ་ཟེར་བ་ཞིག་བྱུང་ཡོད་མེད་ཀྱི་བདེན་དོན་བརྩད་གཅོད་བྱ་རྒྱུ་དེ་ཡིན།
གཉིས། གཡུ་ཐོག་རྙིང་མ་ཟེར་བ་ཞིག་གསར་བཟོ་བྱས་ཚུལ་གྱི་ཡིག་ཆ་རྙིང་པའི་བདེན་དཔང་ཉུང་བསྡུས།
གསལ་བཤད་བཞི་པ།༽
གཡུ་ཐོག་རྙིང་མའི་རྣམ་ཐར་རྫུན་མ་བྱུང་ཚུལ། འབེ་ལོ་ཚེ་དབང་ཀུན་ཁྱབ་ཀྱིས་མཛད་པའི་《གསོ་རིག་ཁོག་དབུབས་》ལས།“ཟུར་མཁར་བློ་གྲོས་རྒྱལ་པོས་ཕྱོགས་ཕྱོགས་ཀྱི་སྨན་པ་རྣམས་ལ་དྲི་ཡིག་མང་དུ་བྱས་སྟེ། སྟོད་ལུང་གི་ཨེམ་ཆི་ཀུན་ལེགས་ཟེར་བ་ཕྱིས་སུ་པ་རྣམས་འཚོ་བྱེད་དུ་འབོད་པ་ལའང་དྲི་བ་བྱས་པའི་དྲིས་ལན་དུ། རྒྱལ་པོ་ཁྲི་སྲོང་ལྡེའུ་བཙན་གྱི་བླ་སྨན་དགུ་ནི་སྟོད་ན་ཆེ་རྗེ་འུག་པ་བི་ཇི་གསུམ། བར་ན་གཡུ་ཐོག་བྲང་ཏི་མེ་ཉག་གསུམ། སྨད་ན་གཉའ་པ་མཐའ་བཞི་སྟོང་པ་གསུམ་སྟེ་དགུ་རུ་འདོད་པ་དང་། རྒྱུད་བཞི་བཀའ་གཏེར་ཡིན་པའི་སྒྲུབ་བྱེད་བཀོད་པ་སོགས་བྱུང་བར། ཟུར་མཁར་བས་སླར་ཡང་དྲིས་ལན་ལེགས་བཤད་སྐྱུགས་པ། ཟླ་ཐིགས་ཉིན་བྱེད་འོད་མཚོ། དབྱར་སྐྱེས་རྔ་གསང་རྣམས་བྱས་སྟེ། འདྲེ་རྗེ་རྒྱ་གར་བཛྲ་གོང་ཡན་ལ་གཡུ་ཐོག་ཅེས་ཐ་སྙད་མེད་ཚུལ། ཆོས་རྒྱལ་དང་ཡོན་ཏན་མགོན་པོའི་བར་ལ་མི་ལོ་ཉིས་བརྒྱ་ཙམ་གྱི་སྔ་ཕྱི་ཡོད་ཚུལ། རྒྱུད་བཞི་གཡུ་ཐོག་མགོན་པོའི་གོང་ཡན་སུ་ལའང་མ་གྲགས་པའི་ཚུལ་སོགས་ལུང་རིགས་རྡོ་རྗེ་ཟེགས་མས་ཚར་བཅད་དེ་སྨྲ་རྒྱུ་མེད་པར་བྱས་པ་ན། ཕྱི་རྗེས་རང་གི་བླུན་ཚིག་གི་ལོ་རྒྱུས་སྒྲུབ་བྱེད་དུ་གཡུ་ཐོག་མགོན་པོ་རྙིང་མ་ཞེས་ཡོད་ཚུལ་རྣམ་ཐར་དེ་ཁོ་པས་ལྐོག་ཏུ་བྱས་པ་སྟེ། དེ་ཡན་ཆད་མཁས་བླུན་སུ་ལའང་གཡུ་ཐོག་མགོན་པོ་ཡབ་སྲས་གསར་རྙིང་གཉིས་ཡོད་པའི་སྒྲོས་གཏན་ནས་མེད་པའི་ཕྱིར་རོ། ” ཞེས་གསུངས་སོ། །
རྩོམ་ཡིག་འདི་ནི་སྤྱི་ལོ་༡༧༧༡ལོར་བརྩམས་ཤིང་། དཔེ་རྙིང་དཔེ་དཀོན་ལག་བྲིས་མ་ཞིག་རེད། ཟུར་མཁར་བློ་གྲོས་རྒྱལ་པོས་རྒྱུད་བཞི་གཡུ་ཐོག་ཡོན་ཏན་མགོན་པོས་བརྩམས་པ་བཞེད་པའི་རྩོམ་ཡིག་དེ་སྤྱི་ལོ་༡༥༧༡ལོར་བརྩམས་འདུག དེ་རྗེས་སྟོད་ལུང་སྨན་པ་ཀུན་ལེགས་ཀྱི་རྩོད་ལན་དུ། སླར་ཡང་《དྲིས་ལན་ལེགས་བཤད་སྐྱུགས་པ》 《ཟླ་ཐིགས་ཉིན་བྱེད་འོད་མཚོ》 《དབྱར་སྐྱེས་རྔ་གསང་》 རྣམས་མཛད་པ་ལ་བརྟག་ན་དེའི་རྗེས་སུ་ལོ་ངོ་བཅུ་ཕྲག་ལྷག་བཞུགས་ཡོད་པར་སེམས། དེ་ལྟར་གཡུ་ཐོག་རྙིང་མའི་རྣམ་ཐར་བཀའ་རྒྱ་མ་འདི་སྟོད་ལུང་ཨེམ་ཆི་ཀུན་ལེགས་ཀྱིས་ཕལ་ཆེར་སྤྱི་ལོའི་དུས་རབས་བཅུ་བདུན་པའི་མགོ་ཙམ་ན་བརྩམས་པ་གོར་མ་ཆག 《རྣམ་ཐར་བཀའ་རྒྱ་མ་》ཤིང་སྤར་བརྐོ་བའི་དུས་ནི་ཧ་ལམ་སྤྱི་ལོའི་དུས་རབས་བཅུ་བདུན་པའི་ལོ་རབས་དྲུག་ཅུ་པ་ནས་བདུན་ཅུ་པའི་མཇུག་ཙམ་ན་ཡིན་དགོས་ཏེ། དར་མོ་སྨན་རམས་པ་ནི་སྤྱི་ལོ་༡༦༣༨ལོར་སྐྱེས་ཤིང་། རྒྱལ་བ་ལྔ་པ་ཆེན་མོའི་མདུན་ན་གསོ་རིག་གི་ཕྱག་ལས་གནང་བའི་དུས་ནི་སྤྱི་ལོ་1660-1880་ལོའི་བར་སྐབས་དེར་ཡིན། སྤྱི་ལོ་༡༦༨༢ལོ་རྒྱལ་བ་ལྔ་པ་ཆེན་པོ་སྐུ་གཤེགས་རྗེས་དར་མོའི་མཛད་ཕྲིན་མཇུག་བསྡུས་པས་སོ། །
《རྣམ་ཐར་བཀའ་རྒྱ་མ་》འདི་བྱུང་བ་ནས་བཟུང་ད་ལྟའི་བར་དུ་གཡུ་ཐོག་གསར་རྙིང་ཟེར་བའི་གཏམ་འདི་བྱུང་ཞིང་། འགའ་ཞིག་གིས་རང་འདོད་ཆེད་དུ་《རྒྱུད་བཞི་》སངས་རྒྱས་ཀྱི་བཀའ་ཡིན་པ་སྒྲུབ་བྱེད་དུ་དྲིལ་བསྒྲགས། འགའ་ཞིག་ནི་རི་བོང་ཅལ་འདྲོགས་ཀྱི་རྗེས་སུ་རྒྱུག་ནས་གཡུ་ཐོག་གསར་རྙིང་ཞེས་ཟེར། འོན་ཀྱང་སི་ཏུ་ཆོས་འབྱུང་སློབ་ཚོགས་འཁོར་དང་བཅས་པ། འཇམ་མགོན་མཁྱེན་གཉིས་དང་། འཇུ་མི་ཕམ་སོགས་ཀྱིས་གསོ་རིག་ལོ་རྒྱུས་ཐོག་གཡུ་ཐོག་རྙིང་མ་ཟེར་ཞིག་ཡོད་པ་མ་བཞེད། ལྷག་པར་དུ་སྡེ་སྲིད་སངས་རྒྱས་རྒྱ་མཚོ་དང་། འབེ་ལོ་ཚེ་དབང་ཀུན་ཁྱབ་རྣམ་གཉིས་ཀྱིས་གསོ་རིག་ཁོག་དབུབ་དུ། “རྣམ་ཐར་ལོ་རྒྱུས་དེ་གསུང་རབས་སྤྱི་དང་མི་མཐུན། རྩ་རྒྱུད་དང་འགལ། བོན་པོའི་ཟེར་སྒྲོས། རིག་བྱེད་ཀྱི་གཏམ་རྒྱུད་ལྟ་བུ་ལས་ཡིད་བརྟེན་དུ་རུང་བ་དཀའ།” ཞེས་《རྣམ་ཐར་བཀའ་རྒྱ་མ་》ལ་སྐྱོན་བརྗོད་མང་པོ་གནང་འདུག །
གསུམ། མི་ཤེས་རྨོངས་པའི་སྟོབས་ཀྱིས་གཡུ་ཐོག་རྙིང་མའི་སྐོར་ཀྱི་གཏམ་ཉོག་ལ་མགོ་འཁོར་བའི་དྲིས་ལན།
གསལ་བཤད་ལྔ་པ། ༽
སྤྱི་ལོ་༢༠༡༦ལོའི་ཟླ་བ་༧པའི་ཚེས་༡༧ཉིན། བོད་ལྗོངས་སྣང་རྫོང་གི་བོད་སྨན་ཁང་དུ་སྨན་པ་གཞོན་ནུ་ཞིག་གིས་ཁོ་བོ་ལ། “གཡུ་ཐོག་རྙིང་མ་མེད་ན་ཀོང་པོ་སྨན་ལུང་གི་སློབ་གྲྭ་དང་། གཡུ་ཐོག་སྒྲུབ་ཕུག་སོགས་ཇི་ལྟར་བྱུང་བ་ཡིན། ཆོས་རྒྱལ་ཁྲི་སྲོང་སྐབས་ཀྱི་གཡུ་ཐོག་དེ་གང་ཡིན། ཞེས་ལོ་རྒྱུས་ཡིག་ཚང་གང་ལའང་བལྟ་མ་མྱོང་པའི་རྟགས་ཅན་གྱི་བཀའ་འདྲི་ཞིག་གནང་བྱུང་།” ཁོ་བོས་དེའི་ལན་དུ། རྣམ་ཐར་རྫུན་མར་གྲགས་པའི་བཀའ་རྒྱ་མ་ཕུད་འཕྲོས། བོད་ཀྱི་ལོ་རྒྱུས་ཡིག་ཚང་པུ་སྟི་བརྒྱ་ཕྲག་མང་པོ་ཡོད་པ་འདི་དག་ལས་ཆོས་རྒྱལ་ཁྲི་སྲོང་ལྡེའུ་བཙན་སྐབས་སུ་གཡུ་ཐོག་རྙིང་མ་ཟེར་བ་ཞིག་ཡོད་པ་ཁོ་བོས་ད་བར་མཐོང་མ་མྱོང་། ཀོང་པོའི་གཡུ་ཐོག་སྨན་གྱི་སློབ་གྲྭ་ཟེར་བ་དེའང་དེང་རབས་དྲིལ་བསྒྲགས་ཤུགས་ཆེན་བྱས་པ་ཙམ་ལས། གནའ་དུས་ཡོད་པ་མ་མཐོང་སྟེ། གནའ་བོའི་དུས་སུ་བྱུང་བའི་སྨན་གྱི་གནས་གཞི་གལ་ཆེན་དེ་འདྲ་ཞིག་ཡིན་ན་བོད་ལྗོངས་སྨན་རྩིས་ཁང་གིས་གནས་གཞི་དེ་ལ་བདག་པོ་མ་བྱས་པའི་རྒྱུ་མཚན་གང་ཡིན། དམངས་ཁྲོད་ཀྱི་སྒྲུང་གཏམ་དང་ལོ་རྒྱུས་གཉིས་ཕན་ཚུན་མ་འདྲེས་པ་བྱས་ནས་ཞིབ་འཇུག་གནང་རྒྱུ་ཧ་ཅང་གལ་ཆེ། །
སྤྱིར་ང་ཚོ་བོད་ལ་དེ་ལྟ་བུའི་བཤད་ཡམས་དང་ལྷ་སྒྲུང་མང་པོ་ཡོད་པ་ནི་དཔེར་ན། བོད་ཡུལ་སྟོད་སྨད་བར་གསུམ་གྱི་ཡུལ་གྲུ་ག་ས་ག་ལ། གུ་རུ་རིན་པོ་ཆེའི་སྒྲུབ་ཕུག་དང་། རྒྱ་བཟའ་ཀོང་ཇོས་བཞེངས་པའི་མཆོད་རྟེན་དང་། ཟམ་པ་མང་པོས་ཁྱབ་ཡོད་པ་འདི་དག་ལོ་རྒྱུས་དངོས་ཡིན་ནམ། དེས་ན་བོད་ཀྱི་རྒྱལ་རབས་ལོ་རྒྱུས་ཡོངས་གྲགས་གང་ལའང་ཀོང་པོ་ནང་དུ་གཡུ་ཐོག་ཡོན་ཏན་མགོན་པོ་ཟེར་བའི་སྨན་པ་ཞིག་བྱུང་བའི་ལོ་རྒྱུས་མེད་དོ། ། ཁྲི་སྲོང་ལྡེའུ་བཙན་སྐབས་ཀྱི་གསོ་རིག་གི་ཕྲིན་ལས་པ་གཙོ་བོ་བཻ་རོ་ཙཱ་ན་དང་། དེའི་སློབ་མ་འཛོ་རོ། བི་ཇི། མཐའ་བཞི་གསུམ་དང་། བོད་ཡུལ་གྱི་རྒྱལ་ཁམས་ལྔ་ནས་བྱུང་བའི་སྨན་པ། རྒྱ་གྲུ་གུ་སེ་ཏོ། ཧོར་མུ་གན་ཁྲི་གཟིགས། ཞང་ཞུང་ཁུ་ལོད་མུ་ཡན། བོད་ཡུལ་དབུས་ཀྱི་ཅོག་རོ་མང་རྗེ། འ་ཞའི་ཐ་ན་ཆུ་སྐྱེས་བཅས་ལྔ་པོ་རྣམས་ཡིན་པ་ལོ་རྒྱུས་ཡོངས་གྲགས་སོ། །
གསལ་བཤད་དྲུག་པ།༽
སྤྱི་ལོ་༢༠༡༦ལོའི་ཟླ་བ་༨པའི་ཚེས་༡༢ཉིན། སེར་ཤུལ་དགོན་ཆེན་གྱི་དབུ་མའི་བགྲོ་གླེང་ཐོག་ཏུ་ཁོ་བོས་གསོ་རིག་ལོ་རྒྱུས་གནད་བསྡུས་ཤིག་སྙན་ཞུའི་སྐབས་སུ། མགོ་ལོག་བ་དགེ་བཤེས་ཞིག་གིས་དྲི་བར། “ངས་གོ་ཉེས་མིན་ན་ཁྱོད་རང་གིས་གཡུ་ཐོག་ཡོན་ཏན་མགོན་པོ་འཁྲུངས་ལོ་དེ་སྤྱི་ལོ་སྤྱི་ལོ་༡༢༠༠ལོའི་སྐོར་ཞིག་ལ་འཁྲུངས་ཚུལ་བཤད་སོང་། ཡོངས་གྲགས་ལྟར་ན་གཡུ་ཐོག་རྙིང་མ་ཡོན་ཏན་མགོན་པོ་རྒྱུད་བཞིའི་རྩོམ་པ་པོ་ཡིན་དགོས་འདུག ཁོང་འཁྲུངས་ལོ་དེ་སྤྱི་ལོ་༧༠༨ལོར་རེད། ཁྱོས་གཡུ་ཐོག་ཡོན་ཏན་མགོན་པོས་རྒྱུད་བཞི་བརྩམས་ཟེར་བ་དེ་གཡུ་ཐོག་གསར་རྙིང་གང་ལ་ངོས་འཛིན་ཞིང་ཡོད།” ཅེས་འདྲི་བ་དེ་ལ་ལན་ཞིག་ཕུལ་ཟིན་ཡང་། སླར་ཡང་ཡིག་ཐོག་ནས་ལན་གནད་བསྡུས་ཞིག་ཕུལ་ན། གཡུ་ཐོག་རྙིང་མས་རྒྱུད་བཞི་བརྩམས་པ་རེད་ཟེར་བ་ཞིག་ལོ་རྒྱུས་ཡིག་ཚང་གཅིག་གི་ནང་ལ་ད་བར་དུ་མཐོང་མ་བྱུང་། གཡུ་ཐོག་རྙིང་མ་ཡོན་ཏན་མགོན་པོ་རྒྱུད་བཞི་རྩོམ་པ་པོ་རེད་ཟེར་མཁན་དེང་དུས་ཀྱི་སྨན་གཞུང་དང་ལོ་རྒྱུས་གཉིས་ཀ་ལ་རྒྱུས་མེད་ཨུ་ཚུགས་ཅན་འགའ་ཞིག་གིས་བཤད་སྲོལ་ཞིག་རེད། ང་ཚོས་དགག་བྱ་གྱུར་པའི་གཡུ་ཐོག་རྙིང་མའི་རྣམ་ཐར་བཀའ་རྒྱ་ཟེར་དེ་བདེན་པ་ཡིན་ནའང་། དེའི་ནང་དུ་《རྒྱུད་བཞི་》བཻ་རོ་ཙཱ་ནས་རྒྱ་གར་ནས་ཁྱེར་ཡོང་ཞིང་བསམ་ཡས་དབུ་རྩེར་གཏེར་དུ་སྦས། གཡུ་ཐོག་རྙིང་མ་ཡོན་ཏན་མགོན་པོ་དགུང་ལོ་ཞེ་ལྔར་ཕེབས་སྐབས་གཏེར་ནས་བཞེས་པ་རེད། ཅེས་གསུངས་པ་ལས། 《རྒྱུད་བཞི་》 རྩོམ་པ་པོ་གཡུ་ཐོག་རྙིང་མ་ཡིན་པའི་ཚིག་གཅིག་ཀྱང་གསུངས་མི་འདུག ལོ་རྒྱུས་བགྲོ་གླེང་ཟེར་བ་དེ་ཡིག་ཚང་རྙིང་པ་དཔང་དུ་བཞག་ནས་བཤད་དགོས་པ་ལས། མི་སྡེའི་ཁ་ན་གང་གྲགས་རྗེས་ཟློས་དང་། རང་གིས་དགོངས་གཏེར་ཕབ་ནས་སྨྲ་བ་ནི་ལོ་རྒྱུས་ཀྱི་བགྲོ་གླེང་མ་ཡིན་ནོ། །
བཞི། ཧམ་པས་རང་བཟོའི་བདེན་དཔང་བསྒྲུབ་པའི་དྲིས་ལན།
གསལ་བཤད་བདུན་པ།༽
སྤྱི་ཟླ་༨པའི་ཚེས་༡༣ཉིན། འབུམ་རམས་པ་རྨེ་རུ་ཡུལ་ལྷ་ཐར་གྱི་བགྲོ་གླེང་སྐབས། སེར་ཤུལ་རྫོང་གི་སྨན་པ་ཞིག་གིས་ཁོང་གི་གསུང་བཤད་དང་འབྲེལ་བ་མེད་པའི་བཀའ་འདྲི་ཞིག་གནང་བ་དེ་དྲྭ་ཐོག་གཏོང་གི་ཡོད་པ་ཐོས་བྱུང་། ཁོང་གིས་འདྲི་བར། “ བསམ་ཡས་དཀར་ཆག་ཆེན་མོ་དང་། སྦ་བཞེད་སོགས་གཡུ་ཐོག་རྙིང་མས་གསོ་རིག་སློབ་གྲྭ་ཐོག་མར་བཙུགས་པའི་སྐོར་འཁོད་འདུག་ཅེས་དང་། གཡུ་ཐོག་རྙིང་མ་མེད་ན་གཡུ་ཐོག་རྙིང་མས་བརྩམས་པའི་བསྟན་བཅོས་པུ་སྟི་གསུམ་པར་སྐྲུན་བྱས་ཡོད་པ་དེ་དག་རི་པན་དང་། ཧྥ་རན་སིའི་སྐད་ཡིག་སོགས་སུ་བསྒྱུར་པ་དེ་སུས་བརྩམས་པ་རེད། མཁྱེན་རབ་ནོར་བུས་བརྩམས་པ་ཨེ་རེད།” གསུངས་འདུག འདིར་ངས་ཐོག་མར་ཁོང་གི་ཧམ་ཚོད་དང་སྤོབ་པ་ལ་ངོ་སོ་བསྟོད། ཁམས་པའི་ཕོ་རྒོད་ཀྱི་བློ་སྟོབས་ཡིན་པ་འདྲ། མདོ་དབུས་ཁམས་གསུམ་ནས་ཕེབས་པའི་དགེ་བཤེས་གསེར་རིའི་ཕྲེང་བ་བསྒྲིགས་པ་ལྟ་བུའི་དབུས་སུ་ཧམ་ཚོད་ཀྱིས་སྐྱག་རྫུན་འདི་ལྟ་བུ་ཞིག་ལབ་ནུས་པ་ནི་བསམ་ཡུལ་ལས་འདས་པའི་བློ་སྟོབས་ཞིག་རེད། སྐད་ཆ་འདི་ནི་དུས་རྒྱུན་ཧམ་ཚོད་ཀྱིས་ནད་པ་མགོ་གཡོག་པའི་ངན་ལང་ཤོར་བའི་གོམས་གཤིས་ཀྱིས་བསྐྱེད་པའི་བློ་སྟོབས་ལས་བྱུང་བ་གོར་མ་ཆག ཁོ་བོས་བསམ་ཡས་དཀར་ཆག་ཆེན་མོ་དང་། སྦ་བཞེད་རྣམས་ཐེངས་བཅུ་ཕྲག་ཁ་ཤས་བཀླགས་ཟིན་ཡང་གཡུ་ཐོག་རྙིང་མའི་སྐོར་ཚིག་གཅིག་ཀྱང་མ་མཐོང་། འོན་ཀྱང་མདོ་དབུས་ཁམས་གསུམ་གྱི་མཁས་པ་རྣམས་ཀྱིས་ཡང་བསྐྱར་དུ་དཔེ་རྙིང་དེ་དག་ལ་ཞིབ་གཟིགས་གནང་ནས་གཡུ་ཐོག་རྙིང་མའི་སྐོར་ཡོད་མེད་བརྩད་གཅོད་ཡོད་པར་ཞུ། དཔེ་ཆ་རྙིང་པའི་ནང་དུ་ཡིག་འབྲུ་གསར་པ་སྐྱེ་ཡོད་མེད་གཟིགས་པ་འཚལ། །
གཡུ་ཐོག་རྙིང་མའི་གསུང་རྩོམ་པུ་སྟི་གསུམ་པོ་ཕྱི་རྒྱལ་མང་པོའི་སྐད་ཡིག་ཏུ་བསྒྱུར་ཡོད་པ་དེ་ཟླ་བའི་གོ་ལའི་ཐོག་ཏུ་པར་སྐྲུན་བྱས་ཡོད་ན་མ་གཏོགས། ས་ཡི་གོ་ལའི་ཐོག་ཏུ་ད་རུང་པར་སྐྲུན་བྱས་པ་ནི་འགྲོ་བ་མི་ཡིས་མཐོང་ཆོས་སུ་མ་གྱུར། གལ་སྲིད་གཡུ་ཐོག་རྙིང་མའི་གསུང་རྩོམ་པུ་སྟི་གསུམ་ལྟ་ཅི། ཤོག་ངོས་གསུམ་ཙམ་རྙེད་བྱུང་ན་ངས་གསེར་སྲང་སྟོང་གི་མཎྜལ་ཞིག་འབུལ་ལོ། ཞེས་བཀའ་ལན་མདོར་བསྡུས་འདི་ཙམ་ལས་ལུང་རིགས་ཀྱིས་ལན་ཕུལ་བ་ནི་ངལ་བ་འབྲས་མེད་དུ་མཐོང་ངོ་། །
ལྔ། ཤེས་བཞིན་དུ་གཡུ་ཐོག་རྙིང་མའི་བདེན་དཔང་གསར་དུ་རྫུན་བཟོ་བྱས་པ་ལ་དྲིས་ལན།
གསལ་བཤད་བརྒྱད་པ།༽
ཉེ་བའི་ཆར། མདོ་ཁམས་ཆབ་མདོའི་ཕྱོགས་ནས་རྒྱལ་པོ་སྲོང་བཙན་སྒམ་པོའི་སྐབས་སུ་བྱུང་བའི་གཡུ་ཐོག་རྙིང་མའི་རྡོ་སྐུ་ཞིག་གི་པར་དང་། འགྲེལ་བཤད་ཡི་གེར། “ཆོས་རྒྱལ་སྲོང་སྲོང་བཙན་སྒམ་པོའི་སྐུ་དུས་སུ་ཕོ་བྲང་མ་རུ་མཁར་གྱི་རྟེན་སྒམ་ནས་བྱུང་བ་སྟེ། ལྕགས་རི་གྲྭ་ཚང་གི་མཁན་ཐུབ་བསྟན་ཚེ་རིང་ལ་ཕུལ་བའི་གཡུ་ཐོག་རྙིང་མ་ཡོན་ཏན་མགོན་པོའི་སྐུ་བརྙན་རྡོ་ལ་བརྐོས་པ། གངས་ལྗོངས་གཅེས་ནོར་དུ་བཀོད་པ། དབུ་ལ་རིག་བདག་ཚེ་དཔག་མེད་ཡོད་པ། གཡས་གཡོན་དུ་ཚེ་རིང་རྣམ་དྲུག་ཡོད་པ། མདུན་དུ་ཆུ་བྲག་གི་རི་མོ་འབུར་དུ་བརྐོས་པ། བྲག་ཕུག་གི་དབྱིབས་ཅན། ནང་དུ་རྗེ་བཙུན་ཆེན་པོ་སྐུ་བགྲེས་ཚུལ་ཅན་བཞུགས་པ། སྐུ་རྒྱབ་ཏུ་ཝར་ཏུ་དང་། དེའི་འོག་ཏུ། བདེ་ལྡན་ཞིང་ན་ཚེ་དཔག་མེད་མགོན་དང་། །བོད་ཡུལ་དྲང་སྲོང་ཡོན་ཏན་མགོན་པོ་དེ། །མཁའ་འགྲོའི་བྱིན་རླབས་སྨན་ལུང་ཆུ་ཝར་དུ། །འཆི་མེད་རྡོ་རྗེའི་ཚེ་ཡི་དངོས་གྲུབ་བརྙེས། །དེ་ཕྱིར་ཆུ་ཝར་སྤྲུལ་སྐུའི་ཕོ་བྲང་ཞེས། །དབུས་སུ་འཆི་མེད་རྡོ་རྗེའི་བྲག་ཕུག་དང་། །ཕལ་ཆེར་གང་འདོད་བག་ཕེབ་བདེ་བར་རྒྱུ། །གཞན་ཡང་རྩ་གསུམ་དམ་ཅན་རྒྱ་མཚོའི་ཚོགས། །མཁའ་ཁྱབ་སྤྲིན་ལྟར་འཁྲིགས་པའི་ཐུགས་རྗེ་ལས། །རྗེ་བཙུན་བླ་མ་བསྐལ་བརྒྱར་ཞབས་བརྟན་ཤོག” ཅེས་བྲིས་པ་ཞིག་ཁོ་བོ་ལ་གཡུ་ཐོག་རྙིང་མ་ཡོད་པ་སྒྲུབ་བྱེད་དུ་བཏང་བྱུང་། །
དེའི་ལན་དུ། གཡུ་ཐོག་རྙིང་མ་ཡོན་ཏན་མགོན་པོ་ཆོས་ཅན། ཁྱོད་ཁྲི་སྲོང་ལྡེའུ་བཙན་སྐབས་སུ་བྱུང་བ་མ་ཡིན་པར་ཐལ། ཆོས་རྒྱལ་སྲོང་བཙན་སྒམ་པོའི་གོང་དུ་བྱུང་ཡོད་པའི་ཕྱིར། མ་གྲུབ་ན། གཡུ་ཐོག་རྙིང་མ་ཆོས་ཅན། ཁྱོད་ཆོས་རྒྱལ་སྲོང་བཙན་གོང་དུ་བྱུང་ཡོད་པར་ཐལ། ཁྱོད་ཀྱི་སྐུ་བརྙན་རྡོ་ལ་བརྐོས་པ་སྲོང་བཙན་སྐབས་ཀྱི་ཕོ་བྲང་མ་རུ་མཁར་གྱི་རྟེན་སྒམ་ནས་བྱུང་ཡོད་པའི་ཕྱིར། རྟགས་ཁས། མ་ཁྱབ་ན། འོ་ན་གང་ཟག་གང་ཞིག ཁྱོད་མ་སྐྱེས་པའི་གོང་དུ་ཁྱོད་ཀྱི་གཟུགས་བརྙན་གྲུབ་ཡོད་པར་ཐལ། གཡུ་ཐོག་རྙིང་མ་མ་སྐྱེས་པའི་སྔོན་ལ་གཡུ་ཐོག་གི་སྐུ་བརྙན་རྡོ་སྐུ་བྱུང་ཡོད་པའི་ཕྱིར། འཁོར་གསུམ།
རྩ་བ་འདོད་ན། གཡུ་ཐོག་རྙིང་མའི་རྣམ་ཐར་བཀའ་རྒྱ་མ་ཆོས་ཅན། རྫུན་མ་ཡིན་པར་ཐལ། ཁྱོད་གཡུ་ཐོག་རྙིང་མ་ཁྲི་སྲོང་ལྡེའུ་བཙན་སྐབས་སུ་བྱུང་ཚུལ་བརྗོད་པའི་རྣམ་ཐར་ཡིན་པའི་ཕྱིར། མ་ཁྱབ་ན། གཡུ་ཐོག་རྙིང་མ་གཉིས་ཡོད་པར་ཐལ། རྒྱལ་པོ་ཁྲི་སྲོང་ལྡེའུ་བཙན་གྱི་སྐབས་སུ་བྱུང་བའི་གཡུ་ཐོག་རྙིང་མ་ཡོད་པ་གང་ཞིག ཆོས་རྒྱལ་སྲོང་བཙན་སྐབས་སུ་བྱུང་བའི་གཡུ་ཐོག་གི་རྡོ་སྐུ་ཡོད་པའི་ཕྱིར། འཁོར་གསུམ།
ད་ནི་རིགས་ལམ་གྱི་བཀའ་ལན་དེ་ཙམ་གྱིས་འཐུས་པ་བྱ་ནས། དོགས་སློང་ཅུང་ཟད་སྤྲོ་ན། བོད་དུ་དར་བའི་ནང་ཆོས་ལས། རྒྱལ་པོ་སྲོང་བཙན་སྒམ་པོའི་སྐབས་སུ་ཐུ་མི་སམ་བྷོ་ཊས་ཐོག་མར་བསྒྱུར་བ་ནི་སྤྱན་རས་གཟིགས་ཀྱི་མདོ་རྒྱུད་ཉེར་གཅིག་ཡིན་པ་ཡོངས་གྲགས་རེད། གཡུ་ཐོག་རྙིང་མའི་སྐུ་བརྙན་གྱི་རིག་བདག་ཚེ་དཔག་མེད་པའི་སྐུ་དེ་སྲོང་བཙན་གོང་དུ་བོད་ལ་ཁྱེར་བ་ཞིག་ཡིན་ན། ཡང་ན་བོན་གྱི་ཚེ་དཔག་མེད་གང་ཡིན་དཔྱོད་པ་མཛོད་ཅིག
སི་ཏུ་ཆོས་འབྱུང་གི་ཞལ་གསུང་ལྟར་ན། ཚེ་རིང་རྣམ་དྲུག་གི་རི་མོ་དང་རྣམ་བཤད་དེ་སྤྱི་ལོའི་དུས་རབས་བཅུ་བདུན་པའི་མཇུག་དང་། བཅོ་བརྒྱད་པའི་མགོ་ཙམ་ན་རྒྱ་ནག་ནས་བོད་དུ་དར་བ་གསུངས། དེའི་གོང་དུ་རི་མོ་འདི་བོད་དུ་བྱུང་ཡོད་མེད་ཞིབ་འཇུག་པ་རྣམས་ཀྱིས་ལོ་རྒྱུས་དངོས་གཙོ་སྨྲ་བའི་ལྟ་བའི་ངོས་ནས་ཞིབ་ཏུ་དཔྱད་པ་ཞུ།
ལོ་རྒྱུས་ཐོག་བོད་ལ་གོད་ཆགས་ཆེ་ཤོས་ཤིག་ནི། གོང་གསལ་འདི་ལྟ་བུ་གནམ་ཡིག་དང་། ལུང་བསྟན། གཏེར་མ། འདས་ལོག་སོགས་ཀྱིས་རྫུན་ཡིག་དེ་དག་གིས་བོད་ཀྱི་བསམ་བློ་དང་། རིག་གནས། ལོ་རྒྱུས་ཚང་མ་རྫུན་གྱི་ཀློང་དུ་བརྫངས་ཤིང་། རྫུན་གྱི་ཀློང་དུ་འཁྱམས་པའི་བསམ་པའི་འབག་བཙོག་ཆེན་པོ་འདི་བཟོས་ཡོད་པ་རེད། ད་ནི་དུས་རབས་ཉེར་གཅིག་པའི་བོད་ཀྱི་བློ་རིག་དང་། རིག་གནས་རྣམས་གཙང་ཞིང་དག་པ་ཡོང་བ་དང་། ཚན་རིག་སློབ་གསོ་དེ་འཛམ་གླིང་སྔོན་ཐོན་མི་རིགས་ཀྱི་གྲལ་དུ་འཚངས་པའི་ཆེད་དུ་རྫུན་ལུང་དང་། གཏེར་ཡིག་དེ་དག་ལ་མཐའ་གཅིག་ཏུ་དགག་པ་བྱ་ངེས་ཡིན། །
དྲུག གཡུ་ཐོག་རྙིང་མ་དང་བོད་ཀྱི་གསོ་རིག་བར་འབྲེལ་བ་གང་ཡང་མེད་པའི་དཔང་ཡིག
གསལ་བཤད་དགུ་པ།༽
གལ་སྲིད་གཡུ་ཐོག་རྙིང་མ་ཡོན་ཏན་མགོན་པོ་ཟེར་བ་ཞིག་བྱུང་ཡོད་ཀྱང་། དེ་ནི་བོད་ཀྱི་གསོ་བ་རིག་པ་དང་འབྲེལ་བ་ཏིལ་འབྲུ་ཙམ་ཡང་མེད་པའི་སྒྲུབ་བྱེད་དུ།
(རྒྱུ་མཚན་དང་པོ།)སྤྱི་ལོའི་དུས་རབས་བཅུ་བདུན་པའི་གོང་ན་བོད་ཀྱི་རྒྱལ་རབས་ལོ་རྒྱུས་དང་། གསོ་རིག་ཆོས་འབྱུང་གི་ཡིག་ཚང་ནང་དུ། གཡུ་ཐོག་རྙིང་མ་ཟེར་བ་མིང་ཙམ་མཐོང་རྒྱུ་མེད་པའི་ཕྱིར་རོ། །
(རྒྱུ་མཚན་གཉིས་པ།)སྡེ་སྲིད་སངས་རྒྱས་རྒྱ་མཚོས་བཞེངས་པའི་སྨན་ཐང་བརྒྱད་ཅུའི་ནང་རྒྱལ་བ་ལྔ་པ་ཆེན་པོའི་གསན་ཡིག་ལྟར་གསོ་རིག་སྨན་གྱི་བླ་བརྒྱུད་བཀོད་པ་དེ་དག་གི་ནང་ན་གཡུ་ཐོག་རྙིང་མའི་ཚིག་ཟུར་ཙམ་ཡང་བཀོད་མི་འདུག བོད་ལྗོངས་སྨན་རྩིས་ཁང་གི་སྨན་ཐང་གི་དེབ་དང་། གནའ་དུས་ཨོ་རོ་སོག་ལ་ཉར་ཚགས་བྱས་ཤིང་ཕྱིས་དབྱིན་ཡིག་ཏུ་བསྒྱུར་ནས་པར་སྐྲུན་བྱས་པའི་སྨན་ཐང་གཉིས་ཀ་ཕན་ཚུན་གོ་བསྡུར་བྱས་ཏེ་བལྟས་ཀྱང་དེ་དག་ཚང་མའི་བླ་རྒྱུད་ནང་དུ་གཡུ་ཐོག་རྙིང་མ་བཀོད་མི་འདུག །འདིར་ཞལ་ཐང་ནང་དུ་བཀོད་པའི་བླ་བརྒྱུད་མི་འདྲ་བ་རྣམས་རེ་རེ་བཞིན་རེའུ་མིག་ཏུ་བཀོད་ཡོད་པར་འདིར་གཟིགས། །
གསོ་རིག་རྒྱུད་བཞིའི་བརྒྱུད་པ་རྒྱལ་བ་ལྔ་པ་ཆེན་པོའི་གསན་ཡིག་ལྟར་བཀོད་པའི་ཞལ་ཐང་།
གཡུ་ཐོག་བླ་བརྒྱུད་ལྟར་བཀོད་པའི་ཞལ་ཐང་།
གལ་སྲིད་རེའུ་མིག་ལ་ཡིད་མ་ཆེས་ན། 《གསོ་རིག་རྒྱུད་བཞིའི་སྨན་ཐང་བརྒྱད་ཅུའི་དཀའ་འགྲེལ་བཻཌཱུརྱའི་འོད་སྣང་ཞེས་བྱ་བ་བཞུགས་སོ།》 ཞེས་པ། གཙོ་སྒྲིག་པ། བྱམས་པ་འཕྲིན་ལས། པེ་ཅིང་མི་རིགས་དཔེ་སྐྲུན་ཁང་དུ། སྤྱི་ལོ་༢༠༠༦ལོར་དཔར་སྐྲུན་བྱས་པ་དེ་ལ་གཟིགས་པར་ཞུ། བོད་ཀྱི་གསོ་རིག་ལོ་རྒྱུས་ཞིབ་འཇུག་པ་རྣམས་ཀྱིས་ད་ལྟ་བཞུགས་པའི་ཞལ་ཐང་རྙིང་པ་ལ་ཞིབ་ཏུ་གཟིགས་འོས། མ་འོངས་པར་གཡུ་ཐོག་རྙིང་མ་འདོད་མཁན་ཚོས་ཉིན་ཞིག་པོ་ཏཱ་ལའམ་དགོན་པ་ག་གེ་མོ་ཞིག་ན་འདུག་ཟེར་ནས་གཡུ་ཐོག་རྙིང་མ་ཡོད་པའི་ཞལ་ཐང་ཞིག་ཁྱེར་ཡོང་སྲིད་པ་དེའི་སྔོན་ལ་ང་ཚོས་བདེན་དོན་འདི་རྒྱུས་མངའ་ཡོད་པ་མཛོད་ཅིག །
(རྒྱུ་མཚན་གསུམ་པ།) ཀོང་སྤྲུལ་ཡོན་ཏན་རྒྱ་མཚོས་ཞུས་པའི་《རྒྱུད་བཞི་》བཤད་ཁྲིད་དང་། ལུང་རྒྱུན་གཉིས་ཀའི་ནང་དུ་གཡུ་ཐོག་རྙིང་མ་ཟེར་བ་ཞིག་མི་སྣང་། 《ཀོང་སྤྲུལ་ཡོན་ཏན་རྒྱ་མཚོའི་གསན་ཡིག་》ལས། “རྒྱུད་བཞིའི་བཤད་ཁྲིད་ཀྱི་རྒྱུན། ཟུར་མཁར་ཁུ་དབོན་དང་སྨན་རྒྱལ་བསྟན་པའི་ཉིན་བྱེད་ཀྱི་ཞལ་ལུང་ཇི་ལྟར་བ་རྡེལ་འགྲེམས་ནས་བརྩམ་ས་བཅད་དང་སྦྱར་བའི་བཤད་པ། ལེགས་པར་ནོས་པའི་རིང་བརྒྱུད་ནི། བཅོམ་ལྡན་འདས་སྨན་གྱི་བླ་མ། དྲང་སྲོང་རིག་པའི་ཡེ་ཤེས། དྲང་སྲོང་ཡིད་ལས་སྐྱེས། འཚོ་བྱེད་གཞོན་ནུ། མགོན་པོ་ཀླུ་སྒྲུབ། དཔལ་ལྡན་དཔའ་བོ། པཎ་ཆེན་ཟླ་བ་མངོན་དགའ། ལོ་ཆེན་བཻ་རོ་ཙ་ན། རྗེ་ཁྲི་སྲོང་ལྡེའུ་བཙན། གཏེར་སྟོན་གྲྭ་པ་མངོན་ཤེས། དགེ་བཤེས་དབུས་པ་དར་གྲགས། རོག་སྟོན་དཀོན་མཆོག་སྐྱབས། གཡུ་ཐོག་ཡོན་ཏན་མགོན་པོ། སུམ་སྟོན་ཡེ་ཤེས་གཟུངས། འཚོ་བྱེད་གཞོན་ནུ་ཡེ་ཤེས། མཁས་པ་འབུམ་སེང་། གཙང་སྟོན་སངས་རིན། མཁས་པ་དོན་གྲུབ་རིན་ཆེན། བསྟན་འཛིན་དོན་གྲུབ་རྒྱལ་མཚན། བྲང་ཏི་དཀོན་མཆོག་རྒྱལ་མཚན། བྲང་ཏི་དཔལ་ལྡན་འཚོ་བྱེད། ཟུལ་ཕུ་སྨན་མོ་ཆེ་པ། སྨན་སྟོན་དབང་ཕྱུག་བཟང་པོ། རྗེ་ཟུར་མཁར་བ་མཉམ་ཉིད་རྡོ་རྗེ། ཕྲག་དབོན་དཀོན་མཆོག་དཔལ་བཟང་། བྱམས་པའི་མཚན་ཅན། པཎ་ཆེན་མགོན་པོ་དཔལ་བ། སྲས་དོན་གྲུབ་ལེགས་པ། སྨན་བླ་དོན་གྲུབ། སྒམ་པོ་བ་མི་ཕམ་ཆོས་ཀྱི་དབང་ཕྱུག འབྲི་གུང་ཆོས་ཀྱི་གྲགས་པ། མཚུར་ཕུ་བླ་སྨན་པ་སྨན་མོ་ཆེ། མཁྱེན་བརྩེ་གསལ་བྱེད། ཨ་ལོ་ཆོས་དབང་། ཀུན་མཁྱེན་ཆོས་ཀྱི་འབྱུང་གནས། །ཡང་ན། མཚུར་ཕུ་བླ་སྨན་པ། སྔགས་གྲྭ་བསྟན་འཕེལ། དྷརྨ་ཀ་ར་ནི་རྒྱུད་བཞིའི་བཤད་ཁྲིད་གཙོ་བོར་གྱུར་པ་ཡིན་ལ། རྗེ་འདིས་ནི་རྒྱ་དཀར་ནག་གི་བརྟག་པ་སྨན་དཔྱད་མི་འདྲ་བ་དུ་མ་མཁས་པ་མཐའ་དག་ལས་གསན་པས་སྙིགས་དུས་ཀྱི་སྨན་གྱི་བླ་མའི་གོ་འཕང་བརྙེས་པ་ཡིན་ལ། དེ་ནས་གསོ་རིག་མཐར་ཕྱིན་བཀྲ་ཤིས་འབུམ་པ། འཚོ་བྱེད་གུ་རུ་ཚེ་དབང་། རྒྱུད་དང་ལག་ལེན་ལ་ཆགས་ཐོགས་མེད་པའི་འཚོ་བྱེད་མཁས་པའི་དབང་པོ་ཀརྨ་ཚེ་དཔལ། ཀརྨ་ཚེ་དབང་རབ་བརྟན་ཟུང་ལས་བདག་གི་བསླབ་པའོ། ” ཞེས་རྒྱུད་བཞིའི་ཁྲིད་རྒྱུན་གྱི་བླ་བརྒྱུད་གསལ་པོར་བཀོད་ཡོད་པ་དང་། །
ཡང་། ཤོག་ངོས་དེའི་འདབ་ཕྲེང་ལས། “རྒྱུད་བཞིའི་བཀླགས་ལུང་གི་བརྒྱུད་ཚུལ་ལ། བཀའ་མའི་ལུགས་དང་། གཏེར་མའི་ལུགས། ཉེ་བརྒྱུད་ཀྱི་ལུགས་ཏེ་གསུམ་མོ། དང་པོ་ནི། ( བཀའ་མའི་བརྒྱུད་པ།) སངས་རྒྱས་སྨན་གྱི་བླ་མ། ཐུབ་པའི་དབང་པོ། འཇམ་དབྱངས། མཁན་ཆེན་བོ་དྷི་ས་ཏྭ། ཁྲི་སྲོང་ལྡེའུ་བཙན། མུ་ནེ་བཙན་པོ། སད་ན་ལེགས། ཁྲི་རལ་པ། ལྷ་ལུང་དཔལ་གྱི་རྡོ་རྗེ། མངའ་བདག་འོད་སྲུང་། དཔའ་འཁོར་བཙན། སྐྱིད་ལྡེ་ཉི་མ་མགོན། བཀྲ་ཤིས་ལྡེ། ཡེ་ཤེས་འོད། མངའ་བདག་རྩེ་ལྡེ། སྣར་བྱང་ཚུལ། ཞུར་ཤེར་གྲགས། ཟར་པ་དར་མ་རྒྱལ་མཚན། ཁྲོ་མོ་ཆེ་བ། སངས་རྒྱས་སྒོམ་པ། བསོད་ནམས་ཡེ་ཤེས། བསོད་ནམས་གྲགས་པ། རྒྱལ་སྲས་ཆོས་རྫོང་པ། མང་མཁར་ཚུལ་ཁྲིམས་དཔལ། གཞོན་ནུ་རྒྱལ་མཆོག འཇམ་དབྱངས་ཡེ་ཤེས་རྒྱལ། སྭ་སྟོན་དཔལ་བཟང་། བྱང་སེམས་ཀུན་མཆོག སྡེ་གྲོལ་མཆོག སྟག་ལུང་པ་ཁུ་དབོན། ཏཱ་ར་ནཱ་ཐ། རིན་ཆེན་རྒྱ་མཚོ། ཀུན་དགའ་ཆོས་བསམ། ཀུན་དགའ་མཐའ་ཡས། ཀུན་བཟང་དབང་པོ། ཚེ་དབང་ནོར་བུ། ཕྲིན་ལས་ཤིང་རྟ། ཕྲིན་ལས་ཡར་འཕེལ། ཆོས་ཀྱི་སྣང་བ། འཛི་སྒར་མཆོག་སྤྲུལ་རིན་པོ་ཆེ་ཕྲིན་ལས་ལྷུན་གྲུབ་བསྟན་པའི་རྒྱལ་མཚན་ལས། བདག་བློ་གྲོས་མཐའ་ཡས་ཀྱིས་ཞུས་པའོ”། །ཞེས་སོ། །
“གཉིས་པ། ( གཏེར་མའི་བརྒྱུད་པ།) བདེ་གཤེགས་སྨན་བླ། རིག་པའི་ཡེ་ཤེས་མཆེད་ལྔ། དྲང་སྲོང་ཡིད་ལས་སྐྱེས། འཚོ་བྱེད་གཞོན་ནུ། འཕགས་པ་ཀླུ་སྒྲུབ། དཔལ་ལྡན་དབང་པོ། ཁ་ཆེ་ཟླ་དགའ། ལོ་ཆེན་བཻ་རོ་ཙ་ན། ཁྲི་སྲོང་ལྡེའུ་བཙན། གཏེར་སྟོན་གྲྭ་པ་མངོན་ཤེས། དབུས་པ་དར་གྲགས། རོགས་སྟོན་དཀོན་མཆོག་སྐྱབས། གཡུ་ཐོག་ཡོན་ཏན་མགོན་པོ། སུམ་སྟོན་ཡེ་ཤེས་གཟུངས། པཎ་ཆེན་གཞོན་ནུ་ཡེ་ཤེས། གཙང་སྟོན་སངས་རྒྱས་ཡེ་ཤེས། མཁས་པ་རིན་ཆེན་རྡོ་རྗེ། བླ་མ་དོན་གྲུབ་རྒྱལ་མཚན། བྲང་ཏི་དཀོན་མཆོག་སྐྱབས། དཔལ་ལྡན་འཚོ་བྱེད། འཚོ་བྱེད་རིན་ཆེན། རྣལ་འབྱོར་བསོད་དབང་། རྣལ་འབྱོར་ཆེན་པོ། རི་ཁྲོད་ཞིག་པོ། བྱ་བཏང་དཀོན་མཆོག་ལྷུན་གྲུབ། ཟུར་མཁར་མཉམ་ཉིད་རྡོ་རྗེ། ཀྱེན་པ་ཚེ་འབུམ། བྱར་པོ་པཎ་ཆེན། ཟླ་བའི་དབང་པོ། པོ་པོ་བློ་ལྡན། བསྟན་འཛིན་རྒྱལ་པོ། དེ་སྲས་གཞན་ཕན་དབང་པོ། ཀུན་མཁྱེན་པ། མཁས་དབང་བུདྡྷ་ནས། ཡོངས་འཛིན་ཀུན་དགའ། ཆོས་ཀྱི་དབང་ཕྱུག དགེ་ལེགས་བཞད་པ། ཀུན་དགའ་བསྟན་འཛིན། ཆོས་རྒྱལ་རྒྱ་མཚོ། བཀའ་བརྒྱུད་ཕྲིན་ལས་རྣམ་རྒྱལ། ཆོས་ཀྱི་སྣང་བ། འཛི་སྒར་རྗེའོ”། །
“གསུམ་པ། (ཉེར་བརྒྱུད་ཀྱི་ལུགས།) སངས་རྒྱས་སྨན་གྱི་བླ་མ། མཁའ་འགྲོ་མ་དཔལ་ལྡན་ཕྲེང་བ། རྗེ་གཡུ་ཐོག་པ་ཆེན་པོ་ལས་རིམ་པ་བརྒྱུད་པའོ”།།
ཞེས་ཀོང་སྤྲུལ་ཡོན་ཏན་རྒྱ་མཚོའི་གསན་ཡིག་ལས་གསོ་རིག་རྒྱུད་བཞིའི་ཁྲིད་རྒྱུན་དང་ལུང་རྒྱུན་གཉིས་ཀའི་ནང་དུ་གཡུ་ཐོག་རྙིང་མ་ཟེར་བ་གཏན་ནས་མི་འདུག གོང་གི་དཔྱད་གཞི་དག་ལ་ལེགས་པར་གཟིགས་དང་། གཡུ་ཐོག་རྙིང་མ་མེད་པ་སྒྲུབ་མཁན་འབེ་ལོ་གཅིག་པུ་ག་ལ་ཡིན། དེས་ན་གཡུ་ཐོག་རྙིང་མ་ཡོན་ཏན་མགོན་པོ་ཟེར་བའི་གང་ཟག་ཅིག་ལོ་རྒྱུས་ཐོག་བྱུང་ཡོད་མེད་ཁོ་བོས་སྨྲ་མི་ནུས་ཀྱང་། བོད་ཀྱི་《གསོ་རིག་རྒྱུད་བཞི་》 དང་གཡུ་ཐོག་རྙིང་མ་ཡོན་ཏན་མགོན་པོ་གཉིས་བར་ལ་འབྲེལ་བ་ཏིལ་འབྲུལ་ཙམ་ཡང་མེད་པར་སྨྲ་བའི་སྤོབ་པ་གངས་རི་ཏི་སེའི་དཔང་ལས་ཀྱང་མཐོ་བ་ཞིག་བདག་རྒྱལ་ཁམས་པས་རྙེད་དོ། །
བདེན་པ་དོར་ཞིང་རྫུན་ལ་ཡིད་གཏད་བྱེད། །ཚད་མ་དོར་ཞིང་གཏེར་དང་སྒྲུང་གཏམ་བཙལ། །སྔ་ཕྱི་ནང་འགལ་གཏམ་ལ་དོག་གཞི་མེད། །གངས་ཅན་རྒན་པོའི་སྐྱོན་འདི་དོར་བ་རིག །རིག་པས་དཔྱད་ན་རྟོག་གེ་པ་ཞེས་སྡང་། །རྨོངས་པས་བཀུར་ན་དད་པ་ཅན་ཞེས་བསྟོད། །ཧམ་པས་བཤད་ན་མཁས་པ་ཡིན་པར་བསྒོམ། །གངས་ཅན་རྒན་པོའི་སྐྱོན་འདི་དོར་བ་རིག །བདེན་པའི་ཡིག་ཆ་རྫུན་གྱི་དཔང་དུ་བཙུགས། །རང་འདོད་ཆེད་དུ་རང་གི་གང་དྲན་སྨྲ། །གཞོན་ནུ་ཕལ་ཆེར་རྨོངས་པའི་གནས་སུ་བཀོད། །གངས་ཅན་རྒན་པོའི་སྐྱོན་འདི་དོར་བ་རིག །རྫུན་གྱི་ལ་རྒྱ་རི་བོང་རྭ་བས་རིང་། །བདེན་པའི་དཔྱད་ཁུངས་བྲ་བའི་རྔ་མའི་ཟླ། །རིགས་ལམ་ཐོས་ན་མགོ་བོ་གདུགས་ལྟར་འཁོར། །གངས་ཅན་རྒན་པོའི་སྐྱོན་འདི་དོར་བ་རིག །གཡུ་ཐོག་གསར་རྙིང་བདེན་ཐག་མ་ཆོད་པར། །གཡུ་ཐོག་གསུམ་པས་རྫུན་གྱི་ཟློས་གར་གཡོ། །གཡུ་ཐོག་གཅིག་ལ་མེས་པོ་གཉིས་སྐྱེས་ན། །གཡུ་ཐོག་བཞི་པ་སྐྱེ་བར་སུ་ཡིས་འགོགས། །
ཞེས་བོད་ཀྱི་ལུང་རིགས་སྨྲ་བའི་རྒྱལ་ཁམས་པ་ཐུབ་བསྟན་ཕུན་ཚོགས་དེས་སྤྱི་ལོ་༢༠༡༦ལོའི་ཟླ་བ་༨་པའི་ཚེས་༡༩་ཉིན་ལྷོ་ནུབ་མི་རིགས་སློབ་གྲྭའི་རང་ཤག་ནས་སྤྲིངས། །


text:
མི་དམངས་དྲ་བའི་འཕྲིན། ཟླ་8ཚེས་1ཉིན་ནས་ཚེས་2ཉིན་བར་ཀྲུང་གོའི་གནའ་བོའི་ཕོ་བྲང་རྟེན་རྫས་བཤམས་མཛོད་ཁང་བོད་བརྒྱུད་ནང་བསྟན་རིག་གནས་ཞིབ་འཇུག་ཁང་གི་འགོ་འཛིན་དང་ཞིབ་འཇུག་པ་ལུའོ་ཝུན་ཧྭ་ཡིས་སྣེ་ཁྲིད་པའི་ཚོགས་པས་སི་ཁྲོན་ཞིང་ཆེན་དཀར་མཛེས་ཁུལ་སེར་ཤུལ་རྫོང་བཙན་མདའ་ཤང་འབའ་དྷ་གྲོང་ཚོར་ཡོད་པའི་འབར་དྷ་དགོན་ནང་གི་ཡུན་རིང་ཕྱིར་སྒོ་བརྒྱབ་པའི་གསོལ་ཁ་ཁང་དུ་གཅེས་ཚགས་ཆ་ཚང་བྱས་པའི་མིང་རྒྱལ་རབས་ཀྱི་ལྡེབས་རིས་དང་འཇིམ་སྐུ་མཐོང་ཞིང་། འདི་ནི་ད་ལྟའི་བར་དུ་ས་གནས་དེ་ག་ནས་གསར་དུ་མཐོང་བའི་བོད་བརྒྱུད་ནང་བསྟན་གྱི་རྗེས་ཤུལ་ཞིག་ཡིན་པ་རེད།
འབར་དྷ་དགོན་གྱི་དགེ་འདུན་ཞིག་གིས་དགོན་པ་འདི་ནི་1269ལོར་བཞེངས་པ་ཡིན་པ་དང་། ཐོག་མར་ས་སྐྱ་པའི་གྲུབ་མཐའ་ཡིན་པ་དང་། དེ་ནས་1440ལོར་དགེ་ལུགས་པར་བསྒྱུར་པ་རེད། རིག་གནས་གསར་བརྗེ་ཆེན་པོའི་སྐབས་སུ་གཏོར་བརླག་ཐེབས་རྗེས། རང་བྱུང་གི་ཆག་གྲུམ་བྱུང་བ་ལས་གཞན་གྱིས་གནོད་སྐྱོན་གང་ཡང་ཐེབས་མེད་ཅེས་བརྗོད་པ་རེད།
ཉེ་བའི་ལོ་འགའི་རིང་ལ། དཀར་མཛེས་ས་ཁུལ་དུ་མིང་རྒྱལ་རབས་ཀྱི་ལྷ་ཁང་མཁར་རྫོང་ཡོད་པ་ཤེས་རྟོགས་བྱུང་ཡོད་མོད། ཡིན་ནའང་གཙོ་བོར་དཀར་མཛེས་ཁུལ་དར་མདོ་གྲོང་ཁྱེར་དང་རོང་བྲག་རྫོང་དུ་གཅིག་བསྡུས་ཡོད་པ་རེད། སེར་ཤུལ་དུ་ཡོད་པ་གསར་དུ་མཐོང་བ་དེ་ནི་དཀར་མཛེས་ཁུལ་གྱི་ཆེས་བྱང་ཕྱོགས་ནས་མཐོང་བའི་མིང་རྒྱལ་རབས་ཀྱི་བོད་བརྒྱུད་ནང་བསྟན་གྱི་ལྡེབས་རིས་དང་སྐུ་འདྲ་ཁྱབ་ས་ཡིན་ལ། དེ་ཡང་སེར་ཤུལ་དུ་ཐེངས་དང་པོ་མཐོང་བའི་མིང་རྒྱལ་རབས་སྐབས་ཀྱི་བོད་བརྒྱུད་ནང་བསྟན་གྱི་ལྷ་ཁང་རེད།
ཤེས་རྟོགས་བྱུང་བར་གཞིགས་ན། དེ་སྔོན་དཀར་མཛེས་ཁུལ་དུ་མཐོང་བའི་མིང་རྒྱལ་རབས་སྐབས་ཀྱི་བོད་བརྒྱུད་ནང་བསྟན་གྱི་རི་མོ་ནི་མཁར་རྫོང་ནང་དུ་མཐོང་བ་ལས། རྣམ་པར་དག་པའི་དགོན་པའི་བཟོ་བཀོད་དུ་མཐོང་བ་མིན་པ་དང་། ལོ་རྒྱུས་ཀྱི་རྒྱབ་ལྗོངས་དང་ཆོས་ལུགས་ནུས་པ་ཡང་ཁ་གསལ་མིན་པ་རེད། ལུའོ་ཝུན་ཧྭ་ཡིས"འབར་དྷ་དགོན་གྱི་གསོལ་ཁ་ཁང་ནི་དགོན་པ་གྲུབ་ཆ་གཅིག་ཡིན་པ་དང་། ཆོས་ལུགས་ཀྱི་དོན་སྙིང་དང་ལོ་རྒྱུས་རྒྱབ་ལྗོངས་ལ་ཁྱད་པར་ཆེན་པོ་ལྡན་པས། དེ་ལ་ཞིབ་འཇུག་རིན་ཐང་དེ་བས་ཆེན་པོ་ལྡན་པ་རེད།" བོད་ཁུལ་ཡོངས་ཀྱི་བོད་བརྒྱུད་ནང་བསྟན་གྱི་དགོན་པའི་ནང་དུ་མིང་རྒྱལ་རབས་ཀྱི་ལྡེབས་རིས་དང་སྐུ་འདྲ་དུས་གཅིག་ཏུ་ཉར་ཚགས་བྱས་པའི་གནས་ཚུལ་ཧ་ཅང་ཉུང་བ་ཡིན་ཞིང་། ཁྱད་པར་དུ་སྐུ་འདྲ་ཆེན་པོ་ཡིན་པ་དང་། མང་ཆེ་བ་ནི་འཇིམ་བརྙན་སྐྱ་བོ་ཡིན་པའི་རྐྱེན་གྱིས་གཏོར་སྐྱོན་ཐེབས་སླ་བས། ད་ལྟའི་བར་དུ་ཉར་ཚགས་ཆ་ཚང་བ་བྱས་ཚུལ་ཧ་ཅང་དཀོན་པོ་རེད་ཅེས་བརྗོད་པ་རེད།
གསོལ་ཁང་ནང་དུ་ཉར་ཚགས་ཆ་ཚང་གནང་བའི་སྐུ་འདྲ་5ཡོད་པ་དཔེར་ན། ནོར་ལྷ་དང་། མགོན་པོ་ནག་པོ་ཞལ་བཞི་པ། མགོན་པོ་ནག་པོ་ཕྱག་དྲུག་པ། རྡོ་རྗེ་འཇིགས་བྱེད། དཔལ་ལྡན་ལྷ་མོ་སོགས་ཡིན་པ་དང་། ཁྱད་པར་དུ་རྡོ་རྗེ་འཇིགས་བྱེད་དང་དཔལ་ལྡན་ལྷ་མོ་ནི་མི་ཡི་གཟུགས་པོའི་རིང་ཚད་དང་མཚུངས་པས། དེ་ནི་དུས་རབས་16པའི་བོད་བརྒྱུད་ནང་བསྟན་གྱི་ཆེས་མཇལ་རྒྱུ་དཀོན་པའི་འཇིམ་སྐུ་ཕུལ་བྱུང་ཞིག་ཡིན་པ་རེད།